
Ehmedê Xanî 1651 de Bazîd de ameyo dinya û 1707 do ancî 
Bazîd de şiyo rehmet. Tirba ci nika Bazîd de corê Qesra Îshaq Pa- 
şayî de ya. Tarîxnasî vanê eslê înan dewa Çelê Xan ra yo, eşîra 
înan ra “Xanîyan” ameyo vatiş, coka ey ra vato “Ehmedê Xanî”. Na- 
meyê babîyê ci Îlyas, nameyê dadîya ci zî Gulnîgar a. Verî Bazîd 
de Medreseyê Muradîye de dest bi wendiş kerdo, dima Exlat, 
Ruha, Bidlîs, Cizîre, Bexdad û Misir de tehsîlê xwu temam kerdo û 
ageyrayo Bazîd. Uca muderisîye kerda û eynî wext de katibê Mîr 
Mehemedî biyo. Ehmedê Xanî ziwanê ke o wext muhîm bî ra 
erebkî, fariskî, tirkî û kurmancî zaf baş zanayê. Eserê xo bi kur- 
mancîyêka zaf fesîhe nuştê ke ewro zî zaf weş fam benê. Eserê ey 
ke resayê ewro enê yê: 

1-Nûbihara Biçûkan, 1683 

2-Eqîdeya Îmanê, 1687 

3-Mem û Zîn, 1695 

4-Dîwan (şiîrê muxtelifî) 


Murad Canşad 1974 de dewa Pulurî Derwêşan de ameyo 
dinya. Domantîya ey dewe de vîyarte. Mektebo verîn û mîyanîn Pi- 
lemurîye de mektebê pansîyonî (yatılı okul) de wendî (1981-1989). 
Dima Xarpêt de lîse wende (1990-1993). 1993 de dest bi Fakul- 
teya Îlmê Sîyasetî ya Unîversîteya Îstanbulî kerd. Wexto ke unî- 
versîte de wendêne mîyanê organîzasyonê sîyasî yê îllegal o bi 
nameyê Yewîya Ciwananê Kurdistanî de xebitîya. 1995 de ame te- 
pîştiş. Badê ke des serrî mehkeme bi, peynî de cezaya muebedî gi- 
rewte. Hepisxaneyan de Fakulteya Ekonomî (Açık Öğretim) ya 
Unîversîteya Anadolu ra mezûn bî. 

Murad Canşadî hepisxane de dest bi nuştişê kirmanckî (zazakî) 
kerd. Hetanî nika gelêk hîkaye û meqaleyê ey kovar û rojname- 
yanê cîya-cîyayan de bi kirmanckî û tirkî weşanîyayê. Kitabê eyê 
hîkayeyan ke weşanîyayê enê yê: 

1-Xafilbela, Wesanxaneyë Vateyî, Îstanbul, 2008 

2-Hesê Misi, Weşanxaneyê Roşna, Diyarbekir, 2013 

3-Waştî, \Neşanxaneyê Roşna, Diyarbekir, 2015 

VATEYO VERÎN 


Ehmedê Xanî (1651-1707) îlhamê xo destanê neteweyî yê 
kurdan Memê Alan ra girewto û Mem û Zîna ke sertacê edebî- 
yatê kurdan a bi kurmancî nuşta. No şeheser hetanî nika ziwa- 
nanê miletanê bînan ra çarnîyayo almankî, armenîkî, erebkî, 
rûmkî û rûskî ser. Diyalektanê kurdkî ra çarnîyabî sorankî, bi 
hewramkî zî xwura rewna ra Mem û Zîn nusîyaya. Helbet bi za- 
zakî zî Mem û Zîne nusîyaya la şaheserê Ehmedê Xanî ke 60 
qisiman û 2657 beytan ra yeno pê, nêçarnîyabî zazakî ser. 

Serranê 1990an de wexto ke mi hema lîse de wendêne, 
înkar û qedexeyê ke kurdkî ser o estbî, bineyke bîbî sist, bi 
kurdkî tek-tuk kitabî, kovar û rojnameyî, kasetî vejîyayêne. Eh- 
medê Xanî eserê xo 1695 de temam kerdo, 1995 hîrê sey se- 
rrîya nuştişê eserî bîye, coka tayê aktîvîteyî organîze bîyêne. Ê 
wextan ez Ehmedê Xanî û eserê ci Mem û Zîne ra bîya xeber- 
dar. Labelê ez gêrîyaya, kewta peyê beran. Çend serrî badê pey 
zere de ancî hişê mi şî Mem û Zîne ser. Nusxeyo ke Mehmed 
Emîn Bozarslanî bi kurmancî û tirkî amade kerdbî, mi o kitab gi- 
rewt la seba ke kurmancîya ci mi rê giran ameyêne, mi tenya 
qismê tirkî wend. O wext yew çî nuqitîya zerrîya mi, gelo beno 
ke merdim nê eserî biçarno zazakî ser? O çîyo ke nuqitîya mi 
zerrî, bî kurne, bî hope, bî gole, bî dengîz... 

Serre bîye 2015, mi vat ez nê eserî çarnena zazakî û ez 
kewta çimeyan dima. Teber a birayo delal Yûsuf Eldemir esto, mi 
hal û mesele ci rê nuşt, keyeyê ey awan bo, ey zî çimeyî peyda 
kerdî û mi rê rusnayî. Çarnayiş de mi enê eseran ra îstîfade 
kerd: 

- Ehmedê Xanî, Мет û Zîn, Wergera Tîpên Latînî û Kurdîya 
Xwerû: M. Emîn Bozarslan, Weşanên Deng, Çapa 3., Îstanbul 
2010 

- Ehmedê Xanî, Мет û Zîn, Çeviri ve Kavramsal Tahlil: Kadri 
Yıldırım, Avesta Yayınları, Îstanbul 2010 

- Ehmedê Xanî, Mem û Zîn, Bi Kurdîya Îro: Jan Dost, We- 
şanxaneya Avesta, Îstanbul 2008 

Verî ke ez dest bi karê çarnayişî bikerî, bineyke felsefeyê 
“wehdet-ul wucûdî” ser o xebitîyaya. Çimkî Mem û Zîne de heto 
felsefîk xurt o, Ehmedî Xanî nê felsefeyî ra dûr nîyo. Û no felsefe 
mîyanê kurdanê elewî, êzidî û yarsanan de zî serwer o. Winî 
aseno ke sey tesewufî zerqê mîyanê îslamîyetî bîyo. Eserê dînî 
ke bi zazakî nusîyayê, ma vajin, mewlûdê Ehmedê Xasî, yê 
Usman Efendîyê Babijî, yê Mela Mehmed Elîyê Hunî, yê Mela 
Mehemedê Muradan, yê Mela Kamilê Puexî... Mi enê eserî ancî 
wendî û bala xwu da uslûbê înan û termê ke bikar ardê ser. Bîl- 
hesa mi tayê çekuyê ke înan şixulnayê xwu het not kerdî. Bi za- 
zakî, kurmancî, fariskî, tirkî û tirkîya usmanîyan ra new ferhengî 
zî nayî xo ver û tam roja 21.09.2015 de mi dest bi çarnayişê 
Мет û Zîne kerd. 

Ehmedê Xanî eserê xo beyt bi beyte, her misra bi 10 hece- 
yan nuşta. Labelê seba ke mana teng nêmano û seba ke çe- 
kuyê zazakî nîsbet bi kurmancî hîna derg ê, bitaybetî formê 
makîyîye de hûmara heceyan zêdîyena, coka mi tercumeyê za- 
zakî de her misra bi 13 heceyan saz kerde. Mehmed Emîn Boz- 
arslan û Kadri Yıldırımî tercumeyê xo de seba îzehkerdişê tayê 
çîyan cêrnotî ronayê. Mi tayê cêrnotê înan neqil kerdî û mîyanê 
parantezî de nameyê înan nuşt. Hetanî serê adarê 2016î mi 54 
qismî temam kerdî. La o wext îdareyê hepisxaneyê ke ez tede 

mendêne, ez uca ra sirgunê yewna hepisxaneyî kerda. Hepis- 
xaneyo newe de kitabê mi dayî la defterê mi ke tercumeyê Mem 
û Zîne zî tede bî û destnuşteyê mi nêdayî, eştî depo. 

Hepisxaneyo newe de mi ancî ê kitabî û ferhengî xo ver de 
nayî ro û mi dest bi çarnayişê şeş qismanê ke mendê kerd. Axir 
roja 11.04.2016 de çarnayiş temam bî. Yanî xebata çarnayişê 
xam yê Mem û Zîne şertanê hepisxaneyî de mabeynê tarîxê 
21.09.2015-11.04.2016 temam bî. Çarnayiş temam bî la tenya 
şeş qismî mi dest de bî, 54 qismî destê îdarekaranê hepisxa- 
neyî de, depo de bî. Eynî sey bextê Memî û Zîne, eser zî nêre- 
sayêne pê! 

Wisarê 2017î de mi bi erzûhal muracatê îdareyê hepisxaneyî 
kerd, mi va, çîyê mi ke depo de esto, bidê ez rusnena keye, wa 
şima rê giranîye nêkero, cayê şima teng nêbo. Mêrikan ez berda 
depo, mi ê 54 qismî dekerdî tayê çî-mî ver ra û rusnayî keye. Mi 
aîleyê xwu ra waşt ke destnuşteyanê tercumeyî kopya bikerê û 
parçe-parçe mi rê birusnê. No kar zî warkeynaya mi Arya girewt 
xo ser, o wext newserra bî. Kopyaya ê qisman tay-tay dekerdî 
zereyê zerfan û sey mektub mi rê rusnayî. Mektubê aye yew bi 
yew pêro beran ro vîyartî ameyî resayî mi. Berxudar be, weş û 
war be, pîr û kal be Arya. 

Bi no qayde ez kewta ver, newe ra ser o xebitîyaya. Seba ke 
ez birusnî teber mi temamê metnî yew defter de nuşt. Mi defter 
kek Roşan Lezgînî rê rusna. Ey zî destnuşteyê mi komputur de 
nuştî, nuştiş de birêz Îdrîs Yazarî zî hetê ci kerdo. Ez înan rê zaf 
sipas kena. | 

Çarnayiş de meylê mi hîna zaf ziwanê standard û gramatîkî 
ser o bî, la kek Roşan gama ke ser o xebitîyayo, meylê ey hîna 
zaf ziwanê pratîkî û ahengê wendişî ser o bîyo, teshîhkerdişê de 


7 
www.iqra.ahlamontada.com 


nê xisûsîyetî tetbîq kerdê. Seba ke ez şeklo redaktekerde kont- 
rol bikerî, ey roja 06.02.2018 de dosyaya ke komputur ra vetbî 
mi rê rusnaye. Mi zî kontrol kerde, cayê ke îcab kerdêne îşaret 
kerdî û roja 22.04.2018 de ancî ey rê rusnaye. Badê teshîh û 
redakteyê peyînî axir Mem û Zîna Ehmedê Xanî seba ke bibo 
kitab û bireso verê destê wendoxan, seba ke edebîyat û ziwanê 
ma bixemilno, şîye metbea. Mesrefê metbea de wayanê mi Ay- 
sele û Sultane, ancî birarkeynaya mi Rojda û birarzayê mi Ser- 
darî xwu mîyan de ardim kerd, ma înan rê zî zaf sipas kenê. 

Ez bi çarnayişê zazakî yê şaheserê edebîyatê ma Мет û 
Zîne, nizdî ra şinasnayiş û mûsayişê fikir û felsefeyê Ehmedê 
Xanî zaf bextewar a. Wa qebra Ehmedê Xanî nûr û gulan mîyan 
de bo. Wexto ke ey no şaheserê xo temam kerdo, çewres û çar 
serre bîyo. Nika ke ez nê vateyê verînî semedê metnê zazakî 
nusnena, emrê mi zî bî çewres û çar. Haşa, neke ez xo duştê 
Ehmedê Xanî ra vînena la no tesaduf mi rê bî sedemê keyfwe- 
şîye. Çimkî çarnayişê Mem û Zîne seba mi keyf û zewqêko pîl 
bî. Eke çarnayiş de yew kêmanî yan xeletîya ma bîya, wendoxê 
delalî ferq bikerê, ma ra bivajê, ma zaf memnûn benê. 

Şaheserê edebîyatê ma Мет û Zîne wa bi zazakî zî bibo û 
miletê ma rê xeyrin bo. 


Murad Canşad 
Bafra, 21.04.2018 

1 


DÎBACE 


— eps 


Sernameyê kitabî nameyê Ellahî 
Bê nameyê ey kitab kêmî yo wellahî 


Ey serçimeyê rindekîya eşqbazîye 
Ey mehbûbê mecazî, mehbûbê rastîye 


Nameyê to yo lewhaya kitabê eşqî 
Nameyê to yo neqişê qelema eşqî 


Bê neqişê to neqişê qeleme xam o 
Bê nameyê to kitab kêm û natemam o 


Meqsedê şahbeytan nameyê to yo helbet 
Fîhrîstê nuşteyan nameyê to yo helbet 


Nameyê to yo eslê kitabanê pîlan 
Çîyo xeyb bi înan beno eyan û beyan 


nuşte: nuşteyê bimbarekî/pîrozî qest benê 

Ey dost û yarê zerrîya zerrîbesteyan 
Ti ancenê xo het zerrîyan û cîgeran 


Maşuq ti yê, hem rûmetdar ê, hem zî nazdar 
Aşiq ti yê, ne lavakar, ne zî nîyazdar 


Mutleq ti yê, hem mufîd ê, hem zî mustefad 
Bêguman ke ti hem murîd ê, hem zî mirad 


Nûr ê ti, rindekîya rîyê dildaran de 
Adir ê ti, qelbê aşiqanê zaran de 


lO 


Çila yë ti, şibhê nûr û adirî nîyê 
Roj ê ti, goreyê çim û çimdarî nîyê 


Genc ê ti, mîyanê tilsimê cîhanî de 
Xizna yê ti, dil û cîgera însanî de 


No cîhan, nê însanî, nê çîyê eyanî 
Nê fanîyî, xêncê to, heme cîsm û canî 


Bi to wa beno debr û debarê hemeyan 
Ti danê baxê viraştişî, feyz û ferman 


mufid: feydeyin, mifadar, çîyo ke feyde dano 

mustefad: çîyo ke ci ra feyde yeno dîyene 

genc: gencîne, defîna 

Ti danê baxê viraştişî, feyz û ferman: Tîya de ayetêka Quranî îşa- 
ret bena ke Homayî tede vato “Hayîdar bê, viraştiş/xuliqnayiş û ferman, yê 
Homayî yë." (notê M. Emîn Bozarslanî) 

ua 


Pê fermanê їо “kunî, tavil di cîhanî 
Virazîyayî. Ser û sebeb çi? Însanî 


Qul bi xo yew o, na dinya û a dinya ra 
Yew herf a, aferîyaya bi “kun” nişka ra 


Yew herf a; herfa heqîqetê muheqeqî 
Bi qudretê to, hem ferman o, hem zî xulqî 


Beşn û balî bi na dinya resimkerde yê 
Ruh û canî bi a dinya nîşankerde yê 


Nê can û cesedî pê zorî, pê tehdayî 
Ameyî zewecnayiş bi emrê Homayî 


Bêguman ke ê beşn û balî rengfesal ê 


20 Ak -ٍ Da É 
Labelê ê ruh û canî nûr û cemal ê 


Herfa ke ma vata, hurdî yo neqişê ci 
Labelê xorîn o, meqsed û waştişê ci 


Hurdî ya, bi goreyê vînayişê çiman 
Eslen gird a, neqişê qelema qeleman 


Mewcûd o aye de helbet, eşkera û xeyb 
Eyan o tede helbet, şan û şeref û eyb 


Kun: Emrê Homayî yo û yeno manaya “Bibe!” Homayî dinya û axî- 
ret bi nê fermanî xuliqnayê. 


11 
www.iqra.ahlamontada.com 


Însan bi eslê xo hem tarî yo hem zî nûr 
Însanî to ra hem zaf nêzdî yê hem zî dûr 


Bêguman çîyo ke malê nê cîhanî yo 
Pêro pîya tabîyê neslê însanî yo 


25 


No çerxê felekî seraser berz û bala 
Nê ferîşteyî pêro bimbarek û ala 


No erdo sîyayo ke tim çerixîyeno 
No asmêno keweyo ke her tim geyreno 


Hende herre, nê unsûran reyra û pîya 
Hende erez, nê cewheran reyra û pîya 


Hende çîyo weşo delal, hende nan-nîmet 
Hende werdiş û şimitiş, hende kinc-kiswet 


т Hende doze-dewa, hende nîyaz û waştiş 
Hende zerrî perayiş û hende heskerdiş 
Hende heywanî, hende madenî, velg- vaşî 
Hende arzûyî, meqsed û miradê weşî 


erez: Çîyo ke bi sereyê xo nêeşkeno estbo û mewcûdîyetê xo nîşan 
bido, seba ke estbo û mewcûdîyetê xo nîşan bido, îhtîyacîya xo bi mad- 
deyêk esta. Sey rengî. Heta ke reng nêro maddeyêk ser, nêeşkeno mew- 
cûdîyetê xo nîşan bido. (notê M. Emîn Bozarslanî) 

35 


Pêro pîya semedê ma kewtê karî ver 
Pêro pîya semedê ma kewtê barî ver 


Bêguman to nîzamêko rast û roşn rişto 
Ma rê ronayo û semedê ma viraşto 


Ma xafilî, ewareyî û gunekarî 
Beste yê bi qeyd û bendanê nefsê harî 


Çinê yo zerrîya ma de fikrêk û zikrêk 
Ma bi ziwanê xo bikerê hemd û şikrêk 


Xanî ke bi qelbê xo nêkeno zikrê to 
Bide ci ziwanêk, wa bikero şikrê to 

HÛMARITIŞÊ NÎMETAN Û HOMAYÎ RÊ REYNA 
ŞIKIRKERDIŞ 
BI HAWAYÊ SALIXDAYIŞÎ VERÊ KARANÊ 
HOMAYÎ RA PERDE AKERDIŞ 
BI DUAYÊKA KILMEKE YA BI KURDÎ 
TEMAMKERDIŞ 


————= әз — 


Bêguman cewherê ziwanan о şikrê to 
Bêguman şewleyê zerrîyan o zikrê to 


Ey Heqo pîlo bêşiriko tek û tenya 
Ey mewcûdîyeto bêemsal û bêhempa 


Ey baqîyo bêzewal, baqîyo mudawîm 
Ey raybero heqîqî, ey raybero qewîm 


Ey wayirê erdan, ey wayirê asmênan 
Ey xaliqê cinan, ey xaliqê însanan 


Erd û asmên, felek û melekî tek bi tek 
Pêro to afernayê, qudsî û bimbarek 


Hemd û sena to rê bo, her çî to viraşto 
Weş û delal ronayo, hurdî hurdî taşto 

Çîyo ke to viraşto, ey weşker û başkar 
Pêro herinda xo de, pay ra û payîdar 


Nê her new sedefkisîkî, seraser durrî 
Durrê xo sipî-sipîla, şeffaf û tarî 


Hewt hemeyî mîsalê durranê giloran 
Heme şeş cîhetî, heme çargoşe cîhan 


. 


Her hirë çimeyë wayirë semereyan 
Erdo siya, asmëno kewe bi mifteyan 


Lewha, Qeleme, estareyi ú ers piya 
Heywani, nebati, madeni ú fers piya 


new sedefkisiki: sedefkisik (istiridye) candarëkë dengizan o ke pi- 
zeyë ci ra durr (încî) vejîyeno. Bi “new sedefkisîkî” îlmê verên yë astro- 
nomî gore new felekî qest benê û pîzeyê her felekî de sey durr yew 
seyare/planet (gezegen) esto. 

durr: mirwarî, bi tirkî “inci” 

hewt heme: hewte felekî; aşme, utarît, (merkur), zuhre (venus), гој, 
behram (mars), muşterî (jupîter), zuhal (saturn) 

şeş cîhetî: çep û rast, ver û pey, cêr û cor (notê M. Emîn Bozarslanî) 

her hîrê: heywanî, madenî û çîyê bêcanî ke ci ra zaf semereyî 
peyda benê qest keno 

Lewha, Qeleme: Yanî “Lewhê Mehfûz”. Ontolojîyê dînî gore, Ho- 
mayi verî га Lewha û Qeleme xuliqnayê, kaînat de çîyê ke do biqewimîyê, 
bi na qeleme na lewha ser o nuştê. Rîwayetan gore, na lewha asmêno 
hewtin de ya, mesûlê ci Îsrafîl o. (notê Kadri Yıldırımî) 

erş: rîyê asmênî 

ferş: rîyê erdî 

Bêguman to eyan kerdî nê çîyê başî 
Bêguman to peyda kerdî çîyê weşî 


Heme çî to ardo meydan, to kerdo peyda 
Heme çî to taşto viraşto bê heyûla 


Heme îns û canî, çi ewel û çi axir 
Welhasilê kelam, çi mu'mîn û çi kafir 


Pêro to rê bîyê cayê xo-nawnayişî 
Pêro to rê bîyê cayê xo-nimnayişî 


Bê husnê to çin o ci rê estbîyayişêk 
Bê cemalê to çin o ci rê asayişêk 


Hîkmet o yo ke, ti hem batin ê hem zahir 
Qudret zî o yo ke, ti hem xeyb ê hem hazir 


To rê çin o ca mekan, to rê çin o dîyar 
Labelê her çî to xo rê kerdo ca û war 


Ê pêro cîsimêk ê, û ti can ê helbet 
Ê pêro bajarêk ê, û ti xan ê helbet 


heyûla: madeyo verên ke vanê kaînat ci ra xuliqnîyayo. La îslamî- 
yetî gore madeyêko winasî çin o. Homayî kaînat çinbîyayiş ra afernayo 
(notê M. Emîn Bozarslanî) . 

7 Husnê to уо helbet, xeml û xêzê hebîban 
Mûrê to yo helbet, kîn-xerezê reqîban 
Meylê to yo, aşiqan anceno bêguman 
Derdê to yo, zerrîyan dejneno bêguman 


Şîrîne Perwîzî çim de to kerde şeker 
Ferhadî çim ra to ard war gonî-gonîşer 


Leyla to kerde belayê sereyê Qeysî 
Bi to vile kerd çewt Ramîne seba Weysî 


Yûsuf to çira û qey musna bi Zuleyxa, 
Wamiq to senî û çitur resna bi Ezra? 


Şeyxê Sen'anî bîbî hecî pancas reyî 


R To kerd budela seba keynaya fileyî 


Vilika nîlufere bi to bîya nazdar 
Bi to seba rojî bîya bengîn û dildar 


Beşna derge to daya selwîyêran helbet 
Bendikê lingan to dayo sulunan helbet 


Sûrgulî bi to teliyan ra benê peyda 
Bilbilî bi to hezar reyî benê şeyda 


hebîb: heskerde, sînaye, waştî 
reqîb: keso ke bexîltîya aşiqî keno û keweno mabeynê ey û hes- 
kerdîya ci 

Bêguman rengo weşik to dayo sûrgulan 
Bêguman vengo weşik to dayo bilbilan 


за Nûr û roşnayî to daya serê şemalan 
` To bi kila ci perwaneyî kerdê talan 

Bêguman wastiyi to afernayê dildar 
Bêguman aşiqî ser o kerdê tarûmar 


No eşq û no muhbeto ke ho dilan de 
Nê biskî û nê gilayê ke hê milan de 


Qey to nêafernayî têver de muqabil, 
Qey to nêkerdî pêro têver de muadil? 


Eynikî to afernayî tekrar bi tekrar 
Rindekîya xo to înan de kerde dîyar 


To eynikî verê tutîyan de ronayî 
To dafikî verê kovîyan de ronayî 


35 


Eynikî goreyê înan ra sey awe yê 
Eksê xo goreyê înan ra sey tawe yê 


şemale: mûme, finde 

eynik: cîsim û can qest benê, Homayî cîsm û can xuliqnayê, rin- 
dekîya xo tede kerda dîyar 

tutî: papaxan 

kovî: koyî, yabanî, wehşî 

tawe: tîje, tav 

Neqişê to vînenê ê rîyê awe ra 
Nêpawenê xo ne awe ne dafike ra 


Dermanê derdê teyşanan awa zelal a 
Tehmik û dafike bo zî, ci rê delal a 


Eke estbo çiman de meqsedêko hazir 
Do bivîno ey Homa, her kesêko nazir 


Tutîyî bi xo caran qala weşe vanê! 


40 
Çi bivînê, çi bihesnê, ey tekrar kenê 


Ê meqsed û miradî muhîm nêvînenê 
Lingî qeydan de yê, bi o tewir manenê 


Ti yê mîreyê meqsed û miradê dilan 
Ti kamî biwazê ey kenê sey evdalan 


Kam keso ke bikerê mîsalê bomikan 
Payanê ci bestenê bi por û şanikan 


Kam keso ke bidê vernîye, rayiro rast 
Hetkarîya ci bikerê, tedir bibê dost 


Ti ey danê meqamê berz û balayî ser 
Tabî' bo eger, ti kenê serwer û rayber 


tehmik: seba seydwanîye çîyê werdişî ke seydvanî dafikan de nanê 
ro (notê M. Emîn Bozarslanî) 

50 


55 


Ya Heq, Adem hîna to rê nêşîbî secde 
To o kerd qiblege, xaftela û desinde 


Îsa to senî û çitur resna bi ezman, 
Ecêba bi çi sebeb ra to sîna o can? 


Dersa ke to nimite, daye bi Îdrîsî 
O do pê bişîyêne cayê muqedesî 


Îblîs feqîr bî, bêxeta û bêcînayet 


To ci rê kerdbî xeylê başî û înayet 


Her roje to rê kerdêne hezar îtaet 
Çimkî to daybî ci hende qewet û taqet 


Ey kesêk rê nêkerd secde to ra qederî 
To ancîna zî qewirna eşt verê berî 


To ra teber nêşî secde kesê bînî rê 
Hêrsê to ver bî mehkum adirê harî rê 


Welhasilê kelam, sirrê to ra hagîdar 
Maşela, ma nêdî kes û çîyêko candar 


Wayirê îlmî, înanê ke zaf wanayo 
Seba to vato ma ne dîyo ne vînayo 


Derheqê to de, Xanî bi nezanîya xo 
Ho keno vîndî êdî rayir û rêça xo 

Ancax, eger ardimkarê yewî Homa bo 
Yan zî rayberê ci Mihemed Mistefa bo 


Bi qandê Mihemed Mistefayî, ya Homa 
Xanîyî bi xo bike aşîna û zana 

3 


PESNÊ QELEMA MESNÛAT Û SERDEFTERÊ 
MEWCÛDAT 
Û AQILÊ MAQÛLAT Û PÊŞEDESTÊ 
MEXLÛQAT 
HEZRETÊ SEYYÎDU'S-SADAT 
MIHEMED MISTEFAYÎ RÊ HEZAR SELEWAT 


чабу 


Eşyayî bi goreyê salix û delîlan 
Estê yan çin ê, ferq nêkeno seba înan 


Wacib yew o, о zî zatê Homayê pîlî 
Derya û dengiz, ê eşyayî, zaf û bolî 


Ê wacibî eşyayî xo rê kerdê perde 
Zere de ca bîyo, nimite û temirte 


Yanî ey waşto bizanîyo bi delîlan 
Cemalê ci dalde ra bivejîyo meydan 


Waşto, wa xiznaya cewheran bibo dîyar 
Waşto, wa neqişan ra nas bibo neqişkar 


eşya: manaya objeyan de, çî-mîyê ke aferîyayê 

Labelê hunerê ê wayirê hîkmetî 
Labelê neqişê ê wayirê qudretî 


Eyan nêbîyêne ê tenya bi resiman 
Do îfade bibîyêne ê bi reqeman 


Hac û îhtîyac nuşte bî, reqeme bîye 
Coka mexlûqa ewile, qeleme bîye 
Qeleme û ruh û aqilo ewil pîya 
Heme hîrêyî ewilê ewilan pîya 


Caran înan yewbînan ser ra meke cîya 
Bide têver û têhet, bike yew û pîya 


Bivaje ke “Her hîrê yew ê, yewpare yê 
Qebûl benê ke hûmare bi hûmare yê.” 


Ewilî nûrêk çilka husnê Homayî ra 
Rest manaya xo Mihemed Mistefayî ra 


O nûr bi emr û fermanê Alimê xeybî 
Bî çimeyê bereketê alemê xeybî 


resim: manaya şekil û şemalî de, eysayiş 

reqeme: manaya herfan û nuşteyî de 

Qelerne û ruh û aqilo ewil: Ontolojîyê dînî gore, kaînat nûrê hez- 
retî Mihemedî ra aferîyayo. Nûrê hezretî Mihemedî dima nê hîrê çîyî afe- 
rîyayê: qeleme, ruh, aqilo ewil 

Alim: Homayî qest keno 

20 


Çanî bi manaya Mihemed pêxemberî 
Zêdîyayî sey velg û vaşî, sey pirparî 


Mihemed bî bin û bingeyê heme canan 
Hem yê weş û başan hem yê pîs û xiraban 


Hemeyê ci pê bîyê weş û baş û dîncî 
Hemeyê ci pê bîyê wayirê qezencî 


Hîna ke ne no erd bî ne zî no asmên bî 
O serwerê nebîyan raybero verên bî 


Aferîyayişê felekan seba ey bî 
Secdeşîyayişê melekan seba ey bî 


Ey ra girewtêne bereket her alemî 
Herre-awe bî, can nêdîyabî Ademî 


O pêxemberê tamî û yê letikî bî 
Adem hîna zî yê awe û lêzdikî bî 


О penceraya husn û cemalê Barîyî 
O roj û tîja felekê dilê tarîyî 


Wexto ke kewtbi dilq û sûretê cîhanî 
Ca de bî pëxemberë axir û zemanî 

Berzax o, mabeynê wacib û mumkinî de 
Mîre yo, dilq û şekilê dergewanî de 


Betal kerdî heme dînî heme miletî 
Derman kerdî heme janî heme îletî 


Ewynîya ke cîhan şîyo kafirîye ser 
Dawet kerdî sifreyê pêxemberîye ser 

Heme xelq û miletê serê rîyê erdan 
Ca kerdî sifre de sey merdan û camêrdan 


Xaqan bi xo hindûyê kox û kozikan bî 
Fexfûr bi xo qulizê meyê tasikan bî 


Qeyzer kêmîya xo ra, û qusirê xo ra 
Hema tede vet, ageyra uzirê xo ra 


Şahê erebî seke ala kerde pira 
Kîsrayê ecemî bî têser û têbin ra 


Rûm û hebeş û fireng û qiptî û tatar 


о, 
Inanë ke bi dînî nêkerdêne îqrar 


Wacib û mumkin: Wacib Homa yo, esto û çinbîyayişê ci mumkin 
nîyo. Mumkin, teberê Homayî de heme can û carnid ê; estbîyayişê ci zî 
çinbîyayişê ci zî mumkin o. 

xaqan: hukimdarê tirkan 

fexfûr: hukimdarê Çînî 

qeyzer: hukimdarê Bîzansî 

kîsra: hukimdarê eceman 

Ci ra zaf tenî pê şimşêrî bîyî fena 
Heta ke tayê ci bi dîn bîyî aşîna 


Bi adir û kile veşnayî pûtxaneyî 
Ting û tarî de verdayî ateşgedeyî 


Wexto ke dînê xo rona, û kerd eşkera 
Dawudîyan, cihûdan, înanê Nesara 


Tewrat, hema vajê êdî kerdbî xo vîr ra 
Încîl û Zebûr zî êdî şîbî ezber ra 


Wexto ke Încîl wendêne resûl Îsayî 
Behsê ey kerdêne bi fermanê Homayî: 


“Ez ha mijdîyane dana, Resûlo emced 
Do mi dima biyero nameyê ci Ehmed" 


Ey doza xo kerdêne, bi dest û bi ziwan 
Destê ci de şimşêr, û fekê ci de Quran 


Xulqê ci weş o; hem mîre hem pêxember o 
Hîkmetê ci zaf o; hem kitab hem şimşêr o 


bîyî fena: merdî, kişîyayî 

Nesara: Bajarê hezretî Îsayî yo, xirîstîyanî qest benê 
emced: wayirê şan û şerefî 

Ehmed: Nameyêkê hezretî Muhamedî. 

Nêwende bî, bî malimê heme cîhanî 
Fiqare bî, bî wayirê lutf û îhsanî 


r Bêestor û bêespar, vila bî dinya ra 
Bêdawul û bêala, vengan da her ca ra 


Çîyo asaye pêro o bî, o pêxember 
Eskerê ci melekan ra, ameybî pêser 
Bêban, bêbîna, bêxeyme û bêçadire 
Hewr ey ser o bîyêne sîye û sitare 


Çende xeberdar bî, ver û vernîya xo ra 
Hende hayîdar bî, pey û peynîya xo ra 


Sîya ci ra nêginayêne rîyê erdan 
Têver de goşdarî kerdêne se xeberdan 


Tede qisey kerdêne kemeran û kuçan 


45 y 2 
Tede eleqe гопауёпе velg û vaşan 


Cins û cibilatê heywanan ra hemeyan 
Ard pê pêxemberîya ey bawer û îman 


Tenya tayê domanê hezretî Ademî 
Bîyî boka kila adirê cehenemî 


Eskerê ci melekan ra, ameybî pêser: Ayetêkê Quranî qest beno 
ke tede qalê cengê Huneynî beno. Vano “Homayî seba ardimî pêxemberê 
xo rê tayê eskerî rusnayê ke şima ê nêdîyêne.” 

50 


55 


Yanî rîyê erdan de rîyê asmênan de 
Yanî mîyanê heme cin û însanan de 


Bêguman çin a ey ra teber ma rê roştî 
Bêguman çin a ey ra teber ma rê paştî 


Ê resûlî; feqîro neçar, umetê xo 
Kerd wayirê text û bextî, bi hîmetê xo 


Teqwaya ey dîn kerd pêt û qewîn û tekuz 
Şerîetê ey rayir kerd raşte û dim-duz 


Alimî pêro sey enbîyayan ê helbet 
Abidî pêro sey ewlîyayan ê helbet 


Panc seyî tenî egîdanê kafiran ra 
Kesêk zî sehabîyanê cengaweran ra 


Yekûnê egîdanê kafiran seraser 
Duştê sehabîyî de bîyêne tarûmar 


Kesê ke derheqê dînî de gumankar bê 
Bikewê cedel-cudel, cahil û famkor bê 


Hem Quran hem hedîsî, cewabê tewr başî 
Ayet û sûreyî zî delîlê tewr weşî 


teqwa: gune û heram ra dûr vindertiş, gune û heram ra xo pawitiş 


abid: îbadetkar, keso ke teqwa gore hereket keno 

Ebûbekir û Umer, zaf weş di birakî 
Usman û Elî, têver de di dostê pakî 


Ey şah û padîşaho qedirberz û giran 
Rojê asmênî to rê beno sî û sîwan 


Pesnê to, bi zanayişê mi boş-betal o 
Pesndarê to ancax û tenya Heqo pîl o 


Ez çi bivajî ey şahê şahan, ey serdar! 
Kelamê Heqê pîlî to rê bîyo pesndar 


60 


Ey şah! Nameyêko delal o to rë "Yasin" 
Ey Taha! Yew sirr û tilsim o to rë “Ta sin" 


Tim bes a to rê ey sînayeyo muteber 
Homayî to rê sond wendo, sereyê to ser 


Sond bo, se reyî bi sereyê to ey serdar 
Eke bibê di seyî reyî ma gunekar 


Her çiqas ke se mertebe gunekar ê ma 
Ancî to ra umîdwar û hêvîdar ê ma 


Yasîn: Sûreyê 36. ya Quranî. Nameyanê Hz. Muhemmedî ra 
yew o. 

Taha: Sûreyê 20. ya Quranî. Nameyanê Hz. Muhemmedî ra yew o. 

Ta sîn: Sûreyê Nemlî (sûreya 27.) ya Quranî bi “Ta sîn” dest 
pêkena. 

Hetanî ke kamil bibo no Xanîyo zar 


65 КОШЕ а ООР: 
Qilêrino депїѕіпо іїтіп û mirdar 


O pîso xirabino kutiko lanetî 
Wurişto keno doz 0 dewaya umeti! 


Ê zerrîçepelê fêlxirabê sey kelpan 
Bike teqîbkarê rayirê sehabîyan 

4 


CENABÊ WAYIRÊ ŞEFAETÎ RA WAŞTIŞÊ 
ŞEFAETÎ i 
KE SÛRETÊ MÎRACÎ DE VEJÎYAYO QATÊ HEQÊ 
WAYIRÊ ÎZETÎ 


t 


Ey semed û ser-sebebê her di cîhanan 
Bîye nizdîyê Heqî, hendê di kewanan 


Ey şahê şahan û textê sûka Medîna 
Ma to ra zaf sirr û keramet dî û vîna 


Seyr û seferê felekan seba gamêk 
Îftîxarê melekan seba to selamêk 


Aşme bîya di leteyî bi yew îşaret 
Her çîyo ke to dî rast bî, ne şaş ne xelet 


hendê di kewanan: Şîyayişê mîracî yê pêxemberî qest beno, 
Quran de Homa vano şewa mîracî de pêxember hendê di kewanan şîyo 
nêzdîyê Homayî. (notê M. Emîn Bozarslanî) 

Her çîyo ke to dî rast bî, ne şaş ne xelet: Tîya de ayetêka Quranî 
qest bena ke Homayî tede qalê mîracê pêxemberî kerdo û vato ke çimê ey 
nêşemitîyayî û şaş nêdî, çîyê ke ey dî, pêro rast bî. (notê M. Emîn Bo- 
zarslanî) 

Ey şah û sultanê serê textê “lewlak"i 
Wurize şo rîyê asmënan bi çalakî 


Amade yê semedê to Buraq û Refref 
To ver û to dima feriştayî, ref bi ref 


Dê wa biancîyê perdeyî beynate ra 
Bê perde qisey bike, Heqê pîlî reyra 


Bivaje ci rê: “Ti qadir û zulcelal ê” 


Bivaje ci rê: “Ti ebedî û ezel ê. 


Ma fanî û zar ê, sûcdar û gunekar ê 
Ger ti rayber nêbê, ma bi xo tarûmar ê 


To çira ma kerdî wayirê ezemeti, 
Seba çî naye ma sere taca hurmetî? 


To dayo ma xîlafet, to dayo ma hurmet 
To ardo kerdo bavokê ma o emanet 


` 


lewlak: Çekuyëka erebkî ya, yena manaya “Eke ti nêbîyêne”. Yanî 
Homayî pêxemberî ra vato “Eke ti nêbîyêne mi felekî xelq nêkerdêne.” 
(notê M. Emîn Bozarslanî) 

Buraq: Çekuya erebkî “berq” yanî birûsk ra yena, wexto ke pê- 
xember şîyo mîrac, wenişto Buraqî. 

Refref: Çîyêko sey doşek yan zî xalîçe yo, pêxember gama ke 
şewa mîracî şîyo huzûrê Homayî, Sîdre ra dima ser o ronişto. 

emanet: xelîfetîye, yanî rîyê erdan de wekîlîya Homayî qest bena. 
Ayetêkê Quranî de Homayi vato “Homayî soz dayo bawermendanê wayirê 
emelê başî ke do înan rîyê erdan de bikero wekîl.” (notê M. E. Bozarslanî) 

20 


To zanayêne ke ma cahil û nezan ê 
Qedrê ê emanetî ma çi rey nêzanê 


Her çîyo ke to seba ma kerdo îrade 
Yew mîsqal zî ma nêkerdo zaf û zîyade 


Haşa haşa, kemalê merhemetê to га 
Haşa haşa, pîlîye û rehmetê to ra 


Eke kufir û guneyan bikê behane 
Qey no yo karo layiqê to yo şehane! 


Nezerê to de eynî yê, îman û kufir 
Nezerê to de eynî yê, cenet û adir 


Qehirê xo bikerê eşkera û zahir 
Cenet do ma ser o bibo kile û adir 


Bivaro hewrê rehmetê to ra bereket 
Bêguman cehenem do ma rê bibo cenet 


Her çiqas ke ma xafil ê, û gunekar ê 
Labelê ancîna zî to ra umîdwar ê 


Heme kesê kafirî, heme bêîmanî 
Sifetanê to rê bîyê ca û mekanî 


adir: cehenem qest beno 

Bîyê kafir ma, pê nameyê to “Qehar“î 
Bîyê gunekar, pê nameyê to “Xefar“î 


Qey ti nêeşkenê guneyan bexş bikerê! 
Eger ti guneyan ma ro neqiş bikerê 


Do bextîyar bibê pê halê ma şeytanî 
Do şad û bextewar bibê xeylê melûnî 


Qey no bext o, ey sîye-sitara alemî 
Qey no layiq o, ey şiwaneyê ademî 


O vergo lanetîyo vêşano pîs û har 
Do sey malê pesî ma bikero tarûmar 


Yanî o hawa bike ke o dêvo serkêş 
Wa tenya biveşo û bianco dej û êş 


Welhasilê kelam, ma heme xas û xaman 
Asîyenê eşqîyayan û natemaman 


Pêro pîya bi şefaetê xo nas bike 
Pêro pîya kila hare ra xelas bike 


Qehar: Yew nameyê Homayî, yanî o ke qehr keno. 
Xefar: Yew nameyê Homayî, yanî o ke guneyanê ma nimneno. 
adem: însan, benî adem 

EŞKERAKERDIŞÊ PESNÊ EŞÎRANÊ KURDAN 
BI EGÎDÎYE Û XÎRETKARÎYE 
NÎŞANDAYIŞÊ BEXTREŞÎ Û BÊTALIHÎYA ÎNAN 
BI HENDE QELENEDERÎ Û WELATPERWERÎYE 


— ny 


Ey saqî, ti Homayî kenê kerem bike 
Ti îskan û qedehê Cemî bi mey deke 


Dê wa qedeh zî bi meyî cîhannuma bo 
Dê wa bext û qederê ma pê eşkera bo 


Wa bibo eşkera ma ver de hal û hewal 
Wa biyero zanayene qeder û îqbal 


Bêîqbalîye resaya gama peyêne, 
Ecêba hinî merg o, yan hinî merdene? 


qedehê Cemî: Manaya camê Cemşîdî de. Efsane gore, Cemşîdî 
mey îcad kerdo, qedeh yanî camê ey zî efsûnin biyo, sey dûrbîne cîhan 
nîşan dayo, estareyî ardê verê çimê ey. Coka ci ra vato “camê cîhannuma” 
yanî camo ke cîhanî nawneno. Camê cîhannuma îstîqbal zî nîşan dayo. 
Ehmedê Xanî qedehê xo teşbîhê camê cîhannuma kerdo, yanî waşto bi 
wasitaya qedehê xo hal û îstîqbalê kurdan bivîno û bizano. (notê M. Emîn 
Bozarslanî) 

cîhannuma: çîyo ke cîhanî nawneno 

Ecêba tim wina şono, tim wina beno, 
No çerxê felekî tim-tim wina geyreno? 


Ecêba mumkin o ke bext ma de bibo yar? 
Yew estare semedê ma ra bibo dîyar 


Dê wa semedê ma zî bext bibo dost û yar 
Dê hinî bibo aya hewn ra, bibo hişyar 


Bivejîyo ma mîyan ra sîyêk-sitarêk 
Peyda bibo ma ra padîşahêk, serdarêk 


Şûrê hunerê ma biyero ronayene 
Qedrê qelema ma biyero zanayene 


Derd û kulê ma bivîno daru û derman 


10. ^ | AA 
Îlm û îrfanê ma bibo yê serê destan 


Bibîyêne yê ma zî yewero muzafer 
Fen-fikir de aver, lutf û îhsan de serwer 


Darb bîyêne pereyê ma zî bi sîkkeyan 
Nêbîyêne wina bêîtîbar û erjan 


Her çiqas ke xalis û pak û ter-temîz ê 
Sîm û zerrnî ancî bi sîkkeyan ezîz ê 


sîyêk-sitarêk: sîye û stare (mecazen) keso hîmayekar, keso ke 
çîyêk rê wayirîye keno, miqateyê ci beno 


36 
www.iqra.ahlamontada.com 


15 


20 


Eke bibîyêne ma ra zî padîşahêk 
Heqî layiq bidîyêne ci rê kilawêk 


Semedê ey wa bidayêne meqam û text 
Semedê ma zî wa biyêne îqbal û bext 


Hasil bibîyêne semedê ey ra tacêk 
Hasil bîyêne semedê ma zî rewacêk 


Derman biyêne derd û kulê ma sêwîyan 
Şîyêne ma ser ra no hukmê sewterîyan 


Muzafer nêbîyêne ma ser o nê rûmî 
Nêwendêne paga ma ser o teyrê bûmî 


Nêbîyêne ma perîşan û haltenikî 
Ma ser o hukm nêkerdêne tirk û tacikî 


Labelê ezel ra Homayî wina kerdo 
Hukmê rûm-ecemî ma ser o rewa kerdo 


Tabîyê înan biyayiş şermo giran o 
No şermo giran yê pîlan û serdaran o 


Namûs o, bi hukimdaran û bi mîreyan 
Hêzê xo çi yo; yê şaîr û fiqareyan? 


rewac: qîymet, erj 
rûmî: tirkî qest benê, seba tirkan yeno vatiş 
tacikî: ecemî qest benê 

Kam kesî ke dest berdo şimşêr bi xebate 
Bi çêrîye zeft kerda, vista dest dewlete 


Çimkî sey veyveka newîye yo no cîhan 
Destê şimşêrê rûtî de yo hukm û ferman 


La qewl û qalind, marre û marrebirnayiş 
Lutf û kerem, camêrdîye û bexişnayiş 


Lakîn mi persayo na dinya ra bi hîkmet: 
“Çi yo qalindê to?” Mi rê vat: “Cehd û xîret!” 


Yanî dinya pê şimşêrî û pê îhsanî 
Bena tabî, bengîn û besteyê însanî 


No aqilê mi nêşi karê Homayî ser 
Kurmancî enê darê dinya de seraser 


Gelo çi ser-sebeb ra hende mendê mehrûm, 
Pêro pîya çi semedî ra bîyê mehkûm? 


Înan bi şûr girewto bajarê şuhretî 
Û bîyê sermîyanê dîyarê hîmetî 
Çimkî her mîreyê xo emsalê Hatemî 


Çimkî her egîdê xo mîsalê Rustemî 


Seyr bike, erdê ereban ra ta yê gurcan 
Kurmancî bîyê sey kelayan û sey bircan 


darê dinya: dinya pêro, hemeyê dinya 

Nê rûm û ecemî bi înan payîdar ê 
Kurmancî dorûverê ci ra çarkenar ê 


Her di terefan êl û eşîrê kurmancî 
Tîranê xo rê kerdê hedef û armancî 


Çira ke mifte û kilîdê serhedan ê 
Él-esirë xo pêro sey sênc û bendan ê 


No dengizê rûmî, no deryayê tacikî 
Çi mehel xo têwbidê, bikewê çalakî 


Kewenê mîyanê kurmancan sey şimşêrî 
Verdenê înan ser gonî û gonîşêrî 


Qelenderîye, camêrdîye hem zî hîmet 
Dilawerîye, mîreyîye hem zî xîret 


Nê mor ê, semedê eşîranê kurmancan 
Pê şûrê hîmetî bîyê name û nîşan 


Çende ke dilawerîye de xîretkar ê 
Hende zî minetdarîye de nefretkar ê 


No cehd, no xîret û na pîlîya hîmetî 
Manîyê wegirewtişê barê minetî 


Coka yewbînî girewtiş ra tim bêpar ê 
Tim yewbînan ra cîya, têver de rikdar ê 

Bibîyêne mîyanê ma de pêkerdişêk 
Bibîyêne yê ma zî pîyabîyayişêk 


Rûmî, erebî, ecemî bi temamîye 
Hemîne zî ma rê kerdêne xulamîye 


Helbet ardêne pêser ma dîn û dewlete 
Helbet hasil kerdêne ma îlm û xebate 


Pêser ra bîyêne cîya qisa û qalî 
Bîyêne bewlî kesê wayirê kemalî 

Абау 245 
6 


SEBEBÊ NUŞTIŞÊ KITABÎ ВІ NÊ ZIWANÎ 
GERREYÊ DEWRAN Û MERDIMANÊ NÊ ZEMANÎ 
KE YEW 0 NEZERÊ ÎNAN DE HUNERÊ ZANAYIŞ 

Û EYBÊ NEZANÎ 


Z222 


Xanî bi xo kemalîye ra bêkemal o 
Dî ke meydanê kemalîye tip û tal o 


Yanî, ne qabilîyet û hêginîye ra 
Belkî teasub û eşîrperwerîye ra 


Bêedalet û înad ci rê bî kul û derd 
Edetêko neweyo çors rona û rast kerd 


Meyo safî caverda şimit êyê tortî 
Maneno cewheran zar û ziwanê kurdî 


eşîrperwerîye: Tîya de meqsed “miletperwerî” ya. Çimkî o wext mî- 
yanê kurdan de nîzamê eşîran hakim bî, kurdî bi nê nîzamî nas bîyêne. 
(notê M. Emin Bozarslani): 

Edetêko neweyo çors rona:û rast kerd: O wext hozan ü nuste- 
karê kurdan eseranê xo bi erebkî, fariskî û tirkîya usmaniyan nusenê. No 
beno edet û bi kurdî nuştiş eksê nê edetî qebûl biyo û çors ameyo dîyayiş. 
Coka Ehmedê Xanî vano o verba edetan vejîyayo, bi kurdkî nuşto. (M.E.B.) 

Meyo safî caverda şimit êyê tortî: “Meyo safî” erebkî, fariskî, û tir- 
kîya usmanîyan a, “tort” zî kurdkî ya. Yanî Ehmedê Xanî vano ey bi nê zi- 
wanan nênuşto, bi kurdkî nuşto. 


41 
www.iqra.ahlamontada.com 


Ronayî nîzamî, ronayî întîzamî 
Seba miletê xo antî dej û elemî 


Wa xelq û alem nêvajo ke “Xora ekrad 
Bêmarîfet o; bêesl, bêkok û bêbinyad 


Heme miletî bîyê wayirê kitabî 
Tenya kurmancî mendê bêpar, bêhesabî” 


Hem zana û famberî nêvajê ke "Kurmanc 
Eşq û heskerdiş qet xo rê nêkerdo armanc 


Mîyanê ci de çin o ne yar ne zî dildar 
Zerrî ra bêxeber ê, eşq û meşk ra bêpar 


Bêpar ê eşq ra, bêpar ê eşqbazîye ra 
Cîya kewtê hem mecazî hem rastîye ra” 


Kurmancî ne xag û xam ê, ne zî bêkemal 
La bêkes û bêkus ê, bêhal û bêmecal 


Neke naşî û nezan ê, neke cahil ê 
Labelê bêwayir ê, bêkes û sefîl ê 


Eke bibîyêne yê ma, yewero wayir 
Bibîyêne comerd, bizanayêne rayir 


ekrad: kurdî, miletê kurdan 

Îlm û huner û kemal û îzet û îzan 
Şiîre, xezele, beyte, kitab û dîwan 


Ger nezerê ci de bibîyêne qedrê xo 
Sîm û zerrn zî bibîyêne îtîbarê xo 


Mi do alaya şiîran û yê sinetî 
Bivetêne ta serê banê kaînatî 


Mi do keyfweş bikerdêne Elî Herîrî 
Şa bikerdêne ruhê Melayê Cizîrî 


Mi do mesûd bikerdêne Feqîyê Teyran 
O do hetanî peynî bimendêne heyran 


Çi heyf ke qewî kesad ê çarşî û bazar 
Çin ê nê qumaşî rê muşterî û tucar 


Bîlhesa no dewran de kîseyê pereyan 
Bîyo delalî, dost û yarê ma hemeyan 


Yanî bi temahkarîya dîrhem-dînarî 
Her yewê xo ma rê bîyê yar û dildarî 


Ger ti îlmî temamen bidê seba polêk 
Û ger ti hîkmetî biroşê seba solêk 


pol: pûl, pereyo bêqîymet 

Kes nêkeno seyîsê hespê xo Camîyî 
Kes nêkeno xizmetkarê xo Nîzamîyî 


Wexto ke ma dî dewr û dewran bi no reng o 
Mal-milkî ser o tim pêrodayiş û ceng o 


Kewtî hewesî ver ke ma bibê kîmyager 
Labelê ma hewesê xo de nêşîyî ser 


Ma bi însaf gurîyayî, bîyî gewherzan 
Yewbînî ser ra cîya kerd ma vay û erjan 


Zerrîya ma çi caran qebûl nêkerd hîle 
Qet xerezkarîye rê nêbîye wesîle 


Dîn şî, nêkewt ma dest ne dîrhem ne zî dînar 
Dima neçarîye ra ma bîyî sifirkar 


Sifirê xo yo nimite ma kerd eşkera 
Kaxido bênuşte bî, ma ci rê kerd dua 


Duaya ma qebûl bîye, bîye rastîye 
Bîye sebeb û caameyişê hêvîye 


Nê pol-polikî belkî asenê bêbaha 
Labelê yewrî yê, tertemîz, giranbaha 


Cami: Mola Cami (1414-1492), şaîrêko namdar yê farisan o. 
Nîzamî: Nîzamî Gencewî (1141-1209), şaîrêko namdar yê farisan o. 
Sifirê xo yo nimite: kurdkî qest keno 

Bê hîle û bê xurde yê, tam temamî yê 
Meqbûlê muameleyê xas û xamî yê 


Seraser sirf û sade yê, bi kurmancî yê 


an 


Eke bivajê “sipî mendê” zerrnî nîyê 


Sifirê ma yo sûr o, bewlî û dîyar o 
Sîm nîyo ke tayê bivajê “kêmeyar o” 


. 


Wa kes nêvajo pereyê ma "këmbaha yo” 


35 
Mohr nêdayo piro sultanan, bêdemxa yo 


Eke darb bibîyêne bi neqiş û nîgar 
Nêmendêne wina bêsedr û bêîtîbar 


Sînaye yo, yar û namgerê kesî nîyo 
Bêmirad o, wayirê bextê weşî nîyo 


pol-polikî: Şaîr beytanê eserê xo (Mem û Zîne) qest keno. (M.E.B.) 

yewrî: eksê "dirîyî”, yanî tede sextekarîye, dirîyîye, rîya çin a 

sedr: qîymet, erj, nirx, baha 

Sînaye yo, yar û namgerê kesî nîyo: Wexto verên de hozan û nuş- 
tekarî dormeyê mîreyan û hukimdaran de ameyêne pêser, eserê xo pêş- 
kêşê înan kerdêne; xeylê kesan zî nameyê înan eseranê xo de nuştêne. 
Ê mîre û hukimdarî zî înan û eseranê înan rê bîyêne ardimkar, madî û ma- 
newî ardim dayêne înan. Yanî eserî bi nameyê mîreyan û hukimdaran we- 
şanîyayêne û qîymet dîyêne. La Ehmedê Xanîyo nemir, nê edetî dima 
nêşîyo, eserê xo yo erjaye pêşkêşê tu mîre û hukimdarî nêkerdo, nameyê 
înan nênayo piro; tenya seba miletê xo nuşto û eser pêşkêşê miletê xo 
kerdo. (notê М. Етїп Bozarslanî) 

Nê kaxidê ma yê bê sîye û sitarî 
Nêyê bêderbê qebûlê şah û serdarî 


Melûl ê, anegoreyê xeylê aliman 
Meqbûl ê, anagoreyê xeylê hekîman 


La hakimê zemanî, yê marîfetdarî 
Çi heyf ke goş nêda pira, nêkerd goşdarî 


Mîreyo ke nameyê xo yo xeyr Mîrza yo 
Awir û ewnîyayişê xo sey kîmya yo 


Qelbê zexelî keno sey eyna û camî 
Polê sexteyî keno sey zerrnê temamî 


Sed barî pol-polikê sifirînê sûrî 
Bi awirê ey ca de benê zerrnê zerî 


Bi qehirê xo êyê dîyarî ano war 
Bi îhsanê xo êyê warî beno dîyar 


Paşayan pêgêno, sey kesanê êٍsîran 
Azad keno înan sey kesanê feqîran 


Her roje bi ardimê xo hezar xizanî 
Her game bi lutfê xo sed rût û rebenî 


Keno zengîn û maldar bi destê hîmetî 
Hîkmet o yo ke çi rey nêkeno minetî 

Bidayêne ma ser zî reyêk awirê xo 
Biçarnayêne ma ser zî o îksîrê xo 


Nê qal-qiseyî pêro, bîyêne şiîrî 
Nê polikî pêro, bîyêne zerrnê zerî 


La çimê ey hîna zêde komelî ser o 


50 EK А š š 
Coka xisûsen zerrî ra seyr nêkerd piro 


. 


Comerdiya ey semedê heme komelî 
Ya Reb, ey bike wayirê bext û îqbalî 


îksîr: Madeyêko efsanewî bîyo. Kîmyageranê verênan bawer kerdo 
ke o beno dermanê heme derdan, bi wasitaya ci madeyê zerrn û sifir û sey 
nînan yewbînan ra cîya benê, bi îksîr sifir û asin benê zerrn û sîm. Eh- 
medê Xanî dostanîya mîre Mîrzayî şibneno îksîrî û vano “Eke o reyêk bi- 
ewnîyayêne ma ra, bi ewnîyayişê eyê sey îksîrî nê qal û qisayê ma pêro 
bedilîyayêne bîyêne şiîrî. (notê M. Emîn Bozarslanî) 

qal-qiseyî: Şaîr çekuyanê eserê xo qest keno. 

polikî: Şaîr beytanê eserê xo qest keno. 

FÎHRÎSTÊ DESTPÊKÊ KITABÊ XEBERAN 
EŞKERAKERDIŞ Û PESNDAYIŞÊ 
LEQEB Û ESERAN 
BEYANÊ ECZ Û ÎNKÎSARÎ BI HAWAYÊ 
ÎTÎRAF Û ÎQRARAN 
UZIRWAŞTIŞ SEBA NÊ QAL Û QISAYAN 


TT ¬egîğer¬- 


Saqî deke şûşeyê rengê asîmanî 
Pê mey û şerabê sey ruhê cawîdanî 


Ke ma ruhê mezgî bikerê tern û teze 
Bi meyê ruhperwerî yew hinge û lehze 


Saqî, dê hadê deke şûşeyê hêşînî 
Awa ke zerrî kena wayirê îzanî 


Awe de biverde ti nê qelbê mehzûnî 
Mest û sermest bike nê aqilê mecnûnî 


Ey saqî ti deke nê qedehê gewheran 
Bi şîreyê ê mehsereyanê tahiran 


cawîdan: ebedî, baqî, daîmî, bêpeynî 
lehze: vîstike, hele, vista 
tahir: pak, temîz 

Ê durrê xoşawî, xemrîyê dawetkarî 
Yaquto helîyaye, lalê herîkbarî 


Deke ti ê dilopanê sey durrdaneyan 
Yanî ereqo ke maneno awa gulan 


Zeman zeman ey bide destê meyperestan 
Înanê ke tirşimêk zerrî daya destan 
Qedehê zerrî biyero neqişnayene 

Meclisê şayîye biyero ronayene 


Nê meclisê meyperestanê mudawîman 
Sermest bike newe ra, her dem û her zeman 


Beno ke o nan û nîmeto bênîhayet 
Dilopêk bo zî mi rê beno risq û qismet 


Şayîya meyê qedehê zelalê pakî 
Şênîya engura rezê roşnê roşnakî 


Nefsî temamen bigêro binê tesîrî 
Keyfweşîya zerrî bivejo qatê corî 


xemrî: şerabreng, rengê şerabî, mor 

lalo herîkbar: Şaîr seba şerabî vano. Lal, yew kerraya sûra giran- 
baha ya. Şaîr vano şerabo ke sey lalî sûr o û herikîyaye yo. 

durrdane: heba durrî, daneya încîye 

destî: yar û waştîyî qest benê 

Yanî wa bikewo ruh û canê mi şewqêk 
Wa biyero werê zerrîya mi de zewqêk 


Wa tesîrdar bibo nefes semedê mi ra 
Wa hewadar bibo qefes semedê mi ra 


Wa zerrî de zelalîye biyero meydan 
Ez bibî hemvengê şalulan û bilbilan 


Teyra zerrî ya merda wa bikuwo perwaz 
Bîla perde wa biwano bibo deyîrbaz 


Ge-gane binala ez qaydeyê bilbilan 
Ge-gane biwana ez qaydeyê şalulan 


Wa “ax”an rayir bikero şodir bi şodir 
Ê bi surrê vayî bibê heval û hogir 


A ч 


Wa abibê pindikê zerrî bi ё “ax"an 
Sosinî qisey bikerê biyerê ziwan 


Wa bişkokî pel bidê, telî û sincan ra 
Tim sey gonî sûr bikerê bi hezaran ra 


Sûrgulî bibermê bi hesranê şebneman 
Û bilbilî bihuyê, bi rexmê hemdeman 


Saqî bide mi mey û şerabê gulgûnî 
Bê vengê dawulî bê sedayê qanûnî 

Qazî û muftî û zebtîyeyî nêvînê 
Keyfweşîye bibo zêde, xemî nêmanê 


Wa weswese ra bibo pak no qelbo huznin 
Ancî newe ra bibî ez keso yewnayin 


Ez bibî sermest, bivajî qalanê vengan 
Îfade bikerî çîyanê reng bi rengan 


Bê keyf nêeşkena tebayêk bivajî ez 
Bibî delî-dîwane, durran birişnî ez 


Hal-mecal ra bikewî, bidî teber sirran 
Bê qal û qisa zerrî ra bidî xeberan 


Sey neyî binalî û bilornî bi aheng 
Sey tutîyan biyerî ziwan bivejî veng 


Eşkera bibê bi mi keramet û razî 
Berz bibê mi ra meqamî, veng û awazî 


Tewirê meqaman zerrî de bibê awaz 
Gulîstan seraser bibo geweşt û şehnaz 


gulgûn: rengê gule, rengê xo sey rengê gulan 
qanûn: yew enstrumanê muzîkî 

geweşt: muzîk de yew meqam 

şehnaz: muzîk de yew meqam 

Sey ney' xorînîya zerrî ra, bi ahengî 
Se tewir veng û seda bivejî, sey çengî 


Sey rebabî, bê keman û bê kemançeyî 
Veng bikewo defê mi ser, bê tabançeyî 


Zuhre meqamê uşşaqî pê bihesîyo 
New qatanê asmênî de bireqisîyo 


Sazê dilê kulî pirodo berz û nizmî 
Biceno meqamê eşqê Zîne û Memî 


Ez Mem û Zîne xo rê bikerî behane 
Qalanê xemê zerrî bikerî efsane 


Perde ra bivejî ez qeyde û meqaman 
Newe ra bidî Zîne û Memî ruh û can 


Nêweş kewtê sewdaserî, waştî û yarî 
Ewro sey hekîmêkê zana û zanyarî 


Derman bikerî înan ez weş-war bikerî 
Ê bêçareyan newe ra candar bikerî 


çeng: yew enstrumanê muzîkî 

rebab: yew enstrumanê muzîkî 

tabançe: Tîya de manaya хо “toqmaqê dawulî” yo. Na çeku fariskî уа. 
Zuhre: Venus 

uşşaq: muzîk de yew meqam 

berz û nizm: muzîk de perdeyo berz û perdeyo nizm qest beno 

Zerrî ra dirbetin, ê Memê cîgersojî 
Zîna ke xorînîye ra ancena dejî 


Aya peyê perdeyan, wayira îfetî 
Êyê bêsucê bêxetayê bêtometî 


Bi terz û uslûb ez înan bikerî namdar 
Wa têver de nas bibê dilbere û dildar 


Winî newe ra înan bikerî serfiraz 
Wa biyero temaşe kerdene nezerbaz 


Wa seba Memî bibermê waştî û yarî 
Wa pê derdê Zîne bihuyê sewdaserî 


Hemderdî bi înan bikerê keyf û sefa 
Bêderdî bi înan biancê derd û cefa 


Êyê zere ra pakî, êyê zerrîsafî 
Êyê wayirê rehmî, wayirê însafî 


Wa pêro pîya “Helal bo” bivajê ma rê 
“Çiqas weş ardo pêser, çi weş dayo arê!” 


Înanê ke hes kerdo, Heq tealayî ra 
Ezel ra Heq tealayî, hes kerdo ci ra 


cîgersoj: cîgera xo sote/veşaye 
xorînîye: xorînîya zerrî 
nezerbaz: keso ke bi şengîye ewnîyeno 

Wa biyerê destane goşdarî bikerê 
Tirşimêk tede xo vîr û vîndî bikerê 


Tayê înan zerrî ra bikerê goşdarî 
Wa tayê zî zerrî ra biwazê xatirî 


Rica û minetê mi semedê xoceyan 
Xeletîyan meşanê rîyê telebeyan 


No kitab eger ke baş o, eger ke xirab 
Mi tede anto hezar zor û hezar ezab 


Pit û pizez o, meyweyo tern û teze yo 
Ne kêm û nêm o, ne zêde û zîyade yo 


Labelê ez nêkewta mîyanê tu rezan 
Mi kesî ra teba nêgirewt sey xirxizan 


No kitab pindê bax û baxçeyê dilî yo 
Masum o, pak û temîz o, rez û eslî yo 


Hema neweber o; eger şîrin eger tal 
Sey tutanê sawîyan o, tifil û mindal 


Mi emel ardo bi famberan û halzanan 
Weş vînenê ê, nêşeqiznenê domanan 


No meywe eke xag o, eke neawdar o 
Labelê kurmancî yo, o zî ma rê kar o 

65 


No domano pizez, eke nenazenîn o 
La neweber o, çimê mi de zaf şîrin o 


Eke zîyade ra nebaş û nelezîz o 
La domanek o, çimê mi de zaf ezîz o 


Sînaye yo; çi cil û cor, çi kinc û kisvet 
Pêro mal-melalê min o, nîyo emanet 


Heme vate û manayî, heme cumlayî 
Pêardiş û werêardiş, heme îmlayî 


Mewzûyî, mirad-meqsedî, heme babetî 
Pesn û wesifnayiş, îma û îşaretî 


Vatiş, mana, salixdayiş, uslûb û sifet 
Qetîyen ne deyn û dûn ê, ne zî emanet 


Pêro netîceyê fikir û nezerî yê 
Veyvekê neweyî, keynekê ezebî yê 


Ya Reb, mede destê nezanan û saxikan 
Na rindekî û delalîya cannazikan 


Ez hêvîdar a famber û ferasetdarî 
Do weş bivînê mi, meewnîyê qisûrî 


neawdar: eksê awdarî/awinî, hetê awdarîye/awinîye ra kêm 

75 


Ûy û şermezar nêkerê mi sey famkoran 
Wa rast bikerê xeletîyan û qisûran 


Famberî nimnenê şaşî û xeletîye 
Xerezdarî kenê qîr-wîr, qajî-wajîye 


Ez wazena êyê wayirê sirr û razan 
Wa pê mi nêkerê tinaz û papizan 


Çerçî û etarî ya, gewherî nîya ez 
Xo bi xo deresaya, banderî nîya ez 


Kurmanc a, naşî-nezan, koyî û kenarî 
Nê zî qal û qiseyê min ê kurdewarî 


Îmza bikerê bi weşikîya hurmetî 
Goşdarî bikerê bi goşê merhemetî 


Kîndar û xerezdarî ke kenê goşdarî 
Bibê eybê mi; binimnê, bikerê tarî 


Merişnê awa rîyî, medejnê şaîrî 
Wa bivajê qala weşe, vateyê xeyrî 


Ecêb memanê, pê şaşî û xeletîyan 
Weş şirove bikerê, mana bidê înan 

DESTPÊKÊ MEQALE PESNÊ HAKIMÊ BOTAN 
Ê WAYIRÊ ÎQBALÎ 
MÎR ZEYNEDÎNO LAJÊ MÎR EVDALÎ 
WESFÊ HER DI WAYANÊ CI YÊ WAYIRÊ CEMALÎ 
ZÎNE Û SITÎ, ÊYÊ BÊEMSALÎ 


— ag 


Neqaşê pel ú ripelanë hikayeti 
Serafë kulçe w qalibanë riwayeti 


Bi no hawa ronayî neqiş û nîgarî 
Bi no hawa day piro tît û derb û morî 


Vat: Wextê verênî de şahêko muzafer 
Hukm û îdareyê xo de serfiraz, aver 


Ronayêne ver de miletan mil û sere 
Esl û fesl ra ereb bî la kurdan rê mîre 


Textê ci Cizîre de, bext tede dost û yar 
Talihê ci weş, meqamê ci berz û dîyar 


Dayêne rûm û ereb û ecemî ferman 
Meşhûr û namdar, bi nameyê “Mîrê Botan” 

Pîr û pîrbabî, bawkalî, ced û ecdadî 
Eslê ci şîyêne resayêne Xalidî 


Ey ra xo pawitêne felekê zordarî 
Kalan ra antbi şimşêrê xo yê Cebarî 


Tît û xeml û xêzê milkî, zeynê dînî bî 
Nameyo weş yê ê mîreyî, Zeynedîn bî 


Wesifê mîreyîye “zîn" bî, seba ey ra 


Tarîfê xeml û xêzî “dîn“ bî seba ey ra 


10 


Eserê egîdîya ê şah û sultanî 
Maseyê deryayî ra ta aşma asmênî 


Bi mahîyet, merkez û qutubê na dinya 
Bi şahîyat, remz û îşaretê a dinya 


Duştê comerdîya ey de mehcûb bî Hatem 
Duştê egîdîya ey de mexlûb bî Rustem 


Hatemî pîlîya lutf û îhsanê ey ver 
Arêdayêne boxçike, kerdêne pêser 


Xalid: Ehmedê Xanî gore bapîrê mîreyanê Cizîra Botan, yanî vano 
ê xalidî yê. 

Cebar: Yew nameyê Homayî yo, yeno manaya wayirê qewet û qudretî 

zeynê dînî: yanî zîynetê dînî, xeml û xêzê dînî 

zîn: zîynet, xeml û xêz; nîmeyê nameyê Zeynedînî qest beno. 

dîn: bawerî, îtîqad; nîmeyo bîn yê nameyê mîr Zeynedînî qest beno. 

20 


Aqil û huner û meydan û comerdîye 
Terz û nîzam û dîwan û rayirzanîye 


Edalet û dîyanet û dewlemendîye 
Pawitiş û hêrîşkerdiş û serdarîye 


Wegirewtbî ey her yewî ra xezînayêk 
Degirewtbî ey her yewî ra defînayêk 


Vistêne bi dest her çî, bê zor û bê zehmet 
Ci rê bîyêne bi pare, asan û rehet 


Her bêj ra çîyê nadirî, û cewahîrî 
Her reng ra çîyê weşikî, û zewahîrî 


Heme çîyê mumkinî, yê arzûkerdene 
Daybî ci Comerdî, û daybî dest vistene 


Bi ey, merdim resayêne bi meqsedê xo 
Bi ey, merdim resayêne bi miradê xo 


Heremê ey dekerde bî bi nazenînan 
Cenetê ey dekerde bî bi serhorîyan 


Horîyê cenetê ci zaf û gelek bîyî 
Xulam û xizmetkarê ci melekî bîyî 


herem: qesr û qonaxe de qismê keye û kulfetê mîreyan û şahan 


serhorîye: sereka horîyan, horîya ke serê horîyan a 

Labelê azê keyeyê na mîreyîye 
Neweberê bax-bostanê îfetdarîye 


Di keybanuyî estbî verê ê şahî de 
Di rojî bîyî, verê ê padîşahî de 


25 


Yanî di wayî, di wayê semtê nazdarî 
Yê ê keyeyî, yê ê nesilê rezdarî 


Yew selwîyêra bax û baxçeyê rastîye 


“Sitî” vajîyayêne ci ra, bi rastîye 


Aya bîne zerrî û cîgera mîreyî 
Nameyê xo nîmeyê nameyê mîreyî 


Sanikvajî sergirewte da goşê mi ro: 
A horîye, name “Zîne” nîyaya piro 


Yewera zaf şîrin a, eynî sey şekerî 
Aya bîne ruh û can a, leteyê zerrî 


30 


Yewere esmer a, aya bîne kejike 
Yewere horî ya, aya bîne meleke 


A horîye, a perîye; bêhempa bîyî 
Çimkî her di zî nûrê Homayî ra bîyî 


Nameyê xo nîmeyê nameyê mîreyî: Zîne qest bena, yanî "zîn” nî- 
meyê nameyê mîr Zeynedînî yo. 
sanikvaj: keso ke sanikan vano, rawî; rîwayetkerdox 

Yê înan ser ra kesî nêdîbî rindîye 
Cemalê Homayî ra girewtîbî semtîye 


Rî sey gulan û yasemînan, lewî sim-sûr 
Pûtanê Xulluxî duşt de ardêne war mûr 


Her di zulifî manenê têlê sumbulan 
Her di alişkî manenê rîyê sûrgulan 


35 


Ê sûrgulê serbestî, sunbulê azadî 
Beşna ci beşna dara selwî û şimşadî 


Rîyê ci de bi xo weameybî sûrgulî 
Piro şeqitîyaybî war heme sunbulî 


Rindekîya rîyî sey nuşteyê yaqûte 
Çalika çeneyî zî sey sêhrê Harûte 


Rişîyaybî rîyê ci ser miskê boyweşî 
Bi destê faldarêk şanikê rindê başî 


pûtê Xulluxî: Xullux bajarê Tirkmenîstanî bîyo, bi rindekîya keyna- 
yanê xo meşhûr bîyo. Keynekê ci hende rindek bîyê ke bi pûtan û heyke- 
lan ameyê şibnayene û înan ra vato “pûtê Xulluxî”. Ehmedê Xanî dayo 
zanayene ke Zîne û Sitî rindekîya kênayanê Xulluxî de xeyr nêverdayo, 
rûmetê rindekîya înan şikito. (notê M. Emîn Bozarslanî) 

nuşteyê yaqûte: tewirêk nuşteyê alfabeya erebkî 

Harûte: Yew melek a, senî ke aye bi embazê xo Marûtî sêhr kerdo 
û sêhrkerdişî ser o mijûl bîyê, Homayî ê ceza kerdê, Babîl de eştê zereyê 
bîrêk û ferman dayo ke hetanî roja qîyametî tede bimanê. Vanê sêhr û 
sêhrkarîye înan ra menda û rîyê dinya ra bîya vila. (notê M. Emîn Bozarslanî) 


61 
www.iqra.ahlamontada.com 


Ê şanikî, nuqtayê sipîyê sûrekî 
Hecer û tewafê Kabeyê bimbarekî 


40 


Birûyê xo kewanê felekî, yê înan 
Bijangê înan tîrê xofnakî bêguman 


Sermayeyê dehşetî bî semedê haran 
Îşaretê ters û xewfê çimanê înan 


Ca de heyret keno, desinde beno heyran 
Kam bivîno îma-îşaretê ê çiman 


Pê tace çareyê ci aseyêne winî 
Seke perrê Cebraîlê rîyê asmênî 


Seke nîmeyê asmênî ra vinderto roj 
Kewto xizmetê înan ver, bişewe, biroj 


45 


Kamî bidîyêne o dev-rî, o pelegoş 
Aqil sere ra şîyêne, perrnayêne hiş 


Gerden, ti vanê qey qedeh, seke şûşe yo 
Destê aşiqan de, fek ra dekerde mey o 


Yan maneno şûşeyê şekerê nebatî 
Yan maneno serçimeyê awa heyatî 


şekerê nebatî: Şekero ke parzûn beno û sey helwa yeno huşkkerdiş, 
rengê xo zelal o, maneno camî. Seba dermanî yo. (notê M. Emîn Bozarslanî) 

55 


Sergiştan û пепидапё һіпекегаеуап 
Зікпауёпе xatirê гегїуапё weşan 


Kamî bidîyêne о mîyane, а mîye 
Xorînîya zerrî ra antêne axîye 


Çi mehal nîşan bidayêne zend û bazin 
Hinî lazim nêbîyêne gerre û gazin 


Her çiqas ke di bedenî bî, di can bîyî 
Labelê rindîye de sey cêwîyan bîyî 


Tabî nazenîn bîye Sitî, sey perîyan 
La horîye bîye Zîne, sey serhorîyan 


Her çiqas ke Sitî estareyo weş bîye 
Bêguman ke Zîne zî rojêko geş bîye 


Sitî mîsalê aşme şewq û şemal bîye 
Zîne aşma pirrpancêse zaf delal bîye 


Têver û têhet de ê her di şewçilayan 
Wexto ke linge eştêne rez û hêgayan 


Nalan ginayêne bêgan û heywanan ro 
Talan ginayêne nebat û însanan ro 


Kofîyê înan bi gewheran xemilnaye 
Gerdenîyî bi pûl-pelikan rêzilnaye 


sergiştan: serê engiştan, serê pêçîkan 
gazin: gerre, lome, sîtem 

Wexto ke xemlê çareyî veradayêne war 
Aşiqan derdê zerrî ra kerdêne qar-war 


Xeml û xêz, mûrayî-mircan, xişir û zîynet 
Ver û pey, cêr û cor, çep û rast, nohet, ohet 


60 


Key ke pê geyrayêne ê her di perîyî 
Kerdêne gêj dergeyan de kesê welîyî 


Pîrî, rayberî, şeyxî, melayî, mîreyî 
Derwêşî, maldarî, feqîrî, fiqareyî 


Pêro pîya miradwazê cemalê weşî 
Pêro pîya zî heweskarê pêrestişî 


Tayê miradwazê semtîya bêpeynîye 
Tayê heweskarê leşa tala fanîye 


65 Labelê pêro zî eynî yê; yew û dostî 
Ferqê mabeynê înan, ferqê mezg û postî 

AS $e 225 
9 


UMÛMEN BEHSÊ QÎYMETÊ QUMAŞ Û SERWETÊ 
PÎLÎYA HUSNÊ HEBÎBAN ` 
XISÛSEN NÎŞANDAYIŞÊ CEWHER Û BAHAYÊ 
CEMALÊ SITÎ Û ZÎNAN 


T¬eُzgfğyer 


Dinya de çende ke estê sultan û şahî 
Çende ke dayo înan mal û milk Ellahî 


Heme û temamê xiznayanê Qeyserî 
Heme û temamê dexmeya Îskenderî 


Heme cewherê defîneyanê Xaqanî 
Heta lalanê îştraneyê Silêmanî 


Her çiqas ke zîyade ra giranbaha yê 
La heme leteyê rindîya înan nîyê 


Rindî û semtîya rîyê Sitî û Zîne 
Bibî yew deryayê adirê sînayene 


Wexto ke eştêne pêser pêlan har û gizm 
Roj ge-ge bîyêne berz ge-ge bîyêne nizm 


dexmeya Îskenderî: Tîya de Îskenderê Makedonî qest beno. Tayê 
efsaneyan gore, tirba nê hukimdarî de zaf defînayî estê la cayê înan tes- 
bît nêbîyo. Ehmedê Xanî seba na defîna “daxme” vato ke na çekuye yena 
manaya tabute, mezele û tirbe. (notê Kadri Yıldırımî) 

Hezar can, zerrî û cîgerî veşnayêne 
Miletî înan ser meseleyî vatêne 


Ê têver de roj û aşme bîyî, beramber 
Muşterîyê ci no cîhan pêro, seraser 


Seydwanê rindekîya ê her di xezalan 
Kamî cewab dayêne vengê ê delalan 


Zaf tenî sey şêran tayê zî sey delalan 
Nêbîyêne mird, pê nalayiş û fîxanan 


Bi rojan û bi şewan gelêk nalayêne 
Heta înan reyde melekî kalayêne 


Rindekîya ke ci rê çin bo der û sînor 
Nêqedîyenê aşiqî benê qor bi qor 


Labelê aşiqî, heweskarî cîya yê 
Tayê feydeperest, tayê zî canfeda yê 


Cananan kenê feda, tayê seba canan 
Canan kenê feda tayê seba cananan 


Tayê sey Tacdînî resenê bi miradan 
Tayê zî sey Mem û Zîne ancenê derdan 


Muşterî: Mars. Na beyte de roj û aşme Sitî û Zîne yê. Eke aşme û 
Muşterî (Mars) eynî birc de biyerê têhet, no çîyêko bimbarek hesibîyeno 
û bawer beno ke kam o wext biyero dinya beno kesêko zerrînerm û îfetin, 
zerrînizm û comerd. (notê Kadri Yıldırımî) 

delal: vengdayox, wezîfedaro ke sûke û bazaran, cayanê 
qelebalixan ra geyreno, bi vengo berz şarî derheqê çîyêk de xeberdar keno 

AÇARNAYIŞÊ HEVSAR Û REŞMEYÎ 
VER BI PEYNÎYA QAL Û VATEYÎ 


веб 


Ма адеугіп а hîkayeya verêne ser 
Kesê ke tede sewda га ancenê keder 


Tabî zaf zêde bîyî bêhed û bêhûmar 
Tayê giregir, tayê feqîr û xizmetkar 


Labelê se xizmetkarê weş û mumtazî 
Se xort û ciwanê qamdergê serfirazî 


Her yew bi rindîya xo mîsalê rojêk bî 
Her yew bi vatişanê xo cîgersojêk bî 


Her yew bi kemalê xo sey aşmanê sûran 
Her yew bi cemalê xo sey sîneyê şahan 
Ê heme aşiq bîyî, ê heme sewdakar 
Heme arzûdar bîyî, heme zî heweskar 


aşmanê sûran: aşma zerde, aşma pirre, aşmapirrpancêse 

sîneyê şahan: Seba ke şahî madalyayan aliqnenê bi sîneyê xo wa 
û sîneyê xo bi madalyayan xemilnenê û kenê weşik, Ehmedê Xanî ê xortî 
şibênayê sîneyê şahan. (notê M. Emîn Bozarslanî) 

Bêguman ke ne bi dîyene û şehadet 
Belkî bi pêhesîyayene û rîwayet 


Pêro pîya seba mîrî xizmetkarî bî 
Pêro sirrê yewbînan ra xeberdarî bî 


Pîl û ser û serwerê ê perîsûretan 
Pîr û tac û sertacê ê melekxisletan 


Tacdîn vejîyayêne ci rê, ciwanêk bî 
Guhderzê dem û dewranî, pehlewanêk bî 


Bin û bineşeyê xo eyan û beyan bî 
Serdefter û serwerê xort û ciwanan bî 


Babîyê ey rê vajîyayêne Eskender 
Lakîn ereban ci rê vatêne Xezenfer 


Çimkî bi dilawerîya xo sey şêran bî 
Ceng de o bedelê hezar cengaweran bî 


Di birayê ci estbîyî, her di cengbazî 
Her di sey şahînan bîyî, sey teyrê bazî 


Tim û tim zerrîya dişmenan veşnayêne 
Yew Arif, yewî rê Çeko vajîyayêne 


Guhderz: Şehnameyê Firdewsî de cengawero efsanewî. 


xezenfer: bi erebkî şêr 
cengbaz: keso ke weş ceng keno, keso ke usûlê cengî baş zaneno 

25 


Ema ey mîyanê hende xas û xaman ra 
Mîyanê hende bab û bira û maman ra 


Xortêk û ciwanêk kerdbî bira seba xo 
Nê nê, mi xelet vat, kerdbî çila seba xo 


Roja ke Tacdînî o bira nêdîyêne 
Bîyêne sey şewa ke çila nêdîyêne 


Dinya ser o bîyêne ting-tarî desinde 
O birayo sey rojî ke kewtêne dalde 


Embazê keyfweşîye, şirîkê xemî bî 
Xerqê derdan û kulan, nameyê ci Mem bî 


Mem zî Tacdînî rê paştîgîro temam bî 
Ne sey bira û sey babîyî, ne sey mam' bî 


Her çiqas ke birayê axiretî bîyî 
La seke sey dinya û axiretî bîyî 


Tacdîn lajê wezîrê dîwanê mîreyî 
Mem zî lajê nuserê dîwanê mîreyî 


Her di xort û ciwanî têver de dost bîyî 
Her di birayî pîya rast û durist bîyî 


Yewer Qeysê ewroyî bî, yewer zî Leyla 
Yewer Wamiqê dem-dewranî, yewer Ezra 

Dostê temamî bîyî, nêbîyî serserî 
Têver de û pîya seke Mîhr û Muşterî 


Dostîye, destebirayîye, birakîye 
Nêbena pê dirîyîye û difekîye 


Birakîye asan nîya, cefakarî ya 
Meqsed û amancê ci zî wefadarî ya 


Destberê to ke nîyena wefadarîye 
Caran verê xo mede, a cefakarîye 


Mîhr û Muşterî: Mesnewîyêk a. Hîkayeya xo wina ya: Şahê ece- 
man Şapûr û wezîrê ci bêewlad benê. Rojêk rastê yew derwêşî yenê, der- 
wêş tilsimêk dano înan û vano, domanê şima benê. Her yewî ra yew laj 
beno, lajê Şapûrî rê vanê “Mîhr”, lajê wezîrê vanê “Muşterî”. Her di lajekî 
şonê eynî mekteb û yewbînan ra zaf heskenê. Her diyan yewbînan ra cîya 
kenê. Badê, Mîhrî erzenê hepis, seba ke îdam bikero Muşterî zî teslîmê ce- 
ladî kenê. Sayeyê tayê kesan Muşterî îdam ra xelisîyeno; ey rusnenê Îraq. 
Mîhr hepis ra vejîyeno, şono ey vîneno; pîya kewenê rayirê Azerbaycanî 
ser. Dima Mîhr cayê pîyê xo gêno û beno şah. Nêweş keweno û mireno. 
Mergê Mîhrî ser o Muşterî deyax nêkeno, o zî mireno. (notê Kadri Yıldırımî 
ra) ` 

Mihr ü Musteri, yenë manaya Roj ú Jupiteri zi ke Jupiter miyanë 
seyareyan de seyareyo tewr gird o. 

DESTANA BEYANÊ NEWROZA SULTANÎ 
NAMEDAYIŞÊ MEWSIMÊ KEYFWEŞÎ Û ŞADIMANÎ 
BI HAWAYÊ TOREYANÊ VERÊNAN Ê KURDISTANÎ 

KE ÎNAN CI RÊ VATÊNE “SERSAL” 
BIMBAREK KERDÊNE SEY ROŞANÊ WÍSAL' 


— any 


Afernayoxë dinya bi feyzë fitreti 
Heme feleki zi bi hawayë qudreti 


Bê qalib, bê şekil, bê peyme û bë mîqyas 
Bê alet, bê hacet, bê cetwel û bê meqes 


Hende gilor-gilover, hende berz û bala 
Hende pêser o çend qatî, hende la bi la 


Ronayê, ravisnayê, heme ardê meydan 
Vetê, ramojnayê, û dayê verê çiman 


Hîkmet o yo ke pêro zî bi kar û bar ê 
Tayê ci peya yê, tayê ci zî espar ê 


Ci ra ta-tayê giran ê, ta-tayê lezgîn 
Tayê sist û pist ê, tayê zî zexm û qewîn 
la bi la: qat bi qat 

Tayê bextreş ê, tayê wayirê tedbîrî 
Tayê bextweş ê, tayê wayirê kederî 


Ci ra tayê katib ê, ci ra tayê ustad 
Ci ra tayê sazbend ê, ci ra tayê celad 


Tayê şewq-şemalê şewe, tayê rojperest 
Tayê keyf anê, tayê fînenê xemî dest 


Ci ra tayê xo sey Zîne kej û zerî yê 
Ci ra tayê xo zî sey Memî muşterî yê 


Heme roşnîye danê, nûrdar û munîr ê 
Tayê xo padîşah ê, tayê zî wezîr ê 


Tayê bi hereketo normal û edetî 
Anê dem û wextê wisarî bi taybetî 


Kenê newe seba ma, serre û demserrî 
Key ke resayî berê payiz û wisarî 


Zanayê kamilê serekê pîrê kalî 
Bi no hawa ma rê vatî hal û hewalî 


Vat: Edeto verên, û edetê verênan 
Wina biyo, her tim wina ameyo meydan 


Wexto ke şahsuwarê hetë rojhelatî 
Çarnayêne verê xo, wextê aşma martî 


munîr: roşnin, roşnak, roşndayox 


şahsuwar: esparo westa, esparo pîl, şiîre de roj qest beno 

20 


25 


Yanî, key ke kewtêne bircê serê serre 
Biyêne veng-varit, dor-ver, keye û zere 


Pêro zere ra vejîyayêne bi teber 
Cinî-camêrd, pîr û kal, pîya û beramber 


Wexto ke ameyêne roşanê Newroze 
Seba qedrgirewtişê a roja pîroze 


Kerdêne mekan û mesken, çol û çolistan 
Kerdêne vil û vilistan, yazî û yaban 


Bîlhesa ezebî, û keynekê bakîrî 
Welhasilî kelam, cewahîrê nadirî 


Pêro viraşte û xemilnaye û kildar 
Pêro zî seba seyr û seyranî destûrdar 


Labelê ne bi gune û tomet û minet 
Bi usûl û edeb, bi şerîet û sunet 


Çimkî amanc û nîyetê înan bî seyran 
Geyrayiş û dîyayişê deşt û berrîyan 


Winî bî ke hem yarî hem zî sewdakarî 
Yanî her di hetî dilberî û dildarî 


Wa сїтё her di hetan bigino yewbînan 
Xo gore bivînê, hemveran û hemserran 
bakîr: bakîra; keynayî 

RAYIRKEWTIŞÊ BAJARÎYAN VER BI DEŞTE 
SEBA SEYRANÊ SERÊ SERRE Û GEŞTE 


—f 


Çerxê felekî akerd bext, kerd weş û pîroz 
Reyna û newe ra ard, verê berî Newroz 


Goreyê usûl û toreyan, erf-edetan 
Bajarîyan, muhafizan, gencan û xortan 


Ca verda bajar, kelayî, keye-keyberî 
Seke cergewan ê, û seke talankerî 


Verê xo da bi daran û beran, sef bi sef 
Leqayî seba seyr û seyranî, ref bi ref 


Esnaf û dikandarî pêro, qij û pîlî 
Kes nêmend bajar de, pîr û kal, qeç û qulî 


Tayê bi peyayîye şîyî bax-baxçeyan 
Tayê bi esparîye şîyî dol-doreyan 


Tayê pêro pîya, yanî bi şêligane 
Tayê embazan reyra, tayê zî kesane 

Wuriştî xo ser, heme xanim û xatûnî 
Bi înan bîyî vilistan, bax û bostanî 


Ê horîyan xo rê kerd ca û mesken cenet 
Bê perde, bê destûr, bê riza û bê minet 


Keynekê ezebî, genc û rihalê çakî 
Ser-çim û bisk-birûyan ra temîz û pakî 


Ê keynekê çiçikgilorê bakîreyî 
Êyê rihalê temamê tern û tezeyî 


Êyê wayirê dev û rîyê sey qumaşî 
Êyê wayirê vînayişê weşê başî 


Rindekîya xo ramojnayêne yewbînan 
Texmîn kerdêne dergî-hîrayîye înan 


Bazirganê eşqî bîyî, ehlê bazarî 
Hem rotoxê rindekîye, hem zî muşterî 


Keynekan û lajekanê tern û tezeyan 
Gede-gudeyan, pîr-kalanê seserreyan 


Serê serre, goreyê edet û toreyî 
Bimbarek kerd, kerdî şên ê ca û zereyî 

DESTÛRDAYIŞ BI XORTAN SEBA ŞÎYAYIŞ 
SEYRANÊ SERSALÎ 
REXBETDARÎYA ÎNAN SEBA BAZARÊ 
HUSN Û CEMALÎ 


ауы 


Qendîla Ке гоѕпїуе дапа dêrê şînî 
Taqaya Kavirî kerde roşnak û roşnî 


Serê serre ke ancî newe ra bî mamûr 
Mîreyî da xortanê tern-tezeyan destûr 


Wexto ke destûr dîya seba ê lajekan 
Wuriştî xo ser pêro pîya sey aşiqan 


Pêro pîya wuriştî şîyî seyr û seyran 
Heme zî wayirê meqsedan û miradan 


Labelê ci ra Merno û Tacdînî tena 
Sey keynekan pîya xo viraşt û xemilna 


Wexto ke ageyra roj, û verê xo çarna 
Ê her di birayan zî kinc û kol bedilna 


qendîle: roj qest beno 

dêro şîn: asmên qest beno 

Taqaya Kavirî: Bircê Kavirî (bi tirkî: Koç burcu) qest beno. Roj 21ê adare de 
keweno nê bircî. (notê М. Етїп Bozarslanî) 

mamûr: îrnarbîyaye, şên, geş 

Îstebreq û sundisî beşne û bale ra 
Serepêşî, mendîlî, çîtî zî sere ra 


Viraştbî înan, bisk û biskekî her het ra 
Ro ver daybî gila-gilangî, nat û wet ra 


Her diyan zî bedilnaybî ke kinc û kisvet 
Wa ci rê peyda nêbo, ne zor ne zî zehmet 


Xemilnaybî xo pê kinc û kolê dilberan 


10 u А К n 3 
Kewtbî seyr û seyran, giran û seregiran 


îstebreq: yew tewir qumaş 
sundis: yew çeşît qumaş 

RASTAMEYIŞÊ TACDÎN Û MEMÎ BI SITÎ Û ZÎNAN 
DERYAYÊ EŞQ Û SEWDA DE XERQBIYAYIŞÊ ÎNAN 


сс 


Нег di birayî Ке рё kincanê keynekan 
Wexto ke geyrayêne, çarşîyan û sûkan 


Xafil ra ecêbêk rî da verê çiman de 
Vîçikêk aqil nêmend sereyê înan de 


Dî ke heme ziqaqan heme mehlayan de 
Heme kuçe-kolanan heme pacayan de 


Se gencanê tezeyanê sey selwîyêran 
Kincê birîsimênî dayê xo ra înan 


Panc seyî keynekan ra, panc sey rihalan ra 
Hende zî kokiman ra, pîran û kalan ra 


Tewir-tewir camêrdî, her tewir hermetî 
Tayê pê kinc-kolan, tayê viran û rûtî 


Tayê serwer ê, tayê pîlê giregirî 
Tayê neçar ê, tayê feqîrê miheyrî 


Lingî warpay, sereyê xo qot, yê tayênan 
Kakate gilor, petikê xo sey çoganan 


78 
www.iqra.ahlamontada.com 


Sermest ê tayê, yê tayênan hewa-hewes 
Keyfweş ê tayê, yê tayênan teng o nefes 


Qisey kenê tayê, tayê zî kerr û lal ê 
Vazd danê tayê, tayê zî şaş û medhel ê 


Serexaş ê tayê, tayê kinc-dirîyaye 
Dengeser ê tayê, tayê aqilpernaye 


Bi qîr û wîr ê tayê, bi fîxan û feryad 
Visnayo bendê aqilî, bîyê hurr-azad 


Her yewê xo bi qaydeyêk û bi hawayêk 
Her yewê xo cîgerveşaye, bi cefayêk 


Şaş mendî di birayî, bîyî heyretkarî 
Bîyî xerqê deryayê fikir û efkarî 


Tacdîn cayê xo de edilîya, û pers kerd 
Persê xo zî yewerê extîyarî ra kerd 


15 


Va: “Ey Xizirê kalê rayirê rastîye 
No çi hal-hewal o, ci rê çin a peynîye?” 


Kokimî vat: “Di keleşê çuştê cîhatî 
Kewtê mîyan, anê kok û qirrê miletî 


serexaş: sereşikîyaye, sereşikite "xaş” çekuyêka fariskî ya (notê M. 
Emîn Bozarslanî) 

Çimê kamî bigino ê her di keleşan 
Desinde hal ra keweno, beno perîşan” 


Înan vat: “To nêdî, gelo bi çi hawa yê?” 


Ey vat: “Di laj ê, zîyade ra zerrîşa yê 


Înan vat: “Үё înan şimşêr o yan şeşper o 
Ecêba tîr-keman o, ecêba xencer o?" 


20 


Kokimî vat: “Bi xemzeyan û bi awiran 
Xelq û alemî kişenê, sey serê tîran” 


Persayêne ke, eger çim biginê înan 
Desinde dest biberê xo, sey qehremanan 


Wexto ke kerdêne pers û pursê her diyan 
Hetê Heqî ra ê zî vejîyayî meydan 


Sey di peykeran ê, her di zî genc-rîhalî 
Sey şahê estareyan, danê şewq-şemalî 


25 Eyni yo hal û hewal, eynî yê lîbasî 
La her di zî no bajar de, xam û nenasî 


Hal-hereket ra melek, hal-hewal ra perî 
Labelê her di zî ne rotox ne muşterî 


şeşper: şeşkenar, zemanê verî de yew tewirê gurzan bîyo (notê M. 
Emîn Bozarslanî) 

xemze: ewnîyayişo bidîqet û kişte ra 

şahê estareyan: roj, şaîr rojî qest keno / şabaş: bexşîş, xelate 

30 


35 


a aa 


Her di birayan ke dîyî ê di keleşî 
Zerrî û canê xo, ci rê kerdî şabaşî 


Her di zî xo ra şîyî, bîyî şaş û cindar 
Ne aqil mend sere de ne bîyî hayîdar 


Çin bî hiş û aqil, çin bî xîret û taqet 
Kaş bîyêne nata-weta, taket û naket 


Nêmendbî tede aqil, can ra bibî bêzar 
Tadîyayêne her di, zerrî kerdbî hewar 


Ê her di perîyanê rindanê keleşan 
Dî ke di kesî hê kewtê halo perîşan 


Leteyêkê aşme yê, la manenê rojî 
Dildar û bengîn ê, her di zî cîgersojî 


Bi hal û hewal, nêçîrê nêmebismilî 
Bêguman kewtê halê giranê muşkilî 


Ver çarna ci şîyî serê ê di nêçîran 
Bala xo daye, rîyê ci yê sey nîgaran 


Ca de fam kerd ke ê kesê serserî nîyê 


Serê eskerê dildaran ê, suwarî yê 


nêçîro nêmebismil: Nêçîro nêmebesmele, nêçîro nêmebîsmîlah; 


heywano nêçîrkerde ke sere nîme cira biyo; heywano nêçîrkerde ke qirika 
ci nîme ameya birnayiş û bi no hal hem gane yo hem merde yo. Wexto ke 
nêçîrvanî heywan serebirnayo, “bîsmîlah” nêrncet verdaya, sere tam cira 
nêkerdo. (notê M. Emîn Bozarslanî) 

40 


Cayê xo de vindertî, ewnîyay bi dîqet 
Ame zerrîya înan ro, rehm û merhemet 


Yanî bi rindekîya ê nêmebismilan 
Merhemetêk kewt zerrîya her di delalan 


Zerrîyan sirrê xo da yewbînî, a game 
Rîyan zî nûrê xo da yewbînî, a game 


Eşkera û kifş o, rayirê pîyayîye 
Ruhan rê çin bîye xamî û cîyayîye 


Qudretêkê safîyî, yê alemê sirran 
Tavisna adirê zerrîyan û cîgeran 


Heskerdişî têver de ê kerdî girîftar 
Rindekîye têver de ê kerdî sewdakar 


To vatêne qey hem bedenî hem zî canî 
Çar heme pîya hem canî hem zî cananî 


Bêguman ke yew ê, hem ruhî hem zî tenî 
Yew û eynî yê, hem canî hem zî bedenî 


Eşqo ke zerrî pê bena şîrin û şerbet 
Xerezo ke zerrî pê bena kîn û nefret 


girîftar: bengîn, mubtela 
82 
www.iqra.ahlamontada.com 


45 


50 


Ma gore badê peyda bîyê, nemuhîm ê 
Labelê heqîqeto verên o, qedîm ê 


Çimkî eskerê canî ke ameyê pêser 
Afernayê Heqî, pêro bêmergîye ser 


Tayê dost û yar ê, tayê zî eks û cîya 
Tayê serehuşk ê, tayê zî aşt û pîya 


` Ê embazî ke ameyî têver û têhet 


Vernîya ci de nêmend, ne zor ne zî zehmet 


Yanî ê her di keleşanê gonîweran 
Wexto ke çimê xo gina ê birîndaran 


Her diyan pê se zerrîyan heskerd û sîna 
Roniştî, verê her diyan tada û çarna 


Biney mendî beşn-bala ra, mendî qaman ra 
Mendî bisk û birûyan ra, mendî çiman ra 


Vat: “Ecêba nê her di keynekê kamî yê, 
Ecêba her di zî melekê Homayî yê? 


Her di meyweyê kamcîn bax û bostanî yê, 
Her di pîya gulê kamcîn gulîstanî yê? 


Selwîyêrê verê çi awe û çeman ê, 
Her di pîya teyrê kam merg û çîmenan ê?” 

55 


60 


Bîyî war çiman ra hesirî sey gulawan 
Rişîyayî serê rîyê ê birîndaran 


Zerrî ê bi no qayde qet nêkerdî hişyar 
Xo de nêbîyî, xo ra nêbîyî xeberdar 


Peynîye de zî pê qelema eşq û sewda 
Cemalê ci, lewhaya zerrî ro neqiş da 


Waştêne ke bizanê esi û feslê înan 
Çimkî nêzanayêne çi yo neslê înan 


Engiştaneyê her di ciwananê çêran 
Vetî bêçîkanê înan ra giran-giran 


Engiştaneyî bêçîkanê xo ra vetî 
Kerdî bêçîkanê înan qey îşaretî 


Înan yaqûtî bedilnayî bi mûrayan 
Elmasî zî bi şûşeyanê bilûrîyan 


Caverda kay û kelebût, caverda roşan 
Zewq û sefa bedilna bi derdan û dejan 


Dî ke tayê xerîbî hê yenê raşteraşt 
Wuriştî cayê xo ra bê zerrî xatir waşt 


gulawe: awa gulan 
bilûr: krîstal 

65 


70 


Mendî her di birayî sey nêçîr û seydan 
Pêra girêdayeyê zincîran û qeydan 


Wuriştî ke şewe ser o bîya ting-tarî 
Ne roj ne aşme, nêmojnenê sûret û rî 


Halê xo halê teyranê nêmebismilan 
Halê xo halê bêfiran û bêmecalan 


Bêhal û gêj û xilmaş ê, dejeno sere 
Sewda dest ra bîyê sersem, veşeno zere 


Ginayî çal û çulan ro, bi hezar reyî 
Hetanî ke kerd teber, rayirê keyeyî 


Her çiqas ke şîyî û resayî xo cayan 
Labelê anegoreyê ê bextsîyayan 


Hem biroj hem bişewe, hem şodir hem zî şan 
Kewtbî têmîyan ra; bibî yew, bibî yeksan 


yeksan: seypê, eynî, yew 

BÊHIŞÎ Û SERXWEŞÎYA ŞERABÊ EŞQÎ RA 
HIŞYARBÎYAYIŞÊ MEM Û TACDÎNAN 
SER Û SEBEBÊ EŞQÎ RA AGAHDAR 
Û XEBERDARBÎYAYIŞÊ ÎNAN 


— 


É her di teyrë sahinë çimgirewteyi 
Yani Memo ú Tacdino persikiteyi 


Sibi seyd ú nëçirë zerencan ú qazan 
La erziyaybi inan ser misalë bazan 


Torrëk lefiyaybi her diyan ro xafil ra 
Hinî nêbibî haydar û xeberdar xo ra 


Heta hewteyê Kavirî nêvîyart nêşî 
Ê mîyanê cilan de nêweş û cankêşî 


Wexto Ке реу de mend o hewte, vîyart û şî 
Çimî akerdî înan, biney bîyî weşî 


Rojêk pîya têver de wuriştî payan ser 
Bala xo da rî û rûçikê yewbînan ser 


Sewda dest ra vurîyaybî, bedilîyaybî 
Reya verêne yewbînan nêşinasnaybî 

Verî, yewbînî zana xam-xeşîm û nenas 
Dima, yewbînî zana nas û dost û şinas 


Dî ke çokî bê fir, tede nêmendo taqet 
Perî şikîyayê, perayiş zor û zehmet 


Uskûfê tarî-zulmetî, dîyayo ser ra 
Culfûyê dost yarîye, nîyayo ver ra 


Ne werdiş ne şimitiş; nêvînenê çimî 
Ne hal ne mecal; nêerzîyenê ver gamî 


Mest û serxweş ê, sey çimanê sewdaseran 
Gêj û xilmaş ê, sey kesanê merezdaran 


Sey fekê yaran tengela, zerrîyê tengî 
Nalayişê reyayanê zerrî, sey çengî 


Vat: “Ecêba ma kotî de bîyî merezdar, 
Vat: “Yan zî ma kamcîn ceng de bîyî birîndar? 


Se biyo bi ma, çi yo no hal-hewalê ma, 
Çira tikena zerrî, qey bêmecal ê ma?” 


Uskûf, Culfû: Verî, wexto ke nêçîrvanan teyrê bazî yê nêçîrî qefil- 
nayêne, seba kedîkerdişî, rîpêşêko çerme ra sey tewreyî antêne sereyê 
înan, perdeyêko sûr zî antêne sîneyê înan. Bawer kerdêne ke a rîpêşe 
bazan fînena tarî û kena gêj, o perde zî înan musneno embazîye. Nîmeyê 
maske "uskûf" nîme zî “сий” bîyo. Ehmedê Xanî Mem û Tacdîn teşbîhê 
bazanê tepîşteyan kerdê ke uskûf ancîyayo înan ser, culfû zî nîyayo înan 
ver. (notê M. Emîn Bozarslanî) 

Wexto ke bi no tore fikirîyayêne 
Hal-hewalê xo ser o hizirîyayêne 


Tacdînî ewnîya ke destê birayî de 
Gewherêk aseno, mîyanê şewleyî de 


Yaqutêko sey dendikana henaran o 
Çîk û kosebîyê şewanê tarîyan o 


Sey findan beriqîyeno roşnak û roşt o 
Hekkakî zî ser o nameyê “Zîne” nuşto 


Dest kerd derg bi ê gewherî ke pê bizano 
Rind biewnîyo ci ra, rindarind bivîno 


20 


Memî zî ewnîya ke destê Tacdînî ra 
Elmasêko bêbaha hetê texmînî ra 


Nayo piro û nusnayo nameyê “Sitî” 
Ustadêkê ehlê huner û meharetî 


Eger ke bibîyêne gewherzanêk, Buqrat 
O gîştane texmîn bikerdêne, bi qirat 


hekkak: wesatayo ke çîyanê madenî ser o name yan zî nuşteyan 
nuseno. Na çeku erebkî ya (notê M. Emîn Bozarslanî) 

bêbaha: qîymetê xo zaf giran, çin o ci rê fîyat/baha 

Buqrat: Hekîmo namdar Hîpokrat (Îsayî ra ver 460-370). 

Bazarîye bikerdêne sey Eflatûnî 
A hele bi heme xiznayanê Qarûnî 


Nêkerdêne heşt ra yewê ê giştaneyan 
Goreyê hesab û kitabê gewherzanan 


25 


Şaş û pêşaş mendî pîya her di birayî 
Nê halî ser, xorîn-xorîn fikirîyayî 


Zana ke wayiranê nê engiştaneyan 
Çike kerdo, kerdo Sitî û Zîneyînan 


Roja ke ageyrabî roj, roja roşanî 
Vurnayê kincî, ameyê cayê seyranî 


Senî ke ê pîya, kewtbî dilqê keynekan 
Ê her di zî pîya kewtê dilqê lajekan 


Her di pîya bîyî, roja ceşnê Newroze 
Kerdbî roşn heme dinya, sey aşme û tîje 


30 


Her diyan a roje weşemirnaybî destî 
Her diyan ardêne kok û qirê miletî 


qirat: Weznêko zaf qijek Ке se ra diyê gramî yo [0,20043 gr]. Pê 
zerrn, elmas, yaqût madenê qîymetinî yê sey nînan yenê sentiş. Na çeku 
yunankî ya, eslê xo “qîrat” а la kurdkî de biya “qirat”. (notê M. Emîn Bo- 
zarslanî) a 

Eflatûn: Fîlozofo namdar Platon (Isayi ra ver 427-347). 

Qarûn: Cihûdêkê dewrê Mûsa pêxemberî biyo; bi dewlemendîya 
xo şinasîyeno û nameyê ey biyo nîşanê dewlemendîya pîle. Vanê çewres 
banî bi zerrnanê ey dekerde bîyê; Mûsa pêxemberî zewt dayo piro, Ho- 
mayî o bi xiznaya ci erd ro cûm kerdo. (notê M. Emîn Bozarslanî) 

ceşn: festîval, şahî, roşan 

35 


40 


Her di bîyî mîyanê bajarî de celad 
Her di bîyî dest ra şarî kerdêne feryad 


Ê her di bîyî ke adir verdayo zerrî 
Her di pîya bîyî ke dax kerdê cîgerî 


Her di birayan pê texmîn û aqilê xo 
Zana ke kam ê, û çi kes ê qatilê xo 


Tacdînî sere de estbî hişêk, şiûrêk 
Terefê eşqî ra tede mendbî qisûrêk 


Vat: “Wurze xo ser bira mîyanê cilan ra 
Dê bes o hende nalayiş destê kulan ra 


Ma şêr ê, ê her di zî pîya di xezal ê 
Şermo giran o, ma înan dest ra binalê” 


Mem bibî adir û kila eşqî seraser 
Ci rê vat ke: “Ti xam û xag ê, ey birader! 


Mevaje ke Mem xoser o, Mem bi gewde yo 
Sere ra ta binê lingan, parçe-parçe yo 


Gewdeyê mi pêro biyo xêze bi xêze 
Xêzan ro nuqtayî bîyê rêze bi rêze 


Tesîrê eşqî ra yo, tesîrê sewda ra 
Tayê derg tayê xorîn, tayê hîr û hîra 


Heme nuqtayî pirrê derdan û kulan ê 
Hîna zî ti mi rê vanê, ti qey nalenê! 

Zerrî bîya ca û warê adirê harî 
Veşena têde, bi ax û bi întîzarî 


Çîyo ecêb nîyo ke ez bibî hulûlî 
Û mi dima bimano çîyêko heyûlî 


Eşqo sultanê sultanan bê xerez ame 


45 8 Е 
Gewherî хо пітії wexto Ке erez ате 


No hal û по mehel, по cîsim û по gewher 
Eşqî zeft kerdo pêro yewser û seraser 


Çimî, kezebî, hermeyî, paştî û zerrî 
Destî, bazîyî, bêçîkî, doş û cîgerî 


Willayî yewerî rê zî nêmendo rehet 
Bîllayî yewerî de zî nêmendo taqet 


hulûl: enkarnasyon, cismanî biyayiş 

heyûlî: Çîyo sey heyûla. Seba “heyûla” biewnîye cêrnotê qismê 2. ra. 

Na beyte de Memî wina vato. Beno ke ez hulûlî yanî enkarnasyonî 
qebûl bikerî û vajî sewdaya ke sey adirî ameya kewta canê min ê vengî û 
tede ciwîyena, senî ke ruhêk bikewo bedenêk û tede biciwîyo, a zî mi rê 
sey heyûla menda. Senî ke fikrêk gore heyûla madeyo verên yê kaînatî 
yo, kaînat ci ra zêdîyayo û vurîyayo, canê min o veng zî seba adirê sewda 
amade bî, sewda ameye kewte ci, hem xo rê kerd mekan hem zî vurna.” 
(notê M. Emîn Bozarslanî) 

gewher: kankilê çîyan, çîyo ke bi sereyê xo esto û eşkeno xo nîşan 
bido, sey madeyî 

erez: eksê gewherî, çîyo ke bi sereyê xo çin o, nêeşkeno xo nîşan 
bido, sey rengî 

Tîya de Memî zerrîya xo teşbîhê gewherî kerda, eşq zî teşbîhê erezî 
kerdo. Vato, erez senî ke gewher de xo nimneno, senî ke rengê madeyî 
keno vîndî, eşqî zî zerrîya ey xo de nimita kerda vîndî, zerrîya ey mîyanê 
eşqî de nimite menda, hinî tenya eşq aseno. (notê M. Emîn Bozarslanî) 

50 


Nêmendo têreyde qet yew eleqeyê ma 
Pêro pîya qîrenê vanê 'Aşiq ê та! 


Nêpersenê ti halê mi, ez ha senîn a 
Ser de zî mi rê vanê ez ha nênalena!” 


Memî ke vat bi no hawa, derd û dejê xo 
Tacdînî zî hinî nêvet veng û vajê xo 


Ê bimanê uca de pê kul û birînan 
Ma verê xo bidê Sitî û Zîneyînan 

РУХ 
6 


1 


AGEYRAYIŞÊ SITÎ Û ZÎNE ROŞAN Û СЕҮКАҮЕМЕ КА 
HAYÎDARÎYA DADIKA ÎNAN HAL Û BÎYAYENE RA 


— ps 


”. 


Ê zî tavilî ageyray bi ê lîbasan 
Wa nêgino înan çimê kesanê nasan 


Her çiqas ke înan bedilna kinc û kisvet 
La o halê înan nêbedilîyabî qet 


Eşq û sewda her di bedilnaybî seraser 
Nêşayêne biyerê, halê verênî ser 


Kesî nêvatêne ke Zîne û Sitî yê 
Şarî vatêne qey di kesê ecnebî yê 


Dadika înan estbîye yewa serreke 
Yemana yemaman, yewa çuşta çalake 


Feleko zordar tede nêşîyêne sere 
Heyzebûne bî, nameyê a extîyare 


Ameye verê înan ewnîyaye ci ra 
Bi çimê xo dî kinc û kolê ci hê pira 

Hê roniştê; ne werdene ne şimitene 
Vîndî bîyo; gilarey' qirike de çene 


Yanî ameyo înan ro huzin û keder 
Ê leteyê aşme kewtê halê tengî ver 


Permilîyayê cewcemê tern û tezeyî . 
Girewto rengê yasemînanê cerdeyî 


Alişkê sey gonî bîyê welik û gewrik 
Sûrgulî vurîyayê bîyê zer û zerdik 


Zana ke yê perîyan, keder û fikar o 
Zerrî kewta tayênan, ginayê sewda ro 


Dadike vat: “Ey gulsosinê merg û çîman 
Hergu yewa şima roşnîya her di çiman 


Wa pawitoxê şima Homa teala bo 
Wa canê mi şima rê qurban û feda bo 


Şima ke zere de beste yê, pê zincîran 
Tenya ewro wuriştî şîyî seyr û seyran 


Şima qey rew ra caverda ameyî roşan, 
Dê rast bivajê, çi yo no halo perîşan? 


gilare: goştê binê çeneyî 

Wexto ke merdim beno xemgîn, sereyê merdimî aver beno çewt, 
çene gilareyê qirike de, yanî goştê binê çeneyî de beno vîndî. Ehmedê 
Xanî tîya de o halo xemgîn teswîr kerdo. 

20 


25 


Destpêk senî bîyo, çi tebayî rî dayo, 
Na sersemîye ya, yan xeyalê sewda yo? 


Çi yo no elemê şima yê karxezalan, 
Her elem ber û eserê derdan û kulan? 


Çi qewimîya, se bî, dê bivajê mi rê 
Teba mi ra nimite maneno ke tirê! 


Ez do nika bierzî remilan û falan 
Ez do şima rê bivajî hal û hewalan 


Yan zî ez do ronî mendîlan û şûşeyî 


an 


Ca de bivejî ez eslê nê meseleyî 


Her diyan vat dadike rê, her çî eşkera: 
“Ma ke vizêr vejîyayî teber, zere ra 


Kam ke vejîya rayirê ma ser, bî peyda 
Destadest gina eşq û sewda ro, bî şeyda 


Axir ke cewrê ma ser de şî, û bî laser 
Fetilîya çerixîya, ame bi ma ser 


Ma zî hal ra kewtî bîyî şeyda û sermest 
Ageyrayî û ameyî keye, destadest” 


cewceme: vilêka zerda zaf weşik a. (notê M. Emîn Bozarslanî) 


welik: rengê wele, sey rengê wele 
cewr: zor, zulm 

35 


Dadike bîye nizdî bi zerrînermîye 
Şîye bi verê her diyan bi rînermîye 


Vat: “Şima rindekîye de sey perîyan ê 
Her di zî sey horîyan û sey horîyan ê 


Ê kam ê ke verê şima de nêbe muhtac! 
Ê kam ê ke bi waştişê şima nêdê bac! 


Kesê ke zerrî daya şima di perîyan 
Rindekîya şima ver de benê binferman 


Eke no bajar ra bê ê kesê delalî 
Ez do nika şorî tede bikerî qalî 


Dê mi ra vajê kam ê, bivînî înan ez 
Qey şima bitepişî biyarî înan ez” 


Înan ci rê vat: “Ey Heyzebûna delale 
Derdê ma ke persena, ey hekîma pîle 


Daru û derman to dest ra beno bêguman 
La eger ke yê ma zî bibo, zar û ziwan 


Lakîn terîf û salixdayiş bêîmkan o 
Derdê ma rê zî ne daru yo ne derman o 


Çende ke estê lajek û keynekê botan 
Belkî yê heme êlan, yê heme ezbetan 


96 
www.iqra.ahlamontada.com 


Kes çin o bi rindekîye şinasîyaye 
Xaseten ke defterê ma de nusîyaye 


Yanî ma pêro dîyê, vînayê rî bi rî 
Çende ke estê heme kesê ne bajarî 


Ewro di keynekanê xerqê rindekênî 
Cêracor daybî xo ra kincê îpegênî 


Ê sey şahê rojhelatî xemilîyaye 
Ê sey aşma pirpancêse beriqîyaye 


Xafil ra rastê ma ameyî bî zahirî 
Gindir bî durr ra ê her di kesê nadirî 


Mi şîyî ser ke bivînê dê çi kesî yê 
Ma dîyî ke sey ma cisnê Ademî nîyê 


Cisnê melekan û perîyan ra bîyî ê 


Çimkî ne awe ra ne herre ra bîyî ê 


^, A 


Wexto ke ma dîyî ê ewladê perîyan 
Aqil ma sere ra perra, bîyî perîşan 


É her di mendêne sey qedehê Cemsidi 

Ma her di zî mendêne aşme û xurşîdî 

botan: yew eşîra kurdan a, hetê Mêrdîn û Şirnexî de manena, na- 
meyê xo dayo mintiqaya xo zî 


şahê rojhelatî: roj qest beno 
xurşîd: roj, na çeku fariskî ya 

45 Wexto ma û ê pîya ameyî hemver 
Çilayî û şûşeyî ke ameyî têver 


Şûşe senî ke estare ra gêno zîya 
Zerrîyanê ma de zî nûrêk beriqîya 


Qendîle zî fitîl zî tabî yê înan bî 
Labelê adir, yê rîyê ma her diyan bî 


Don û adirê ma bîyî dîyar, asayî 
Hem zerrî hem cîgerê ma pîya veşayî 


Ma veşayî xo bi xo, nêzana çi hal o 
Ecêba hişyarî ya, hewn o, yan xeyal o”. 


zîya: roşn, nûr, şewle; na çeku erebkî ya 

Ê К ЖМК; д^ 
7 


1 

DADIKE REYNA PERSENA ESL Û ESASÊ МАСЕВА 

Ê ZÎ EŞQO KE PÊ TESÎRDAR BÎYÊ KENÊ EŞKERA 
¬ı¬ezgî§e 


Bi nê meseleyî heyret mende dadike 
Her diyan rê vat: “Ey ruh û canê dayike 


Şima şîyî seyr û temaşeyê rihalan 
Aqilê şima de çin bî eşqê xezalan 


Çîyo ke şima vanê bêmana yew çî yo 
Meylê şima bi cenîyan qet mumkin nîyo 


Meylê merdiman her tim bi merdiman beno 
Meylê cenîyan her tim bi camêrdan beno 


Keynekî bi keynekan caran benê tucar! 
Bê pereyê lajekan nêbeno no bazar 


Lajî eynaya cemalî xoser û zat ê 
Keynayî eksê nûrî, tabî û sifet ê 


zat: Çîyo ke bi sereyê xo esto û xo nîşan dano; madde, gewher. 
Tîya de manaya xo wina ya. (notê M. Emîn Bozarslanî) 

eks: eysayiş, akîs, olan 

sifet: Çîyo ke nêeşkeno bi sereyê xo estbo û xo nîşan bido, estbî- 

Eger ke zat nêbo sey erezî yo sifet 
Eke gewher nêbo erez hîç û bêqîmet 


Erez bi gewherî beno qewîn û saxlem 
Aşme rojî ra gêna roşnîya xo her dem 


O meylo ke tede nêbo rîyê lajekan 
Wa rîyê perîyan bo, wa rîyê melekan 


O do bi çi hawa şima bikero bengîn, 
A Leyla do senî şima bikero Mecnûn? 


10 


Eger ke rastê Mecnûnî nîyero Leyla 
Eyla a do senî meyl bido yewna Leyla! 


Eyla gulî caran bi gulan benê aşiq 
Eyla Ezra caran xo bi xo bena Wamiq! 


Ger Xusrew nêbîyêne esparê Şebdizî 
Şîrîne qet bîyêne şeker bi Perwîzî! 


yayiş û nîşandayişê xo de muhtacê zatî yo, muhtacê madde û gewherî yo. 
Sey rengan ke bi sereyê xo nêeşkenê xo nîşan bidê; gereka maddeyêk 
ser o bo, serê gewherêk de bo. Tîya de manaya xo wina ya. 

Na beyte de mana wina ya: “Lajî eynaya rindekîya zatî yê, bi se- 
reyê xo rindekîya madde û gewherî nîşan danê. Keynekî zî eks û eysayişê 
roşnîya sifetan ê, gereka eşqê lajan sey roşnîye bido înan ro ke o eşq sey 
çirûskêk înan de biberiqîyo û roşnîye bido. Bê lajan eşq rîyê keynekan ra 
nêaseno. (notê M. Emîn Bozarslanî) 

Şebdiz: Nameyê estorê Xusrew Perwîzê mêrdeyê Şîrîne. (notê M. 
Emîn Bozarslanî) 

Ferhadî nêkerdêne war hesrê goninî 
Çim nêginayêne bi espara Gulgûnî 


Mîyanê hende camêrdan û mêrdekan de 
Mîyanê hende rihalan û lajekan de 


15 


Zerrîya şima qet nêgipena kesî rê 
Şima xo şaş kerdo, bîyê gosirmet erê! 


Kesê xam xeşîmî, ne name yo ne nîşan 
Zerrîya şima bi înan bîya perîşan 


Çîyo ke şima vanê bincaran nêbîyo 
Yê şima xeyal о, yan zî şima hewn dîyo!” 


Nê qal û qisayî ke goşdaritî Zîne 
Ginaye ver ro sedayêka zaf xorîne 


Wina cewab da bi dadika extîyare: 
“Ez vana to de nêmendo aqil û sere 


20 


To vat 'Ez do ronî mendîlan û şûşeyî 
Şima гё bivajî eslê nê теѕеіеуї 


espara Gulgûnî: Şîrîne qest bena. 

Gulgûn estorê Şîrîne yo, efsane gore Şebdiz û Gulgûn eynî estore 
ra bêbabî bîyê. Dayika înan çol de xo sawito heykelê estorêk ra, ber gi- 
rewto; ê bîyê. (notê Kadri Yıldırımî) 


erê: seba cinîyan xîtabkerdişêk, mesela, seba camêrdan zî vanê "ero” 

30 


Çîyo ke ma vanê bêmana yew çî yo 
Pêro rast o, xeyal nîyo, ma hewn nêdîyo 


Eke merdimî bîyê ê, eke melekî 
Eke keynekî bîyê ê, eke lajekî 


Aha, nê her di engiştaneyê înan ê 
Ma xo reyde ardî, hem delîl hem nîşan ê 


Madem ke ti fehm kena qûm û remilan га 
Dê bizane wayiran, nê giştaneyan ra!” 


Dadika çimzerda efsûnkara tanaze 
Vat: “Dê biyarê înan, dê hadê bi leze! 


Ez do biweşanî emşo qûm û remilan 
Bivejî heta şewdir wayiranê înan” 


Engiştaneyê gişta xo hema vet Sitî 
Da bi destê efsûnkar û sêhrbaza wextî 


Heyzebûna sêhrbaze ra wina vat Zîne: 
“Zerrîya mi bîya awzêmêka gonine 


30Wexto ke awzëme bilqena û kel dana 
Wexto ke girêyena, gama ke pêl dana 


Efkarê zerrîya zare, o keno teber 
Key ke ez dana, hesiranê goninan ver 

Ti ke na zerrîjare ra gêna bena ey 
Rew ancî biya, nêbo ti bifînê erey 


Bizane ke o yo hêvî û hedûra mi 
Engiştaneyê Silêmanî yo seba mi” 


103 
www.iqra.ahlamontada.com 


sss s s 
8 


REMILDARÎ RA RICAYA DADIKE QEY FALÍ 
SEBA ZELALKERDIŞÊ HEQÎQETÊ NË HALÎ 


— ss 


Dadika hilekara fenaya yemane 
Xo resna verë remildari roja bine 


Çend hebi zerrni xo dir berdi seba kali 
Wina îzeh kerdî ci rë hal û hewalî 


Ey rê vat: “Di lajê mi estê, di masûmî 
Di bêpîyê yetîmê bêkes û mehrûmî 


Roja ke pîroz bîyêne ceşnî û roşan 
Ê zî bi hewesê mindalan û domanan 


Her di pîya wuriştê şîyê seyr û seyran 
Cazûyan verê înan çarnayo bi çolan 


Ewro wexto ke ageyrayî û bî peyda 
Bîyê delu û dîwane, sersem û şeyda 


Vejîyayî ameyî bê lîbas û viran 
Ge-gena qîrenê kenê feryad û fîxan 

Xo ra şonê, bi o qayde, xeylê manenê 
Wexto ke yenê xo, deluyê deluyan ê 


Nê giştaneyî tey bîyî, girewtê xo dest 


Merdim vano qey, pê bîyê serxweş û sermest 


Ey haydarê îşaretan, kifşkarê razan 
Bêçare ya ez, ti yê çare û çarezan 


Xebera xeyrêne bivaje, bike îhsan, 
Çi yo derdê domananê minê bêkesan? 


Gelo bêhişî ya, gêjî ya, yan zî sewda, 
Senî merez o, çi yo derman, çi yo dewa? 


Ey murşîd û rayber, ey bextweş û çarezan 
Ancax ti ma rê akê beran û keyberan 


Raz û sirrêk esto nê engîştaneyan de 
Kifş û bewlî yo çimê şima zanayan de 


Dê bivaje wayirê gîştaneyan kam ê 
Gelo cin û melek ê, însan û merdim ê?” 

ÎZEHETÊ REMILDARÎ SEBA BÎYENE Û HEDÎSEYÎ 
EKSÊ VATIŞÊ DADIKE ZELALBÎYAYIŞÊ MESELEYÎ 


— s 


Ë warisë zanayisë Danyal pëxember 
Seni ke bale daye sekilë fali ser 


Di ú zana, hina pizeyë dayikan ra 
Hîna verê biyayisë ê keynekan ra 


Keyf û şayîye pîya têhet de vînayî 
Tacdîn û Sitî pîya pêhet de vînayî 


Elem û keder pîya pêhet de vînayî 
Memo û Zîne pîya pêhet de vînayî 


Qasida fêlbaze rê wina vat faldarî: 
“Meqsed bi hîle û xurde, bi zem û zûrî 


Eyla, caran seba merdimî beno hasil 
Rayir şaş bo, merdim senî reseno menzîl 


To vat her di lajê mi delu dîwane yê 
To nêvat ê keynayî Sitî û Zîne yê! 


Danyal pêxember: Pêxemberêkê cihûdan o. Vanê remildar bîyo û 
falbêjîye ey ra menda. (notê M. Emîn Bozarslanî) 

Roja ke ê şîyê cayê geşt û seyranî 
Rayir ra dîyê di kesê awir-heyranî 


Dîyê sey selwîyêran di lajê qamdergî 
Ronîyayo qîyamet, kewtê halê mergî 


Ca de û hema; yê nê di rojan, yê nînan 
Zerrî kewta ê her di aşman, kewta înan 


Ê bêhiş kewtê bi eşq û sewdaya nînan 
Nê sersem kewtê bi husn û semtîya înan 


Nê her di bîyê nêweşê belayê eşqî 
Ê zî bîyê teyşanê Kerbelaya eşqî 


Nê gîştaneyê lajan ê, verê nînan de 
Gîştaneyê nînan zî hê verê înan de 


Senî nînan dayê xo ra kincê lajekan 
Înan zî dayê xo ra lîbasê keynekan” 


Şeyxê remildarî rê wina vat dadike: 
“Mi de guman nêmend, ronîya delîl çike 


Labelê, dê bivaje mi rê, ê çi esl ê, 
Rindarind dîyar bike hela, ê çi nesl ê? 


kewtê halê mergî: Kesê ke kewtê halê mergî Tacdîn û Mem ê. 

25 


Ecêba begzade, ecêba giregir ê, 
Ecêba esker, ecêba feq û feqîr ê?” 


Ey vat: “Ger ronîyo bazarê sînayeyan 
Ronenê tede şêneyan û terazîyan 


Еке pêqasîye nêbo, nêbeno bazar 


Yewbînan ra razî yê, muşterî û tucar 


Bîlhesa lajekê ke dîyê nê her diyan 
Yewer sey durrdaneyan, yewer zî sey durran 


Yew begzade yo, mîreyan ra yo neslê ci 
Yew katibzade, wezîran ra yo eslê ci” 


Seba zelalkerdişê ê di kesan, tayna 
Pîre çend qisayê bînî eştî ver, reyna 


Vat: “Zerrîbeste û mubtelayê her diyan 
Aşiq û bengînê Sitî û Zîneyînan ` 
Nêhûmarîyenê, karê hesaban nîyê 


Ca nêbenê tede, karê kitaban nîyê 


Şeyxê mi, ti zanenê ke tîya Cizîr a 
Hemeyê xo pîl û giregir, kurdemîr a 


kurdemîr: mîreyê kurdan 

Hewlîye bike ti, biwedare perdeyî 
Dê bivaje kam ê, nê her di ferîşteyî 


Sozê ma bo ke ez tenya bivînî înan 
Ez şorî biyarî to rê çewresna zerdan” 


Şeyxî vat: “Dê ti şore bivîne uşaqan 
Teftîş bike kuçe û kolan û ziqaqan 


Seba kamî ke vanê bêhal û nêweş o 
O bêhal û nêweş to rê delîlo weş o 


Xo nîşan bide sey hekîman û tebîban 
Ti rasterast vînena ê her di hebîban 


Wexto ke bivînê ê her di ferîşteyan 
Qumaş ra muşterî, beno eyan û beyan 


Dest de engîştaneyî estê, ê her diyan 
Ser o yo nameyê Sitî û Zîneyînan” 


Wurişte dadike, sey Hekîmê Luqmanî 
Dekerdî kîseyê xo daru û dermanî 


Qutîya dermanan, şûşe, neşter û kîse 
Eştî hermeyî ser, a hîlekara pîse 


uşaq: xizmetkar, xulam. Na çeku bi tirkî ya. (notê M. Emîn Bozarslanî) 

40 


Eştbî pistanê хо çend hebî zî kitabî 
Bi dirûv mendêne hekîmêkê ecnebî 


Tavilî xo resna sermîyan û serekan 
Bîye heval û hogira dostan û yaran 


Înan vat: “Ti ça ra yena, senî kokim a? 
Winî aseno ke hekîmêka temam a” 


Aye ci rê vat: “Rast a ke ez yew hekîm a 
Xaseten di nêweşîyan ser o alim a 


Kena weş û war ez, hîna zêde di janan 
Hem derdê bedenan û hem zî derdê canan” 
Înan ci rê vat: “То ma rê salix nêdayo 

Derdê canî yo ke vana, senî teba yo?” 


Aye vat: “Înşalah şima nêvînenê ey 
Tayê elametê ci kifş nêbenê çi rey 


Derdêko bêderman o, qet nêdano mecal 
Merdim nêxelisîyeno ci ra, hal bi hal 


Wa dûr bo şima ra o derd, gelî rihalan 


Sey virsikî yo, virsikê rîyê şepalan 


Wexto ke virseno o, bilusk û virsik o 
La çin o çeqê ci, bêçîk û bêçiqlik o 

50 


Kulan nêano meydan, bêderb û bêkul o 
Nameyê ê derdê harî; zerrî ya, dil o 


Adir û kile nano zerrî w cîgeran ra 
Gonîya zerrî rişneno her di çiman ra” 


Înan vat: “Ti ameya bi xeyr û weşîye 
Di embazê ma ancenë a nêweşîye 


Hewlîye bike ti, her diyan bike derman 
Bike weş û war biwuriznê serê payan 


Ti se vajê, ma do bi o hawa bikerê 
To çi waşt ma do tavilî eda bikerê” 


Kokime hema xo resna verê merîzan 
Wexto ke dîqetê xo da ê di ezîzan 


Hema ver çarna qilawuzan û embazan: 
"Оё şima tenya biverdê, тіп û merîzan 


Ka ez teşxîs bikerî merezê her diyan 
Dima ez do bivajî derman û daruyan” 


Embazî vejîyayî teber leyê ci ra 
Kokime tenya mende ê nêweşan reyra 


merîz: nêweş, merezdar 
merez: nêweşîye 

TÊREYDE QISEYKERDIŞÊ XORTAN 
Û PÎRA HEMRAZA YARAN 
HAYÎDARBIYAYIŞÊ AYE 
BI HAL HEWALÊ SEWDASERAN 


—t 


Nêweşê derd û kulê eşqê xirabhali 
Ewnîyayî leye de nêmendê hevalî 


Ronişta verê înan de pîrêk û kalêk 
Qama ci ya qulûze manena hîlalêk 


Hêdî hêdî fek ra çekuye vejîyena 
Hesirî rişîyenê çiman ra, bermena 


Înan vat ci ra: “Ey dayikê, ti çi kes a, 
Qey bermena, qey wina milçewt û bêkes a?” 


Dadike vat: “Bi sereyê Sitî û Zîne 
Tenya seba şima bermena na rebene 


Xaseten verê Sitî û Zîneyînan ra 
Ameya bixelisnî şima birînan ra 


Nê engîştaneyî yê şima her diyan ê 
Mi girewtî û xo reyde ardî, nîşan ê 

^A А 


Bigîrê înanê xo, bidê yê her diyan 
Bi xirabîye mevejê nameyê înan 


Ez qasid a, ameya şima her diyan ver 

Mi meşeqiznê, destveng meşirawê pey ser” 
Wexto ke da kokime ser înan goşê xo 
Keyfî ver ra kerd vîndî aqil û hişê xo 


Senî hişyar bîyî qet nêedilîyayî 
Hema maçî kerdî hem destî hem zî payî 


Reyna û reyna şîyî pêş û dest û payan 
Hezar reyî lew na pire ra ê her diyan 


Pê şaş mende dadike bi hesretê pîlî 
Seba hîcranê înan kerdî war kakilî 


Vat: “Qet xem mekerê ey kesê ehlê dilî 
Mizgîne şima rê bi destê Heqê pîlî 


Eger ke biyero werê, dest bido Homa 
Ez do efsûnêk bikerî semedê şima 


Şima çar heme eynî mekan de ca bibê 
Biyero werê miradê şima, şa bibê 


hîcran: cêrabîyayişê yaran, cîyakewtişê waştîyan 


kakil: (mecazen) hesirê çiman ê girdelayî 
mizgîne: mijdîyane 

Dê name û nîşanê xo eyan bikerê 
Sirr û razê zerrîya xo beyan bikerê 


Ke ez abigeyrî pê ê engîştaneyan 
Ez efsûn bikerî Sitî û Zîneyînan 


Erey nêmanî ez seba xeyr û sewabî 
Rew ra şorî ez înan ra vajî cewabî 


Engîştane bêçîka xo ra vet Tacdînî 
Da bi destê a cazuya wext û zemanî 


20 


Mem fikirîya, ger nêbo tey engîştre 
Nêşekeno bikero deyax û îdare 


Ey vat: “Dayê, ti meewnîye mi qisûrî 
Gelo kamî canê xo dayo bi destûrî! 


No gîştane eger name eger tilîsm o 
Ruh û canê mi o yo, bedenê mi cîsm o 


Dêka delale, ti qasida a hebîb a 
Bê şik û bê guman derdê mi rê tebîb a 


25 Ti bi qandê sedeqeyê sereyê Zîne 
Nê engîştaneyî mi rê zêde mevîne 


tilîsm: tilsim 

Wexto ke ti şîya, ey dêka wefadare 
Nê qisayanê Memî biresne a yare: 


'Ti şah û sultan a, Mem parsek û reben o 
Lutfê şah û sultanan qey her kesî beno 


Mem yew bende yo, nîyo layîqê wîsalî 
Bes o ey rê xeyalê sûretê delalî 


Razî yo Mem bi xeyalê ê cemalê to 
O zî biyaro tenyayîya burcalê to 


Ax û zarê zerrîya Memî ra biterse 
Ge-gane zî hal û hewalê ci biperse” 


30 


wîsal: pêresayişê yaran, pîyabîyayişê waştîyan 

AGEYRAYIŞÊ DADIKE BI VERÊ SEWDASERAN 
ÎNAN RÊ VATIŞÊ NAME Û HALÊ BIRÎNDARAN 


— 5577 ¬ 


Ê her di fîdanê dara 'er'era şenge 
Roniştê sey xuncayan, zerrî bîya tenge 


Ameyê pêser, sere veradayo xo ver 
Paweyê dadî yê, aqil şîyo aye ser 


Bîyê serxweşê meyê xemî her di pîya 
Bîyê paweyê meyê demî her di pîya 


Nişka ve ra ewnîyayî ke a tebîbe 
Ha wet ra yena bi sîmayêka ecêbe 


Sitî û Zîna ke aqil siyo sere ra 
Hema çeng bîyî, verarde besnaye pira 


Înan vat: “Ey dadikê, ti bi qandê Heqî 
To dîyî yan nêdîyî ê her di melekî? 


dara 'er'ere: darêka weşika barîye, sey selwîyêra yabanî zî name 
bena (notê M. Emîn Bozarslanî) 
şeng: şên, keyfweş, keyfin 

Falê to se vat, to ê perîyî ca kerdî, 
Yan kerdî zereyê şûşeyî xo dir ardî? 


A tîra ke zerrîya ma pê qûle bîya 
To doz nêkerd ke kamî eşta, yê kamî ya?”. 


Dadike vat: “Bi emrê şima yê ezebî 
Ez sond wanena, yew derbe nê, hezar derbî 


Ez nika leyê ê her di gencan ra yena 
La zerrîya mi bi halê înan veşena 


Çi wext û mehal ke 'Sitî' û 'Zîne' vanê 
Se tewir hesiranê goninan varnenê 


Dayê qurbanê şima bo, bi nê kemalî 
Ê her di genc û rihalî bi ê cemalî 


Şima senî weçînayî ê di mumtazî? 
Tam şima gore yê, ê semtê serfirazî 


Sond bo bi nameyê Homayê ezîmşanî 
Ê her di gencî durr ê, şekilê însanî 


Peyda nêbenê kesê sey înan cîhan de 
Çin ê melek sey înan rîyê asmênan de 


Ê her di rihalî, tam hemverê şima yê 
Ferq nêkeno, eger parsek eger mîrza yê” 


mîrza: mîrzade, lajê mîreyî 

A qaside zerrî û can ra bîye delal 
Ê zerrîbesteyî ver de bîyî kerr û lal 


Her diyan zî kerd vîndî aqil û hişê xo 
Wexto ke da aye ser dîqet û goşê xo 


Welhasilî kelam esl û feslê macera 
Çîyo ke dadike vato kerdo eşkera 


Seke adir reseno çîyêkê neftini 
Kile ci га perrena asmênê hewtinî 

Sewda adir a, beden zî sey koyê Tûrî 
Zerrî dara mîyanê adirî, sey nûrî 


Qefsing çiladane, qeseba bena çila 
Can don û zeyt o, fîtilê ci derd û bela 


Zerrî şûşe ya, mîyanê ci de a çila 
Sirr lete yo, mîyanê temamî de vila 


Sitî û Zîne sere ra ta binê lingan 
Veşayî bi adirê zerrî û cîgeran 


Her diyan vat: “Zerrîya ma rê embaz ti ya 
Maya delale, seba ma çaresaz ti ya 


25 


Zerrî dara mîyanê adirî, sey nûrî: Meqsed, a dara ke Homayî nûrê 
xo tede nîşanê Mûsa pêxemberî dayo. (notê M. Emîn Bozarslanî) 

35 


Ma her di sey leyekan ê, baxçewan ti ya 
Ma her di kerr û lal ê, zar û ziwan ti ya 


Eger ke helêk ti nêpersê hal û hewal 
Eger ke gamêk ti nêbê xemwer û heval 


Ma do sey pelê verê vayî heba bibê 
Ma do sey pûş û palaxî berhewa bibê 


Dayika delale, ti zanena halê ma 
To ra qederî zî çin o tu mecalê ma 


Yew Tacdîn yew zî Mem o, to nameyî dayî 


Ê perwane yê, perrê înan ma veşnayî 


Ê her di zî nika bi ax û întîzar ê 
Belkî ma her diyan ra dahîna neçar ê 


Lez şore Tacdînî ra bivaje na fine 
Waşitîya to Sitî ya, yê Memî zî Zîne 


Mizgîne şima rê, ma bi şima qebûl ê 
Ma zî şima ra dahîna zêde melûl ê 


Eşqê şima dest ra qut bîyo hevsarê ma 
La perdeyê şermî birnayo rayirê ma 


О perde seba şima xalî û kilîm o 
Bêperdeyîye qey şima halo qedîm o 

Waştî û qasidî, veyve û silayîye 
Hetê şima ra her çî tîmsalê rindîye 


Eynî wina tembîh bike her di hebîban 
Xeberdar bikerê melayan û xetîban 


Wa tayê kesî qey şima bibê ricakar 
Wa tayê kesî seba ma bibê duakar 


Belkî Homayî wina nuşto qederê ma 
Belkî asan beno miradê ma û şima” 

22 


ŞÎFABEXŞÎYA TEBÎBE SEBA NÊWEŞAN 
ŞEFQET Û MERHEMETÊ MÎREYÎ SEBA REBENAN 


— ps 


Wes wext o seba nëwesanë arzüdaran 
Bilhesa zî seba înanê sewdaseran 


Dermanê weşîye û daruyê şîfayî 
Yanî xebera weşe, mizgîna wefayî 


Nika ke biresayêne ê delalan ra 
Bixelisîyayêne ê, derd û kulan ra 


A pîre kewtbî dilqê Arîstotelesî 
Bi hîlekarîye daybî xo ra lîbasî 


Ancî kewte sûretê hekîm û tebîban 
Desinde xo resna bi verê ê hebîban 


A mizgîne, senî ke ma vatbî, resnaye 
Zerrîya her diyan yewna qayde veşnaye 


Labelê her di bi ê adirî geş bîyî 
Merdimî vatêne qey nêweş nê, weş bîyî 
Arîstoteles: Fîlozofê yûnanan Arîsto (Îsayî ra ver 384-322) 

Seke ê her diyan bi destê Eflatûnî 
Girewtê werdê hem dermanî hem macûnî 


Wuristi xo ser ê, şîyî verê hevalan 
Verê tayê wêretan, û tayê rihalan 


Înan rê vat, hal û mesela û macera 
Wuristi xo ser pêro, keyf û eşqî ver ra 


A xebera weşe ke eşnawite înan 
Hema dinya û alemî rê kerde îlan 


Çend kesê alimî û çend kesê adilî 
Çend kesê nêwendeyî, çend kesê cahilî 


Pêro wuriştî şîyî bi verê mîreyî 
Bi no hawa kerd behsê hal û meseleyî 


Vat: “Ey walîyê mal û melal û miletî 
Ey hamîyê dîn û dewlet û edaletî 


Ti yê sersî û versîya îhsanê Yezdan 
Ewro ma ser o şah û padîşah û sultan 


Şah ê; nezer û ewnîyayiş ra sey kîmya 
Mah ê; eser û elamet ra roşn û zîya 


Yezdan: Homa, Heq Ellah 

Her çîyo ke to silayî kerdo, ezîz o 
Her çîyo ke nêkerdo, pîs û natemîz o 


Heme çi to çirax kerdo û to geş kerdo 
Eger ke halxirab bo zî, to halweş kerdo 


Tacdîn her çiqas ke mîrza û begzade yo 
Nîsbet bi to, parsek û kole û bende yo 


Ma pêro ameyî ke to rê bikê dua 
Ma pêro ameyî ke to ra bikê rica 


20 


Tacdînî zerrî daya ci, Sitî wazeno 
O bende û kole ar keno, şermayeno 


Ê bende û koleyî, ti bikerê azad 
Xortêko delal o, xo rê bikerê damad” 


Mîreyî vat: “Oyo ke. şima dîyo maqûl 
Bêguman ke hetê ma ra zî beno qebûl 


Ça yo wekîl, biyero bibirno marreyî 
Ça yo mela, biyero biwano xutbeyî 


Mareyê Sitî bibirîyo; mêrde Tacdîn 
Wa bextê înan bibo weş, qebûl û amîn" 


25 


qebûl û amîn: Yeno zanayiş ke wekîlê Tacdînî vato “qebûl” û bi no 
hawa birnayişê marreyê Sitî bi Tacdînî qebûl kerdo. Haziran û goşdaran zî 


vato “Amîn” û bi na çekuye veyveke û zamayî rê bextîyarîye nîyaz kerda. 
(notê М. Emîn Bozarslanî) 

Çekoyî hema xo eşt linganê mîreyî 
Lew na pira û qebûl kerdî nê vateyî 


Şeyxî, giregirî, mîreyî pêro pîya 
Pîlî, axayî, fiqareyî pêro pîya 


Heme bi fekê xo ci rê bîyî senakar 
Hem bi dilê xo ci rê bîyî duakar 


Mîreyî vat: “Dê bicenê def û ribaban 
Hadê biyarê heme şerbet û şeraban 


Ma bironê meclisêkê şayîye ewro 
Zîra ma nêzanenê meşte yan zî bîro 


Belkî her wext ma sey nikayî weş nêbenê 
Belkî ma mirenê, belkî ma nêweş benê 


Şewî awr ê, gelî heval-hogiran awr ê 
Homa bizano, ê do xo dir çi biyarê 


Şîn û keyfweşîye, sey cêwîyan ê her di 
Çerx û û felek, xidar û bêeman ê her di 


Ge zulmetî nîşan danê, ge zî roşnîye 
Ge şiwanî nîşan danê ge zî şayîye 


Wexto ke bena peyda gama şimitene 
Şima do aye dest ra medê ramitene 

Çayê ke wext û zeman şimşêr û kalme yo 
Caran nêvano no mela no zî mîre yo 


Ewro seba razîbîyayişê Tacdînî 
Mi zî bigîrê mîyanê xo sey xwazgînî 


Hende zeman ra yo ke bende û xulam o 
Xulamîya xo de bêqisûr û temam o 


Tacdînî ma rê kerdo hende kar û xizmet 
Keyberê ma da anto hende zor û zehmet 


Şert o, anegoreyê şerîetî wefa 
Lazim o, ma zî biancê seba ci cefa 


Ma do ewro bigîrê xo ser kar-barê ey 
Ma do ewro bi xo bibê xizmetkarê ey 


Camêrdo winasî bo kam bi zerrî û can 
Canê xo rayirê ci de nêkeno qurban! 


Hezar û yew sereyê mi zî estbê eger 
Ez hemîne mîyanê rojêk de bi defter 


Eke nêkerî qurban û feda tek bi tek 
Wa mîreyîye zî mi rê nêbo bimbarek” 


xwazgîn: waştox, o ke şino keyna wazeno 

Tacdîno ke bi xo xizmetkarê emîr bî 
Çeşnîya ci tim û tim dest de, çeşnîgîr bî 

Bi kilmekîye, bi şefqetê xo o emîr 
Wurişt seba Tacdînî bi xo bî çeşnîgîr 


Mîreyî rona meclisê xo de sifreyêk 
Seke asîman rafiste bo sey perdeyêk 


Roj û aşme, ê gilorê rîyê asmênî 
Merdimî vatêne felekê corîn û cêrênî 


Ê lengerîyê sîmênî, êyê zerrnênî 
To vatêne felekê corên û cêrênî 


т Нег sehena girde sey Оігсёкё аѕтёпап 
Sey qutîyanê gewheran, qapaxê їпап 
Ê tepsî û tasikî, kasikê fexfû n 

Sey estareyan danê roşnayî û nûrî 


Ê bizêkî, ê kavirê rîyê asmênan 
Kerdî buryan û kebab, semedê meymanan 


çeşnî: Zemanê verî de tasikêka qijkeka sey koçike bîya. Verî ke 
werd bidê mîreyî, kesê nizdîyê ci bi na tasike her werdêk ra wenê û tehm 
kenê. (notê M. Emîn Bozarslanî) 

çeşnîgîr: 1.keso ke bi çeşnî werdê mîreyî tehm keno 2. keso ke 
pewtişê werdî îdare û kontrol keno (Tîya de meqsed manaya diyine ser o 
yo) (notê M. Emîn Bozarslanî) / fexfûr: porselen 

Ê bizêkî, ê kavirê rîyê asmênan: Bircî qest benê. Bircê Bizêkî (tirkî 
de Oğlak Burcu) û Bircê Kavirî (tirkî de Koç Burcu) 

Sey embaran bîyî, ê tepsî û kasikî 
Serlod kerdbî qey nefsê yewerê çilekî 


Tewir bi tewir werdê rûninê şîrinî 
Her çeşît ra xida û çerezê rengînî 


Ê meşrebayî, ê şûşe w qedehê çînî 
Gêrayêne boyna bi naz û nazenînî 

Û sey seyareyan kerdênê seyr û seyran 
Û kamî bidîyêne tey mendêne heyran 


Narincî, turincî, leymûnî û henarî 
Cenet ra bîyî, ê meyweyê neweberî 


Fanîz û nebat û qend û şeker yew het de 
Awa gulan, zebad, misk û ember yew het de 


Tayênan tengiznayêne made û pîze 
Tayênan mezgê xo kerdêne tern û teze 


Buxirdanî gêrayî bi ûd û emberan 
Canî heme bîyî xerqê boya etaran 


60 


Sazbendî, deyîrbazî û kesê vengweşî 
Dayê xo ra kincê qumaşweşê rengweşî 


serlod: lewan ra dekerde, sey lode pêserkerde 
fanîz, nebat, qend: çeşîtê şekerî yê 
zebad: donêko boyweş, sey miskî yo (notê M. Emîn Bozarslanî) 
ûd: qirşikê ûdêran o. Ûdêrî (dara ûdî) rojhelatê Asya de benê. Tole 
û kolîyanê nê daran kenê qirşik û buxûrdanan de veşnenê, boya ci weş a. 

Tayê bîyî hemveng bi veng û sewtê sazan 
Tayê bîyî hemsenc bi pesn û medh û nazan 


Muxnîyî, kemanî, ûdî, tembûrî pîya 
Çengî, dawulî, zirnayî, sentûrî pîya 


Hem uşşaq hem newa hem îraqî hem zî ewc 
Bi rastîye zî pîya bîyêne çut û zewnc 


Tewir tewir meqamî awaz û ahengî 
Bi mucîze û keramet bê perde vengî 


Wexto ke bîyêne berz neyê gerdenî ra 
Vejîyayêne merdim dîn û îmanî ra 


Saqîyî şewişîyay bi awa enguran 
Sazbendî xo ra şîyî bi vengê sentûran 


Wazanî, fizûlî, deyîrbazî, dengbêjî 
Pêro bibî kesê mestê serxweşê gêjî 


Yanî bi înadê felekê hewtsereyî 
Bi no hawa ronîya sifreyê veyveyî 


Qeleme kewte destê xetatê felek' ra 
Şûro difek kewt destê celatê felek' ra 


muxnî: yew enstrumanê muzîkî yo 
uşşaq, newa, îraqî, ewc: meqamê muzîkî yê 

75 


Nahîd ame war, kewt govende, xo reqisna 
Aşme şîye Bircê Çarpencike xo nimna 


Keywan şî û bî vîndî, Bircê Satilî de 
Bercîsî zî xo nimna Bircê Maseyî de 


Dinya heme bîye kelebut û şayîye 
Felekê kalî rê mende bextsîyayîye 

Ey dest ra teba nêame neçar mend êdî 
Neçarîye ver da piro şî hêdî hêdî 


Çerxê felekê kalî, oyo rengsemawî 
Rehwan bî asmên ro, sey meqamê rehawî 


Alem pêro bî keyf û kelebut seraser 
Hem azad û kole hem bajarî û koçer 


Pêro bîyî xerqê nîmet û keyfweşîye 
Pêro bîyî ehlê kelebut û şayîye 


Nahîd: Zuhre, Venus, estareyê rojî/aşme 


Bircê Çarpencike: tirkî de Yengeç Burcu 
Keywan: Saturn, Zuhal, Sekendîz 

Bircê Satilî: tirkî de Kova Burcu 

Bercîs: Muşterî, Jupîter 

Bircê Maseyî: tirkî de Balık Burcu 


rengsemawî: kewe, mawî, rengê asmênî, rengasmênî 


rehawî: yew meqamê muzîkî 

Arêdîya sifre û wuriştî mîreyî 
Saqîyan zî çarnayî qedeh û şûşeyî 


Mîreyî dawet kerdî û veng da her diyan 
Ey vat: "Хата Tacdîn o, Memo ti yê sosman" 


go Her di xemilnayî cêracor bi lîbasan 
Bi edeb maçî kerd pêşê mîreyî înan 


Roniştî a roje, şimit pêro û pîya 
Dem û wextê xo, vîyarna pêro û pîya 


şoşman: keso ke veyve de beno hevalê zamayî, zamayî û veyveke 
rê rêberîye keno 

23 


VEYVEKÎYA SITÎ SEBA TACDÎNÎ 
RONÎYAYIŞÊ ŞAYÎYE SEBA KEYFWEŞÎYA Ê XEMGÎNÎ 


—ftias 


Wexto ke sey veyveka newiye xursidi 
New qubeyë misalë qedehë Cemsidi 


Bi rîyê xo beriqnayî pêro sey cila 
Pêro kerdî sey zerrnan, kerdî zer-zerdela 


Dadike û berbûrîyî û xizmetkarî 
Êyê karê xo de mahir, marîfetkarî 


Şîyî ke bixemilnê Sitî, Zîne-înan 
Nazende bikerê, ê her di nazenînan 


Ewilî dîqetê xo da bisk û birûyan 
Vîna ke talan û wêran kenê zerrîyan 


Gama ke dîyî ê birûyê sey kewanan 
Sey rastiqî, bî sing û sîya rengê înan 


rastiq: boyaxo sîya ke cinî sawenê birû û porê xo ra. Xemilnayoxî 
şîyê ke seba veyveyî Sitî û Zîne bixemilnê û bikerê weşik la vera weşikîya 
înan de neçar mendê, sey rastiqî bîyê sing-sîya. 

Wexto ke çimê xo gina rîyê tezeyî 
Şermî ver ra bîyî sûr, bîyî sey xazeyî 


Nêşayêne bi surmeyê reşî qet'îyen 
Biherimê çimanê ahuyanê Xuten’ 


Seba kêmîyêk sere ra ta binê lingan 
Hezar reyî geyrayî piro, giran giran 


Lakîn her di ahuyan ra yê ahuyêk zî 
Çin bî tede yew kêmane hendê muyêk zî 


Mîsalê serê muyêk mîyane xaseten 
Çîyêko sanikkî bî, ne can bî ne beden 


Bi ters û xewf û fikarê şikîyayene 
Qet teba piro nêame girêdayene 


Tu kes razî nêbî, pira bivîno kember 
Vatêne şikneno keno zayî û heder 


Îcab nêkerdêne nenug û dest û pence 
Hine bibê bi emeg û zehmet û rence 


O neqişo ke eger Heq bo neqaşê ey 
Kes nêşeno bibedilno esla û çi rey 


xaze: boyaxo sûr ke sawenê alişkan ra 

Xuten: Tirkîstanê Rojhelatî de nameyê bajarêk û mintiqayêk o. Bi 
weşikîya ahuyanê (xezalan) xo meşhûr o. Ahuyê a mintiqa bîyê sernbolê 
rindîye. (notê M. Emîn Bozarslanî) 

20 


Vurîya rengê înan û mendî bêhêvî 
Dest de mend tît-vît, ginayî sîne ro lewî 


Beşn û bala her di dîlberan ra zîynetî 
Roşnîya xo dayêne nohet û ohetî 


Pîroz kerdî tacî înan bi sereyê xo 
Û beriqnayî ê bi nûr û cemalê xo 


Çareyê her di tacan, oyo sey lewheyan 
Resimkerde bî, bi zîwer û mucewheran 


Nûro ke cemalê ci ra bîyêne vila 
Şewle dayêne dorme sey lamba û çila 


Ê elmas û yaqûtî, ê zumrud û durrî 
Ê bisk û birûyî, perçemo ting û tarî 


Sey kitabê şaîran bîyî şaîrane 
Mewzûyî tede ronîyayê xane xane 


O nûr û cemalo arizî, oyo zatî 
Nusxayê sêhrî bî, nusxayê mucizati 


Heme beytî ameybî pêser bîbî dîwan 
Ayetî zî ameybî pêser bîbî Quran 


xane xane: beyte bi beyte 

` O huner, hunerê ê Westayê Mutleqî 
Kamî dîyêne vatêne “Şukir bi Heqî” 
Bî temam amadebîyayişê veyvekan 
Dima zî merasîm kewt çarşîyan û sûkan 


Her çeşît ra xeml û xêz, lîbasê rindekî 
Her çeşît ra mucewher û çîyê weşikî 


Se carîyeyî, di seyî bendeyî şîyî 
Êyê lîbasxercinê zerbendeyî şîyî 


Deveyî qetar-qetar, durrî qentar-qentar 
Yaqûtî bar bi bar, zerrnî xewar bi xewar 


Humaritişê ci karê hesaban nêbî 
Nuştiş û qeydkerdiş karê kitaban nêbî 

Karê aqil û fikirî nêbî hende cêz 
Binê barî de nêmendbî deveyan de hêz 


Ê debdebeyî rona heyecan û hewes 
Bîye zele-mele wurişt payan ser her kes 


xane xane: beyte bi beyte 

Westayo Mutleq: Homa, Heq 

lîbasxercin: keso ke neqşê lîbasê ci surmeyin ê 

zerbende: kincê ke bi layê zerrnhelî (bi tirkî “yaldız") ameyê deştiş 

xewar: yew peymê giranîye bîyo, qasê hîrê sey kîloyî bîyo (notê M. 
Emîn Bozarslanî) 

Cenîyan camêrdan û heme bajarijan 
Xo xemilnaybî heme pîlan, heme qijan 


Mîsalê behran pêl bi pêl pêlîyayêne 
Seba seyr û seyranî xilxilîyayêne 


Nişka asa Koyê Cudî, mîsalê berî 
Ver çarna uca keştîya Nuh pêxemberî 

Yanî o qonaxo ke Sitî tede bîye 
Qesra ke perîya ê wextî tede bîye 


Texteyî taşîyayê sendelûsêran ra 
Perwazî vîrazyayê abenusêran ra 


Textêk ronîyayo seraser mucewher o 
Delal delal ronişta a Belqîsa ser o 


Koyê Cudî: Banê zamayî (Tacdîn) qest beno 

keştîya Nuh pêxemberî: Texterewanê veyveke (Sitî) qest beno. 
Ehmedê Xanî metaforê tofanî bikar ardo. Qelebalixê dormeyê veyveke şi- 
bênayo pêlan, texterewanê veyveke şibênayo gemîya Nuh pêxemberî, 
banê keyeyê zamayî şibênayo koyê Cudî. 

qonax: texterewanê veyveke qest beno 

sendelûsêre: darêk a, texteyê xo req û boyweş ê (notê M. Emîn 
Bozarslanî) 

perwaz: texteyê kêmver û tenik ke dîyenê dorê çerçewaya beran û 
pencerayan ro 

abenusêre: darêka a, texteyê xo zaf huşk, rengê qehweyî de, eke 
cîla bibo zaf weş beriqîyeno 

Belqîsa: Şabanûya Seba ya, şîya leyê Suleyrnan pêxemberî û tey 
zewicîyaya. Ehmedê Xanî Sitî şibênaya Belqîsa, textê Sitî zî şibênayo 
textê aye. (notê M. Emîn Bozarslanî) 

Destê xo bestê verê xo de xizmetkaran 
Kemberzerrnênan û engiştanegewheran 


Sey Asefê Berxîyayî hezar lezgînan 
Hemalîye kerdêne, şad bî dilê înan 

Wegirewtbî sereyê xo ser înan o text 
Û remnayêne yewbînan dest ra wext bi wext 


O texterewan sey kelek û gemîyan bî 
Deryayê ci zî deryayê ademîyan bî 


Behro ke bikewo vayî ver, do pêl bido 
O do bixuşîyo û zerrî ra kel bido 


Wina ronîyayo cayê heme aşiqan 
Perwane û findî tede benê têmîyan 


Sofî û mela û şeyx û feqîr û paşa 
Pêro zî kewtbî seyr û seyran û temaşa 

Înanê ke xeman dest ra kerdêne feryad 
Nêmend ci ra yewero ke nêbîyo dilşad 


Verê beran de komî, şemateyêk tede 
Û yê heme koman zî temaşeyêk tede 


Asefê Berxîya: Wezîrê Suleyman pêxemberî bîyo. Wexto ke Bel- 
qîsa kewta rayir û verê xo dayo Suleyman pêxemberî, hîna ke rayir de 
bîya, Asafî textê aye bi keramet girewto berdo leyê Suleyman pêxemberî. 
(notê M. Emîn Bozarslanî) 

To vatêne qey veyveke bîya ruh û can 
Ê zî bîyê beden, dima bîyê rayirwan 


Sazî ruh û can danê merdeyan sey sûrî 


А А А 


Dawilî, гігпауї, sentûrî û tembûrî 


Bi awaz û tew-tewleme, bi gazegazan 
Dilê goşdaran bîyêne mest bi nê sazan 


50 


Pêro pîya ke ci ra vejîyayêne veng 
Seraya felekî ey ser o bîyêne teng 


O kay û kelebut, a keyfweşîye, o bext 
Nêdîyo çiman ne tu zeman û ne tu wext 


Gemîya felekî ya ke meleke tede 
Pêlan ke daye xo ver û girewte berde 


O veng, hayleme, saz û awaz û ayînî 
Gamêk ra tepîya şî resayî Tacdînî 


Tacdîn bi xo mîsalê şahêk, padîşahêk 
Mem zî kîşta ey de mîsalê aşmêk, mahêk 

Ronişte bîyî şaneşînêka berze de 
Giregirî zî ameybî pêser dorme de 


sûr: Fîtika ke Îsrafîl seba qîyametî ceneno, o wext, heme merdeyî 
benê gane, mezel ra vejîyenê û şonê meydanê mehşerî. (notê M. Emîn 
Bozarslanî) 

60 


65 


Qey temaşekerdişî wuriştî payan ser 
Hemîne tebexî dayê her di destan ser 


Tebexê destî mendêne rîyê asmênan 
Tebexê destî yaqût û zumrudê kanan 


Înan ê tebexî şaneşîne ra cor de 
Rokerdî, rişnayî, textê nîgare ser de 


Zîra ê heme dekerde bîyî, pir bîyî 
Zîra ê heme mucewher bîyî, dûrr bîyî 


Dizd û yaxmekarê xiznayan bîyî maşa 
Xizanî heme zî bîyî mîre û paşa 


Se qatî zêde hêvîya temakaran ra 
Bêxeyrê arêdayişê çimvêşanan ra 


Derya û gumrah, comerdîya comerdan ra 
Derya û gumrah, çikûdîya çikûdan ra 


Xizanî pê pereyan bîyî kesê mestî 


Bîyî îflaskerde tolaz û zenperestî 


Xizanî, parsekî, dewlemendî, zengînî 
Keyfweşî, pozxinî, zerrîweşî, xemgînî 


kan: ocaxe, ocaxa madenî, cayo ke ci ra maden vejenê 
zenperest: cenîperest, cenîdost, camêrdo mubtelayê cinîyan 

Êdî nêbîyêne yewbînan ser ra cîya 
To vatêne şah û sultan ê, pêro pîya 


Ferq nêmend tede pêro bîyî yew û eynî 
Pêro bîyî dost, verare şîyî yewbînî 


Hasil, o qefle ke vejîya ame û rest 
Ê der û dorî, koşk û serayî bîyî mest 


Bengînî, heskerdoxî, sermestî, serxweşî 
Çengcenî, fekbazî, yarîkerî, vengweşî 


Çiqas ke estê, bengîn û serxweşê Botan 
Pêro zî kewtê kayî ver, erzenê lotan 


Bêrîte, govende, kay û sema û sazî 
Delalî, lewşekerî, şîrin û dilbazî 


Genc û xortê ezebî, lajekî, keynekî 
Wîldanî, horîyî, perîyî û melekî 


Paçguli, pirêngulî, kefi-yasemini 
Qalweşî, seker-serbeti, ziwansirini 


Kulikë xo çewt, kemberi zerrnën ú ziya 
Rî sey tîja asme, bisk-birûyî, sing-siya 


bêrîte: yew tewirê govende ya, têver de deyîran vanê û kaykenê 
paçgul: keso kè paçê xo, gomlekê xo gulgulîn o 

pirêngul: keso pirênê xo gulgilîn 

kefî-yasemîn: keso ke kefîyeya xo rengê yasemînan de yo 

75 Sey siman beden, sey yaseminan alişkî 
Sey sayan çeneyî, sey henaran çiçikî 


Mîyaneyî sey layan, gilayî sey maran 
Êyê çarêsserreyî, birûyî sey çaran 


Êyê ezebî, êyê tern-tezeyê semtî 
Genc û rihalê cênigê ci sey zumrutî 


Tayê înan vengweş ê, tayê înan weşreng 
Tayê înan lezgîn ê, tayê înan zî leng 


Pêro pîya, bi rexmê ê felekê kalî 
Pêro pîya, bi rexmê ê qulûzê bulî 


Kênekê sivikî, lajekê can-ciwanî 
Mîsalê Hewt Birayan, mîsalê Perwînî 

Tayê deyîrebend ê, tayê zî çerxdayox 
Tayê sîlsîlebend ê, tayê zî geyrayox 


Komê înan mîslê komanê estareyan 
Beriqîyayî bi hewt rojan û hewt şewan 


Veyweyê ê waştîyan, yê Sitî û Tacdîn 
Wina xemilna înan, kerd rengîn û zengîn 


çare: yew tewir çarşewe/şale 

Hewt Birayî: Hewtekî. Komêka estareyan a. Di komikan ra yena 
pê; her yew kome de hewt estareyî estê. (notê M. Emîn Bozarslanî) Tirkî 
de vanê “Büyük Ау!" û “Küçük Ayı” 

Perwîn: Yew koma estareyan a, vakurê asmênî de ca gêna û hewt 
estareyan ra yena pê, ci rê vanê “Sureya” zî. (notê M. Emîn Bozarslanî) 

24 


MEQALEYA TAKEWTIŞÊ FINDA CEMALÊ YARAN 
DEMÊ PÊRESAYIŞÊ MIRADWAZ Û SEWDASERAN 


wa. i 


Mîsalê veyveka newîye pake gerdûn 
Bi rojî nîya zamayî ro, rengo gulgûn 


Wedart perdeyê tarîtî her ca kerd roşna 
Xem û keder, mîsalê zulmetî kerd fena 


Wextê serê şewdirî, yê roja hewtine 
Adir resayo bi neftî, kesî vatêne 


Germîya adirê nizdîbîyişê yaran 
Wedaritêne leşa aşiqan ra dûman 


Bêguman ke bireso pê, adir û hewa 
Helbet merdim pê beno fena û berhewa 


O eşq û o hewa ke pîya bîyî dildaş 
Helbet ke zerrî û canî danê bi şabaş 


Sebr tede nêverdabî adirê hîcranî 
Veşnaybî û kizirnaybî ê her di canî 
gerdûn: kaînat 

Behrê eşqî girêya, nata-weta pêl da 
Sebr û sebat û aram qet tede nêverda 


Waştî û waştîye adirê eşqî dest ra 
Hema vaje can dayêne hesretî dest ra 


Dadike, xemilkarî, dost û yarî pîya 
Şoşman, Tacdîn, û heval û hogirî pîya 


Dî ke ameyo wextê veyvek û zamayî 
Edetan gore xo ca ra werizîyayî 


Têver de buxûr û eterê boyweşîye 
Têzere de mey û şerabê serxweşîye 


Şûşe û qedehî, eyax û şerabdanî 
Misk û ember, ûd û zebad û buxûrdanî 


Awa gulan, çeşît bi çeşît boye, bîne 
Welhasilê kelam, her çî, la ra derzîne 


Heme çîyê eşq û keyf û zerrîweşîye 
Heme çîyê zewq û sefa û keyfweşîye 


Hende çî rona û amade kerd ke înan 
Merde pê bîyêne candar, bêşik bêguman 


eyax: zemanê verî tasa şimitişê meyî bîya, na çeku tirkî ya. (notê 
M. Emîn Bozarslanî) 

Rindarind xemilna înan cayê veyveke 
Ber û dêsî, pencerayî teke bi teke 


Wuriştî pêro pîya heme xizmetkarî 
Tayê eqrebayî tayê zî dost û yarî 


Yew finda ke zerrnkilkerda bîye cêracor 
Mîsalê rojî kerdêne roştî nor û dor 


Girewta bi sereyê xo ser, bi reqasan 
Arda mîyanê meclisê kesanê xasan 

Finde bi ziwanê halî, bêqisa bêqal 
Wina beyan kerd Tacdînî rê, hal û hewal 


Vat ke: “Ey aşiqo bêqerar û bêsebir 
Eger ke sey mi kewto canê to zî adir 


Hadê biwurize şore leyê veyveke 
Tenya meverde aye, payan maçî bike 


Finda to menda sey to, bi ax û întîzar 
Hesretê to aye rê bîyo adiro har 


zerrnkilkerde: çîyo ke dayo awa zerrnî ro, yanî bi zerrnawe kil kerdo 

meclisê kesanê xasan: Meclisê Tacdînî qest beno. 

ziwanê halî: Ziwano ke halê çîyêk ra yan zî kesêk ra fam beno; zi- 
wano ke halêk ra yeno zanayiş, seke hal ra yeno zanayiş, ci rê wina vajî- 
yayo. (notê M. Emîn Bozarslanî) 

30 


Dê bes o hende veşayişê to sey mûman 
Û sey mi varnayişê hesiranê çiman 


Eke aşiq ê, biperre sey sîsperikan 
Bide canê xo sey qurbanan û boraqan 


Ti, ey nîyetdar û heweskarê tewafî 
Ti, ey rayirwanê ca û warê tewafî 


O Kabe û o qibleyê karê miradî 
Bi emrê Homayî ho to ra bîyo nizdî 


О Beyt û Hecer û Meqam û Hucre pêro 
Şîyîş û ameyiş, tewaf û umre pêro 


Homayî semedê to ê kerdê muqeder 
Pêro semedê to bî pîroz û muyeser 


Eke aw ê, şore leyê dara vîyale 
Eke şêr ê, dê şore leyê a şepale 


Tacdînî bi eda, bi sûretê şemale 
Mana û meqsedê xoşebera şepale 


Zana û tede vet ey, bi îzan û îdrak 
Dima zî wurişt cayê xo ra çust û çalak 


şemale: mûme, finde 

35 


Dostê xo yê xem û keyfweşîye Memo jar 
Ey reyra wurişt xo ser, ci rê bî sîlehdar 


Destê xo destê ci de, dil zî dilê ci de 
Bî dergewanê ci şimşêr zî milê ci de 


Kewt zereyê seraye Tacdîn bi no hawa 
Berî ver de mend Mem, bi nîyaz û dua wa 


Çayê ke na pêrabestene zaf xewfin bena 
Dişmenîye aşiqan rehet nêverdena 


Zîra yê heskerdoxan, û yê heskerdeyan 
Bêguman estê dişmen û reqîbê înan 


Înan ra tayê dêv ê, tayê zî perî yê 
Tayê zî kesê munafiq ê, ademî yê 

AA AK 
2 


RESAYIŞ BI KABEYÊ MIRAD Û TEWAFÎ 
CAAMEYIŞÊ MEQSED Û MERAMÊ ZÎFAFÎ 


— ğ5¬¬¬ 


Wexto ke bi edeb şî verê berî zama 
Peyê perdeyan û xêlîyan ra a şema 


Wurişte şîye ver bi ci bi naz û eda 
Pêşo derg bi nazdarîye xo dima kaş da 


Ameyêne resayêne binê lingan por 
Bi dest kerdîbî rast, ver çarnabî nor û dor 


Sîmaya ci sey Beytul-Eqsa şewle dana 
Qendîla felekî pê ci beriqîyena 


s Mestê meyê derdê hîcranî, yê vizêrî 
Arzûdarê meyê wusletî, yê şewderî 


Verê verkan goreyê edetê mubahî 
Dest derg kerd bi gerdenî, mîsalê surahî 


şema: mûme, finde. Sitî qest bena 

Beytul-Eqsa: Quds de camîya pîle. Destpêkê îslamîyetî de qeb- 
leyê muslumanan bîyo, dima Kabe kerdo qible. (notê M. Emîn Bozarslanî) 

mubah: caîz; dînê îslamî gore çîyo ke emir nêbîyo û nêameyo qe- 
dexekerdiş zî, merdim biwazo keno nêwazo nêkeno, gune û sewabê xo çin o 

Şimit a surahî ra şîrin û şekerlew 
Şimit şûşeyêk ê şerabî ra lewalew 


Serxweşîye ke def kerde meyê xalisî 
Boye kerdî sûrgulî, sunbul û nêrgizî 


Ge nêrgiz û alalî, ge-ge zî sûrgulî 
Ge rihan û menefşeyî, ge zî sunbulî 


Kerdêne têmîyan ra, besnayêne pêra 
Ge gaz kerdêne ge zî lew nayêne pira 


Winî zaf lew nayêne yewbînan ra înan 
Lewpanayiş de dore nêdeyne yewbînan 


Elmasî, cewherî, sipîyîya didanan 
Bîyî sûr, bîyî sey alalan û mircanan 


Pêl da derya û dengizê eşqî coşîya 
Destî gerden de, lew bi lew, têver de pîya 


Bi ê şerabî ameybî piro gêjîye 
Payanî ra ameybî piro bêhişîye 


Nêeşkayêne ronişê aşiqî êdî 
Semedê secdeyî gêr bîyî hêdî hêdî 


Her di pîya reyna ke secde ra rast bîyî 
Têver de xeylê zeman şa û sermest bîyî 

20 


25 


Lewanê yewbînan ra remnayêne şeker 
Yewbînan rî de sûrgulî ardêne pêser 


Kerdî şeker û şerbet xo rê heme gulî 
Wexto bestîyayî pêra her di dilî 


Hîrê rojî, hîrê şewî bi dil peyapey 
Her di teyşanan şimit o şerbet û o mey 


Çiqas ke meyê xalisî ra şimit û werd 
Ancîna zî teyşan mendî qet nêbîyî mird 


Bi şayî û keyfweşîya şerab û meyî 
Têver de ginayî adir ro û veşayî 


A çenedelale didansedefe, Sitî 
Bi nîyetê zîfafî girewt xo ver waştî 


Pêşîyayî bi yewbînan ro, dest da bi dest 
Têver de erd ro gindir bîyî, har û sermest 


Ge cîya mendêne ge pilosîyayêne 
Ge vindertêne ge-ge zî hejîyayêne 


Ge-ge bîyêne çut, ge-ge bîyêne cîya 
Ge-ge bîyêne tek, ge-ge bîyêne pîya 


Tîrê sey didanê fîlan, ver da hedefî 
Amanc pak û temîz û safî, sey sedefî 

30 


35 


Amanc ke serê tîre rê bî ca û mekan 
Durrî bedilnayî bi mircananê sûran 


Tîre peyser ancîyaye nesil mend tede 
Bi zerrî û bi can, nesil verda Sitî de 


Pêsero û pêsero, çi şan û çi şewder 
Adirê eşq û sewda ra ameyî têver 


Ê her di serxweşan, ê her di sewdaseran 
Têdima kerdêne vik-veng tewrikê tîran 


Şewê ting û tarîyî û rojê felekî 
Têver de zerrîweş bîyî her di melekî 


Ê her di pîya mîsalê di kîmyageran 
Merdimî vatêne qey pêanê gewheran 


Her di can û cesedî têmîyan de bîyî 
Her di nefsî pîya eynî beden de bîyî 


Ronîyabî legen ronîyabî mesîne 
Verdayêne zereyê ci fine bi fine 


Têzere de ê mîsalê şit û şekerî 
Têmîyan de mîsalê Heyat û Kewserî 


Çin bî ci rê hewnê şewe, çin bî rakewtiş 
Qet nêameyêne vîr werdiş û şimitiş 

40 


45 


Bî temam o hewte, bi zifaf û bi gerdek 
Haydar nêbî halê ci ra tu kes û yewek 


Zor berd bi kul û derdan, weşî û sihetî 
Xemî remayî şîyî bi kerbê wusletî 


Wexto ke kewtî roja heştine, bî sewder 
Ridwanî caverda cenet, vejîya teber 


Hîna berî ver de bî Mem, ancî sey verî 
Û ancî sere dabî serê yew kemerî 


Ancî verê berî xo rê kerdbî ca w mekan 
Bi roj û şewan uca de bîbî dergewan 


Tacdîn ke vejîya teber û asa ber de 
To vatêne roj vejîyayo Memî ser de 


A game zaf ame keyfê xo, bî şadiman 
Bî berz sereyê xo, resa rîyê asmênan 


Eger ke dostêkê to beno, wa wina bo 
Û eger ke wina nêbeno, wa qet nêbo 


Seba dostanê duristanê muwafiqan 
Sed xisimanê xayînanê munafiqan 


Qurban bike û qet mevaje eman-yeman 


Se kenê ti bi xisimanê bêwefayan! 


Ridwan: Melekê cenetî, tîya de Tacdîn qest beno 


150 
www.iqra.ahlamontada.com 


Qurban bike ti mevaje kam o, senîn o 
Senî beno wa bibo, esla ferq nêkeno 


Bizane ke dostê to to rê tim bira yo 
Tim û tim to rê çim o, daîma çira yo 

26 


HÎLEKARÎ Û FINETÎYA BEKIRÎ 
SEBA KE QEHIRÎYENO TACDÎNÎ RA 
KE WA MÎRE ZÎNE NÊDO MEMÎ NÊ SER Û SEBEBÎ RA 


— ps 


Wexto ke Heqî çinbiyis ra kerdo îcad 
Kewn û mekanî rê ronayo bin û binyad 


Her çîyê rîyê erdî her çîyê rîyê alemî 
Candar û bêcan hetanî benîademî 


Goreyê sifet û kar û emelî eşya 
Taşto û viraşto heme çî fer û cîya 


Afernayê, têver de dayê şinasnayiş 
Tezad kerdê, û têver de dayê zanayiş 


s Rîyê erd û asmênî û çerxê felekî 
Mal û milk, ca û mekan, însan û melekî 


Roşnîye, tarî û zulmet, kufir û îman 
Dinya, axret, cenet, cehenem, adir û can 


kewn û mekan: kaînat, mewcûdîyet 
tezad: zid, eks 

Awdar, zik-ziwa, germ-qîyale û serdo sext 
Mîre, parsek, feqîr, bextsîya û ehlê bext 


No adir, no hewa, na awe û na herre 
Bişewe, biroj, tîje, versîya kemere 


No hîcran û wuslet, na keyfweşîye, no xem 
No merg û cuyan, kay û kelebut û matem 


Tayê mîsalê nûrî yê, tayê adir ê 
Tayê helîm û selîm, tayê zaf xedar ê 


Ê xeyrwazî, zerrîweşî, rast û duristî 
Ê rîsîyayî, fuzûlî, pîs û pilintî 


Êyê kila cehenemî, êyê ezaban 
Êyê layiqê cenetî, êyê sewaban 


Ma ti nêvînenê, pêro zid û tezad ê 
Hîkmet çi yo, çira wina eks û înad ê? 


Nêbo zidbîyayiş, nêbo tezadbîyayiş 
Mumkin nêbeno cîyakerdiş û musayiş 


Yanî goreyê îcabê afernayişî 
Mîreyo kamilo wayirê bextê weşî 


Wezîfedar kerdbî seba xo dergewanêk 
Fuzûl û fesadêk, kutikbab û pîntînêk 

Tim û tim verê berê ey de qapucî bî 
Tim û tim qelaker, qelaş û qehwecî bî 


O bi neslê xo merdimê Botan nêbî 
Belkî zem-zûr ra kewtbî, lajê buxtanan bî 


Vanê ke ca û mekanê ci Mergever bî 
Seraser fîtne û fesad, seraser şerr bî 


Nameyê ê kesê munafiqî Bekir bî 
Belkî zî Belûqîyayî ra xirabêr bî 


20 


сл л | 


Ғекмағап û hîlekar, оупікег û pis bî 


Şagirdê bêyewmîya ê pîsî şeytan bî 
Heme kar û gureyê ci zem û buxtan bî 


Sey gulyabanîyan bî, û yewero mirdar 
Yewero lanetî, qefçilêko rîyakar 


Mîreyî rê eşkera, wina vat Tacdînî: 
“Mîreyê mi, bike teber nê dergewanî 


qapuci: dergewan (Ehmedê Xanî vato “дарисї”) 

qehwecî: qehweviraştox (Ehmedê Xanî vato “qehweçî") 

Mergever: Yew mintiqaya Kurdistanê Rojhelatî ya, pabesteyê Ur- 
mîye ya. (notê M. Emîn Bozarsianî) 

Belûqîya: Yew cihûdo mîtolojîk o, bi xirabîye, zexelîye û fendanê xo 
şinasîyeno, no rî ra bîyo nîşanê xirabîye û zexelîye. (notê M. Emîn Bo- 
zarslanî) 

No caran layiqê verê berê to nîyo 
Kutikê verê keyberê cehenemî yo 


25 


Çiqas ke kutik û deregewanî bira yê 
La kutikî hîna sadiq ê, biwefa yê” 


Labelê mîreyî Tacdînî rê vat wina: 
“Qey ez bi kerdena Bekirî nêzanena! 


Ma beg û mîreyî mîsalê arêyan ê 
Her tim çerixîyenê sey perwaneyan ê 


Lazim beno ma rê her daîm arêwanêk 
Şert û ferz o ma rê tim û tim dergewanêk 


Ma karê hukmatî kenê û ma kenê dewr 
Karê ma ge-ge edalet o, ge-ge zî cewr 


30 


Çiqas ke Bekir weledzîna yo, pîntîn o 
La arêyê ma zî bi ey çerixîyeno 


Zumreyê zaliman, xidaran, ardimkaran 
Yê sûbaşîyan, muhafizan, dergewanan 


weledzîna: ewladê zîna, keso ke netîceyê zîna de ameyo dinya 

zumre: taîfe, kome, grûbe 

sûbaşî: Mesûlê bajarî. Na çeku tirkî ya, wextê Usmanîyan de 
demêk seba mesûlanê bajaran ameya bikar ardiş. (notê M. Emîn Bozars- 
lanî) 

Ê heme arêyê ma zaliman çarnenê 
Zad û teneyê zulimkarîye tehnenê 


Arêyê ma gerçî weqfa xas û amî yo 
La boxazê ci pirrê zadê heramî yo 


Yew citêr şono rameno kurêk û xele 
No zî ano cuwenê ma de keno cele 


35 


Tenya no nîyo edet-toreyê mîreyan 
Dîqetê xo bide berê fiqareyan 


Verê berê înan de kutikî lawenê 
Ê kutikî eynî dergevanan manenê 


Şahê bênîyazê textê rîyê asmênî 
Seba sazkerdişê kar û barê cîhanî 


Çende ke rawuriznayê şah û sultanî 
Des qatê înan zî peyda kerdê şeytanî” 


Mîre nêvîyart kelpê xo ra; da îzehat 
“Bekir tim û daîm ma rê lazim beno” vat 


Tayê mîreyî tajîyêkê xo, yew dele: 
Nêbedilnenê bi estorêka kihêle 


weqf: mal û milko ke seba xeyrî ameyo abirnayiş, êdî malê şexsî 
nîyo, yanî milko arizî nîyo, her kes eşkeno ci ra îstîfade bikero. 

45 


50 


O pîso lanetîyo xirabin û kîndar 
Yanî, o Bekiro zerrîsîyayo mirdar 


Tersayêne o, ters û xewf bî ci rê Tacdîn 
Her tim zerrîya ci de estbî xerez û kîn 


Wexto ke bi bextweşîye, keyf û şayîye 
Bîbî veyve û ronîyabî silayîye 


Sey şeytanî bî nizdî her kesî ra dûrî 
Bi meqsedê xapênayişî, zem û zûrî 


Tenya mîreyî rê wina vat, ey bi dizdî: 
“Mîreyê mi, to mift û belaş daya Sitî 


A gewhera tacan, taca gewheran bîye 
A taca zîynetan, zîyneta tacan bîye 


A layiqê tac û textî ya, zaf hêca ya 
Rindek û delal a, biaqil û zana ya 


Kîsra bi keder o, seba vînayişê ci 
Fexfûr bi ax-wax o seba sînayişê ci 


Qeyserî do a lajê xo rê biwaştêne 
Xaqanî do ci ver de destî bibestêne 


Îcab nêkerdêne ke to a wina ercan 
Lezabez payan ser bidayêne înan” 

Mîreyî vat: “Ez caran dana, hey ecemî! 
Bi tac û textê Qeyserî, Tacdîn û Memî? 


Roja şer û cengî, roja pêrodayişî 
Tacdîn û Memî ardî, di sey qizilbaşî 


Ê pêro bi zirxan û zendan û binperan 
Girewtî ardî bi şimşêran û şeşperan 


Fexfûr kam o ke, ez se kena bi Xaqanî! 
Ez înan nêdana bi nîmeyê cîhanî” 


55 


Melûnî dî ke mîre qet nêbeno îqna 
Dest kerd bi zem û zûrî ey, mesela çarna 


Ci rê vat: “Baş o heqîqetê xiretkaran 
Goreyê ci bo, sedaqetê xizmetkaran 


Roja ke şimenê şerabê derd û kerban 
Wexto ke wenê goştê selwayan, kebaban 


Senî ke şayîye de, wextê sefayî de 
Lazim o tengîye de, wextê cefayî de 


binper: zemanê verî de yew çeşît sîleh 

şeşper: zemanê verî de yew çeşît sîleh 

selwa: Yew tewirê teyran a, tirkî ci ra vanê “bıldırcın”, wexto ke ci- 
hûdî Misir ra vejîyenê, çolistan de vêşan manenê, Homayî goştê na teyre 
ra dayo înan. Tewrat de wina vîyareno: "Şan de selwayî ameyî, dorê ordî- 
gehî girewt. Serê sibayî derûdorê ordîgehî de qir kewtbi.“ (Misir ra Vejîya- 
yiş: 16:13) 

Ganî peyda nêbo tede bedilîyayiş 
Ganî meyero meydan tede vurîyayiş 


60 


Xizmetê xo de her tim bibê rast û durist 
Xebata xo de qetîyen nêbê sist û pist 


Lazim o ke yew û eynî bo zewq û sefa 
Ganî yewbînan bigêrê rastî û wefa 


Ema awe de şona başîya camêrdan 
Bi nelayiqan û xayînan û namerdan 


Namerd munasibê başî û malî nîyo 
Cahil û ciwan layiqê kemalî nîyo 


65 Peymê cahil û ciwanan mey û şerab o 
Wextê serxweşîya înan zî zaf xirab o 


Ci rê zaf aqil lazim o, sebir û sebat 
Qey ke cahil pê meyî xo nêkero berbat 


Mîreyê mi, qey to nêdî lajê Eskender 
Qerifnayo bend, hed ra vejîyayo teber 


To daya ci Sitî, o resa miradê xo 
Ey Zîne daya Memî, nêzano hedê xo” 


lajê Eskenderî: Tacdîn qest beno. Eskender nameyê pîyê Tacdînî bîyo. 

Mîreyî vat: “Çi caran mi ra nêkerdo pers 
Ecêba duştê mi de nêmendo tede ters?” 


Ey vat: “Ma ti nêzanenê ke o wina yo 
Hem ciwan û pehlewan o, hem zî mîrza yo 


Meydan veng dîyo, hevsarê xo felitnayo 
Se keno bikero, musteheq û rewa yo 


Tersê mi o yo ke kîn û qureyîye ra 
Îsyan bikero badê dayişê Zîne ra 


Beno ke o dewaya mîreyîye biko 
Do bivajo 'Xalid seba mi zî kalik o 


w 


Mîreyî vat: “Zerrîya mi ra bîbî derbaz 
Ke ez Zîne bi Memî bikerî serfîraz 


Sond wanena ez bi ruhê ced û celalî 
Hetanî bireso ruhê Xalidê kalî 


Na dinya de nesilê Ademî ra çi kes 
Wa nêwazo Zîne û qet nêkero hewes 


Camêrdo ke wazeno, bido sere û can 
Ha ci rê Zîne, dê wa bivejîyo meydan! 


O keso ke bi sere û ruhê xo mird o 
Wa bê ters biwazo aye, eke camêrd o!” 
Xalid: Bapîrê mîreyanê Cizîre yo. 

160 
www.iqra.ahlamontada.com 


Şahî bi hetê xo yê zere û teberî 
Mîsalê kile benê, manenê adirî 


80 Teberê ci weş û delal o, roşn û nûr o 
La zereyê ci veşneno, adiro sûr o 


Eke rehme kerde, merdimê sey rojî yê 
Eke qehr bikerê, kesê cîhansojî yê 


Bincaran şima înan ra mekerê bawer 
Wazenê pî û laj bê, wazenê birader 


Dormeyê înan de bibê kesê mizirî 
Xelase bena ancax bi destê Xizirî 


cîhansoj: cîhansojnayox, cîhanveşnayox, keso ke cîhanî yanî dinya 
dano adirî ver, veşneno. 

Ê К PPVARND4¬ 
7 


2 


BÊUMÎDÎYA ZÎNE BEXTEWARÎYA WUSLETÎ RA 
DERDMENDÎYA AYE RÎYÊ HÎCRAN Û HESRETÎ RA 


— an 


Tacdîn û Sitî ke bîyî bextewar û şad 
Restî miradê xo, hîcran ra bîyî azad 


Mem mend kuncê tenyayîye de, tenya û ferd 
Ne heval û hogir, ne dost û yar, ne hemderd 


Eke hemdemî nêbê semedê deman ra 
Eke hemderdî nêbê semedê xeman ra 


Xemgînî do bi çi hawa bikerê sebir 
Keyfweşî do bi çi hawa bivînê huzir 


Xeman û şayîye rê lazim ê embazî 
Derdan û deman rê zî lazim ê demsazî 


Hêvî û hedura aşiqan hemrayî ya 
Çîyo ke nîyeno antene tenyayî ya 


Têver de zerrî bena sakîn, yê hemqalan 


Bitaybetî zî yê hemderdan, yê hemhalan 

Hem Sitî û Zîne, hem zî Memo û Tacdîn 
Îdare kerdêne pîya, bîyêne teskîn 


Zîne ke derdan ver kerdêne feryad fîxan 
Vengê Sitî ci rê bîyêne daru derman 


Eke Memî zerrî ra kerdêne nalenal 
Tacdîn zî ey rê bîyêne hekîm û heval 


Sitî û Tacdîn her di pîya dilşa bîyî 
Zîne û Memoyi ra her di cîya bîyî 


Memo û Zîne mendî yewbînan ra cîya 
Mendî bêmeqsed, nêbî miradê xo pîya 


Çewres rojî ne werd ne zî hewn bî yê Zîne 
Qet aye ra kêm nêbîyêne bermayene 


Gonîya zerrî ci rê bîye xida, werdek 
Hesirê çiman zî bîyî şerbet, şimitek 


Şew û rojê aye pêro bi eynî hawa 
Derdê hîcranî dest ra halê xo tim wina 


Biroj bermayêne şewe antêne keder 
Zîna sey aşme helîyabî bîbî heder 


A aşma pirrpancêse bîbî sey hîlalan 
Rî û rûçiko delal bîbî sey xeyalan 

25 


Hevalan û hogiran, hemveran, embazan 
Dostan û yaran, nazenînan û hemrazan 


Tim vatêne Zîne rê bi zerrîveşnîye: 
“Ey selwîyêra bax û baxçeyê pîlîye 


Ti vila newa ya, pelgo teze ya, şên a 
Çira wina tim û tim hesiran varnena? 


Gerçî waya delale to ra bîya cîya 
Ema weş şîya bi hemserê xo şa bîya 


Aye uca de xo dayo hetê şênîye 
To tîya de xo dayo hetê xemgînîye 


Êdî zerrîya xo ra biqewirne xeman 
Bide vayî ver înan sey por û perçeman 


Bike helqa bi helqa ê porê şewrengî 
Abike mîsalê gulan rîyê gulrengî 


Por bibo xeleke bi xeleke, abike 
Çareyê xo pê ê xelekan tacdar bike 


Ê biskanê xo yewbînan ra cîya bike 
Ê porê xo şane bike, berhewa bike 


Wa sunbul û gulî pêro aşîna bibê 
Wa rîhan û menefşeyî ta bi ta bibê 
hemser: mêrde (bi tirkî “eş”) 

Verade biskan cor de bi serê hîlalan 
Pê ci sewdaser bike Meke de bîlalan 


Ancî cêra bike biskan, bike şerabwer 
Abike gilayan biverde Kabeyî ser 


Wa xelq û alem, xerb û şerq ra hetanî Şam 
3 о, ji А к 

Mîsalê hecîyan bipêşo xo ra îhram 

Têver de pêbîya ti biskan û birûyan 

Rindekîya to bibo rindekîya Quran 


Wa bibê rîpelê zerrnhelî ê alişkî 
Rêz bibê ser o ayetê cenabê Heqî 


Wa qefleyê kafiran û yê muslumanan 
Tesdîq bikerê bi hukm û qerarê Quran 


Ê xemzeyan, ê awiranê gonîweran 
Înanê sey tîran, înanê sey xenceran 


Bincaran mede înan ti, destûr û ruxset 
Çin o tede qey Heqî rehme û merhemet 


35 


Destûr bide ti ê biskanê wêrankaran 
Wa hukm bikerê bi şahan û hukimdaran 


bîlalan: Bîlalê Hebeşî. Hozanî tîya de sewdaserî şibênayê Bîlalî. 
Yanî kesê ke sey ey bawermend ê, wa ê zî bibê sewdaserê to û bi eşqê to 
bibê sewdaser. (notê M. Emîn Bozarslanî) 

Wa abibê perdeyî verê ê gulan ra 
Ti biewnîye bêsebrîya bilbilan ra 


Abike pindê fekî binawne didanan 
Wa pê binalê hezar nuştoxê destanan 


Serxweş bike bi pelegoş û goşareyan 
Sersem bike cindar û gêc û ewareyan 


Meywer bike melayan bi cîlwe û nazan 
Bişirawe şeyxan verê garana xozan 


40 


Destûr bide bisk û birûyan, ê gilayan 
Xeberdar bike heme kesê ehlê halan 


Wa murşîdo ke kerdo vîndî rêçe w rayir 
Çolistan de nêbo çarpayêko bêwayir 


Terk û înkar bikero xeletê mutleqî 
Û wa îqrar bikero bi sûretê heqî 


Hinî terk bikero tecelîyê celalî 
Qîm pê biyaro bi tesewurê cemalî 


Bişirawe şeyxan verê garana xozan: Ehmedê Xanî tîya de qale 
ano Şeyxê Sen'anî ser û ey ano vîr. 

ehlê halî: Derwêş û sofîyê ke cezbe înan gêno û bi cezbe kewenê. 
(notê M. Emîn Bozarslanî) 

Wa bi wucûd û mewcûd fena fillah bibo 
Wa bi na rindekîye beqa bîllah bibo” 


45 


Înan kerdêne hende şîret û nesîhet 
Ancî zerrîya Zîne nêbîyêne rehet 


Eksê şîret û nesîhetî, eksê pendan 
Dahîna zêde kewtêne bela û bendan 


Eşq adiro sûr o, pufkerdiş o nesîhet 
Sirr zî perde yo, lomekerdiş o fezîhet 


Çende ke a pepûke rê vatêne înan 
Hende zîyade ra Zîne bîyêne poşman 


Hesiran nêdayêne çimanê ci firset 
Ax û waxî nêdayêne fekê ci muhlet 


50 


Nêameyêne dest ra qet mijulîyayiş 
Ne vînayiş û dîyîş, ne zî ewnîyayiş 


Şîretkaran ewnîya ke waiz û şîret 
Fayde û tesîrê ci nêkeno qet û qet 


fena fîllah: keso ke mewcûdîyetê Homayî de çin û fanî bîyo (notê 
M. Emîn Bozarslanî) 

beqa billah: keso ke her çî de pîlîya Homayî vîneno û bi Homayî 
beno nemir (notê M. Emîn Bozarslanî) 

pend: nesîhet, şîret 

Pêro şaş û mat mendî ke Zîna delale 
Çi ser-sebeb ra hende kena nalenale 


Înan winî texmîn berdêne ser ke Zîne 
Seba Sitî ra bîya wayira birîne 


55 Ewnîyayî ke qalê хо kewtê vayî ver 
Birna veng û vaj înan, wuriştî payî ser 

РУ 
28 


НЕМРЕВРЇҮА ZÎNE ВІ XEMAN 


aa А 


ВІ SEBEBÊ NÎFAQ Û ВЁЇТЇМАРЇҮА HEMDEMAN 


— s 


Zîne mende tenya xeman reyde bîye çut 
Xemî ameyî pêser, înan rê wina vat: 


“Ey dost û hevalê kesanê perîşanan 
Şima yê, umîd û deyaxê derdgiranan 


Şima yê, hemderdê zerrîya ma derdinan 
Şima yê, hemperdeyê sirrê ma rebenan 


Şima yê, hemrazê zerrîya dilbirînan 
Şima yê, doşek û balişnaya xeminan 


Seba veyşanan hemkaseyê sifreyî yê 
Seba derdinan zî hemşûşeyî meyî yê 


Sewdaserî bi şima resenê cemalî 
Rayirwanî bi şima resenê celalî 


Na zerrîya wêrane bîya xir û xalî 
Bê şima kes nêperseno hal û hewalî 

Bi çi hawa ke seba xo rê kenê mamûr 
Şima bi keyfê xo yê, Zîne dayo destûr 


Dewlemendîye bi şima wa, na dinya de 
Sereberzîye bi şima wa, a dinya de 


Mi rê xemî lazim ê, xemî wefadar ê 
Caran nêvanê nê tal ê yan cefadar ê 


Xemî tenya nêverdanê roja reşe de 
Keyfî yenê dîyar tenya roja weşe de 


Her di cîhanî pîya, dinya û axîret 
Xemwerîye nêbo, çin o tede tu qîymet 


Yanî bi şima beno weş û keyfweş no dil 
Bê xiznaya şima ci ra çi beno hasil!” 

29 


HÊRSINÎYA ZÎNE SEBA SITÎYA PERÎYE 
RÎYÊ AYE RA SÎTEMKARÎYA ZÎNA HORÎYE 


— eny 


Zîna horîye arde verê çimî Sitî 
A perîye rê nê çend qiseyê xo vatî: 


“Ey ti ya ke seba zerrîya Zîne can a 
Qey dîyar û dîyişî roşnîya çiman a 


Ti ya Zîne rê hemcefa, hemkeyf, hemderman 
Ti ya Zîne rê hemeste, hemposte, hemcan 


Ti ya Zîne rê hemşîre, hemcîhet, hemser 
Ti ya Zîne rê hempîze, hemhalîn, hemper 


Ti ya teb'ê xo bi teb'ê Zîne mutabiq 
La bextê xo bi bextê Zîne namuwafiq 


Bext to de bîyo yar, hezar û hezar şukir 
Heqî dayo to, to ke waşto bi çi tewir 


hemser: tîya de manaya xo dost û yar 
teb’: xû, tebîet, mîzac 

Hezar û hezar şukir ke bî weş bextê to 
Talih geyra û berz ra ronîya textê to 


Bextê Zîne gerçî, zaf zêde ra reş ame 
La no qismet pê ci zaf zêde ra weş ame 


Parekerdişê xeman qey Zîne ra bîyo 
Teqdîrê Homayî yo, qeder wina bîyo 


Şayîye seba Sitî, xemî seba Zîne 
Tacdîn seba Sitî yo, Mem zî seba Zîne 


10 


Seba ke xem bi rî û sûretê Memî yo 
Semedê Zîne zî xem domdarê xemî yo” 


domdar: xelef, camgirewtox, çîyo ke yew çî teqîb keno û ey dima 
yeno 

30 


FINDA HEMRAZE DIR QISEYKERDIŞÊ ZÎNE 
TIM HESIRÊ GONINÎ RIŞNAYENE 


уә 


Zîne ge-ge finde хо гё kerdêne demsaz: 
“Ey dost û yar, ey hemwar, ey embaz, ey hemraz 


Her çiqas ke kile de veyşena ti sey mi 
Labelê vengê xo nêvejena ti sey mi 


Eke to zî sey mi xeberî bidayêne 
Zerrîya Zîne do hende nêveyşayêne 


Mabeynê derdê min û to de zêde yo ferq 
Ti nê ferqî bipersê; xerb ra hetanî şerq 


Rojhelat ti ya, û adirê to zahir o 
Rojawan ez a, û yê mi zere adir o 


Yê mi tim û tim veyşenê damarê canî 
Yê to teba nêveyşeno, xêncê ziwanî 


Kile sereyî ser ra ya, zerrî de piling 
Canê Zîne pilingî reyde kewto bi ceng 
piling: tîya de manya “kozir”î de 

Şewleyêk sereyê to ser ra ho aseno 
Eşqêko bêser û ber ho ci ra vareno 


Bêguman o şewle semedê to ra ziwan 
Bêguman, na kile semedê mi ra zîyan 


Kila zerrî tesîr kerdo bi sereyî ser 
Û bêçare mendo vayo reş hukmê ci ver 


Gerçî ti tena bişewe manena hişyar 
Sipêde ra şona hewn a hetanî êvar 


Hem bişewe hem biroj, hem şewdir hem zî şan 
Zîne veşena wina, her dem û her zeman” 


êvar: şan 

31 


ŞALULÎYA ZÎNE PERWANEYÎ REYRA 
PERWANEYÎYA AYE DÎWANEYÎ REYRA 


=й 


Zerrîya хо уа birîndare dest га Zîne 
Canê weşî ra bîyêne bêzar ge-gane 


Endîşe nêkerdêne adirê xeman ra 
Perwane kerdêne embaz, seba deman ra: 


“Ey mîrçikê halînê hesret û hîcranî 
Ey bilbilê baxê veşayeyê wêranî 


Ey delîlê sewdaseranê raştikên 
Ey betalkerdoxê dozanê qestikên 


Merdene bexş kenê canê xo erjan-erjan 
La demê mergî de lerzenê, lerzan-lerzan 


Nêqefilîyenê bi vayê heskerdene 
Naşî w nezan ê, wazenê merg û merdene 


O lez û ecele to rê qisûro pîl o 


O recif û lerzayiş zî uziro pîl o 

Qet nêvindenê ti, bêtebat ê, bêsebir 
O rîwal ra hema xo erzenê bi adir 


Naşîyîye şermo giran, eybo temam o 
Kamilî kesê naşîyî rê vanê 'xam o' 


Qey kesê kamilî veyşenê bi çi caran 
Çi caran benê mergdar bi nûr û adiran? 


10 


Gane manenê kamilî sey semenderan 
Beno canêko şewledar bedênê înan” 


Zîna sey ferîşteyan, Zîna nûranîye 
Zîna ke duştê rojî de aşma sipîye 


Nêverda ne erd, ne zî asmên ra yew hurdî 
Şîye verê ci, hemîne ra vatî derdî 


Eger ke bibîyêne kesê xerezkarî 
Dûrî vindertêne, çarnayêne ci ra rî 


Endîşe kerdêne aye, îns û canan ra 
Sirrê xo vatêne seba bêziwanan ra 


Behro ke ginaybî piro, behrê xemî bî 
Neqişê dil û canî, xeyalê Memî bî 


semendere: 1.yew heywana sey gumgumokan a 2.yew candara 
sanikan a, bawerîya verênan gore adir de nêveyşaya, bi no qayde vera êş 
û dejan de bîya sembolê xo pêt girewtişî. (notê M. Emîn Bozarslanî) 

ASAN 


MECNÛNÎYA MEMÎ EŞQÊ LEYLA RA 
WAMIQÎYA EY DERDÊ EZRA RA : 


—h 


Mem zi bi xeyal ü xecelë rîyê Zîne 
Yani bi arzüya diyisë a canane 


Tede nëmendbi hiş seraser bîbî sewda 
Bibî mecnûnê mecnûnan, bengîn û şeyda 


Sere de zor berdbî hişdarîye dehşetî 
Zere de zor berdbî hîsdarîye wehşetî 


Ne eşkayêne webigêro barê kulan 
Ne zî eşkayêne bigeyro baxê gulan 


Wexto ke nêbî mirad, dûrî mend Zîne ra 
Nizdîyê rehetîye, dejê birîne ra 


Seke di merdimê bêçareyê teyşanî 
Qey fira awe bibê kesê perîşanî 


Xafil ra cor de bivarno rîyê ezmanî 


Awa zeng-zelala serçimeyê cuyanî 

10 


Yewer bişimo bigêro miradê zerrî 
Oyo bîn teyşan bimano eynî sey verî 


Teyşanêk verê xo bido cuya daîmî 
Teyşano bîn zî bimiro hele û gamî 


Tacdînî girewt miradê xo, bi zerrîşa 


Mem xem û kederî rê mend, adir de veşa 


Derd û xeman dest ra nêbîbî sere-asan 


Qet sebrê ci nêameyêne bi çi kesan 


Cayêk de nêbîyêne rehet zereyê xo 
Qet bi kesêk nêbiyêne îdareyê xo 


Wexto ke şîyêne bi huzbarê mîreyî 
Seke lingî girêdayê bi reseneyî 


Tim û daîm bi nalayiş, bi ax û waxî 
Adir verdayêne bi seray û qonaxî 


Çi wexto ke bişîyêne leyê Tacdînî 
Memo pepûk bi dilê xo yê dirbetinî 


Nêşayêne bikero îdare û suhbet 
Nêşayêne bikero sebir û muhabet 

MUXATABÎYA MEMÎ BI ÇEMÊ CIZÎRE 
QALÊ EY SEBA SEWDAYA BÊNEZÎRE 


— s 


Bajar ra dúri kewtëne bi neçariye 
Royë Cizire dir kerdëne hemseriye: 


“Ey ti yë ke sey hesiranë mi rewan ë 
Bësebir ú bësebat ë, sey asiqan ë 


Caran nëvindenë, çin o to rë vindertis 
Yan sey mi to zi kerdo vindi aqil ú his? 


Bincaran çin o semedë to ra qerarëk 
Bëguman zerriya to de zi esta yarëk 


Ecêba ti çi çî anê vîrê xo her dem, 
Kaleka Cizîre de çira benê sersem? 


No bajar ke yar o to rê, ci ra hes kenê 
Bîyo miradê to, senî ke ti wazenê 


Tim û daîm hê zerrîya to de xaneyî 
Destê to ho gerdenî ser o, sey nuşteyî 


nuşte: hemayil, musqa 

10 


15 


Qet nêtersenê Heqî ra, nêkenê fikar 
Şukir nêkenê her roje, hezar bi hezar 


Hende kenê hewar û gazîye, nalenê 
Çerno, ti êdî Homayî ra çi wazenê! 


Çi riwal ra bîlasebeb ti kenê feryad, 
Çira eware eware ti şonê Bexdad? 


Eger ez bibermî yan bikerî nalenal 
Eger ez bimirî yan bikerî kalekal 


Mem se bikero ey rê eyb nîyo, rewa yo 
Çîyêko maqul zî semedê ey fena yo 


Bîye zerrîya Memî ro ti derbaz bibe 
Ti serçimeyê çimê ey de nîya bide 


Çira derdê zerrîya ey mendo bêderman, 
Qey hesirê ey herikîyenê sey çeman? 


Ey aqil pernayo, êdî dîwane yo Mem 
Xo dest ra vejîyayo êdî Dîcle yo Mem 


Hem Westanî de, hem Nêrgizî û Seqlan de 
Hem Derwaze de, hem Omerî û Meydan de 


Ti nê cayan de her tim kenê seyr û seyran 
Memî zî verê xo dayo bi yaz û yaban 

ATANN n 
34 


QISEYKERDIŞÊ MEMÎ VAYÎ REYDE 
HEWADARÎYA EY HEWAYÎ REYDE 


— F 


Ge-gane qisey kerdêne sebayî reyde 
Bîyêne embaz û hemderd hewayî reyde: 


“Ey cîsimo letîfo sey nefesê canî 
Verê to de akerde yo, berê bedenî 


Ez hêvî û umîd kena ti bê vindertiş 
Biney dejnenê linganê xo bê nazkerdiş 


Dê ti xo bierze suxbera seadetî 
Verê a dara Sîdre, aya nîhayetî 


Ewilî şo û maçî bike a suxbere 
Dima bivejîye huzbarê a dîlbere 


seba: Vayo honik ke corê rojhelatî ra yeno. Xeylê sewdaseran û 
hozanan sey çimeyê îlhamî dîyo, ci rê vato ke arzûyanê ma bibere biresne 
yare; bi no tewir no va bîyo nîşanê sewda. (notê M. Emîn Bozarslanî) 

suxbera seadetî: Şêmûga bextewarîye. Zîne qest bena. 

Sîdre: Dara rîyê asmênî ya. Wexto ke pêxember şîyo mîrac, verê 
na dare de Homayî dir qisey kerdo. Seba ke tu mexlûqî na dare nêdîya û 
nêeşkayo bivîno, coka ci ra vato “Dara Sîdre ya peynîye". (notê M. Emîn 
Bozarslanî) 

La bi zerrînizmîye, bi hurmetkarîye 
Hezar mertebe bi rêz, bi rûmetdarîye 


Duayan bike aye rê giran û giran 
Qet ci rê texsîr meke goynayiş û pesnan 


Hurmeto pîl nîşan bide, bike îhtîram 
Destan verê xo de bibeste, bide selam 


Badê aver bierzîye, lezgîn û çapik 
Wa zerrîteng nêbo, o teb'ê xo yo nazik 


No name ke hubrê xo gonîya zerrî ya 
No rîpel ke bîbika çimanê Memî ya 


Verê cemalê ci ra meleqne perdeyî 
Tenya bide destê ci, nê waştişnameyî 


Bincaran surrê xo meverde bi nîqabî 
Wexto ke a yare wanena nê kitabî 


Terefê mi ra bivaje; banûşaha mi 
Terefê mi ra bivaje; qiblegaha mi 


Çimkî nûrê Heqî ra ya ti, bêemsal a 
Çimeyê Kewserî ra ya, zeng û zelal a 


hubr: murekeb 


nîqab: perdeyo tenik ke cinî sey peçe ancenê rîyê xo ser 

15 


20 


Çimkî ti dîyarkera ruhê Îlahî ya 


Mem xizan û parsek, ti sey banûşahî ya 


Ti bibe kesa rast û edaletperwere 
Derheqê ey de bivaje xebera xeyre 


Bi ê çiman, êyê ke dost ê, êyê ke yar 
Ge-gane zerrîya Memî de bibe dîyar 


No toreyo qedîm o, qey hukimdaran ra 
Bi no hawa ewnîyenê gunekaran ra 


Willayî guneyanê xo Mem nêzaneno 
La yew zerrîya ci estbîye, o zaneno 


A zerrî perîyan ey ra berda, remnaya 
Xeylê wext o ke tede nîya, abirnaya 


Hîna ke ey reyra bîye, nêberdbî kesî 
Wayira sewda bîye, wayira hewesî 


Belkî qusîrin bîye, belkî kerdbî îsyan 
Labelê bi qisûr aferîyayo însan 


Zêde yê sucê xo, hezar reyî sucdar a 
La versîya porê to aye rê sitar a 


Eke ti qehir bikerê, ci rê rewa yo 
Eke efû bikerê, lutfêko hêca yo 


Bi no qayde bivaje vayo, bike leze 
Keleyê xo bibirne erd ro, biwerize 

Ey vayê sebayî, ti bi Xizirî kenê 
Wexto ke leyê a yare ra peyser yenê 


Xo vîr ra meke biney herre o mekan ra 
Bîya ti xo reyde, ez kena xo çiman ra 


Herra ê dergeyî mîsalê tûtîya ya 
Bigê bîya xo reyde, mîsalê kîmya ya” 


tûtîya: Yew derrnanê dejê çiman bîyo. Kurdkî de bîyo sembolê çîyê 
zaf hêcayî ke peyda nêbeno. Mesela, vanê “Filan çî bîyo tûtîya, peyda nê- 
beno.” (notê M. Emîn Bozarslanî) 

ЧАРУ 
35 


MUCADELEYÊ MEMÎ DILÊ KULÎ REYDE 
CENGÊ PERWANEYÎ BILBILÎ REYDE 


— 


Memi ge-ge girewtëne xo ver dilo jar: 
"Ey xayino bëbext ú rezilo sermezar 


Ça yo o ad û wad, ça yo o soz û peyman 
Ça yo o qewl û qerar, ça yo sondo giran! 


To vatêne, to reyde keso sadiq a ez 
To vatêne, to reyde tim muwafiq a ez 


Vatêne, to reyde nîmeyê dilî ya ez 
Vatêne ke wayirê tehemulî ya ez 


Wele to ro bo ke, êyê wefayî nîyê 
Çin o to de deyax, êyê cefayî nîyê 


Sextekar û zexel ê, zerrî ra neyar ê 
Hîlekar û çepel ê, zêde ra mirdar ê 


Ti, ey tutîyo musayeyê şîrinîye 


Ti, ey tuto musayeyê nazenînîye 

Oxro ke ti yarê rojanê weşan bîyê 
Oxro ke ti qelpê rojanê reşan bîyê 


Dilo, senî însaf o ke ti nê bedenî 
Teriknenê şonê, tenya verdenê tenî 


Cano sey bilbilî, kewto hepisê tenî 
Mendo bi sereyê xo tenya sey Bêjenî 


10 


No senî însaf o ke teriknenê canî 
Berî ser o ca danê sey heps û zindanî 


Sirro ke to reyra yo, feyzê canî ra yo 
Şewleyê erdî zî rîyê asmênî ra yo 


Meşo ti wina bê çilaya canî, dilo 
Rayir nêzanenê, her ca tarî yo, lêl o 


Yare seba to meqsed û mirad a eke 
Canî mîyan de nimite ya a rindeke 


Çimkî ti, ey dil, yew nimûneyê zatî yê 
Çimkî ti, eynaya sûretê sifetî yê 


15 


Mekewe keyf û kayî dima, eman yeman 


To ra hêvî û umîdê xo nêbirno can 


qelp: sexte, çîyo ke eslî nîyo 
Bêjen: Pehlîwanêko mîtolojîk o, warizayê Rustemê Zalî yo. Diş- 
menan o qefilnayo eşto bîr. (notê M. Emîn Bozarslanî) 

No şîyayîşê to beno xarîcîtîye 
Terkkerdişê to zî beno rafizîtîye 


Xaric mebe ci ra, seba ke bibê daxil 
Terkê canî meke, seba ke bibê wasil 


Rafizîtîye meke, ti dil ra sunnî yê 
Çi yo no halê to, qey nê canî ra nîyê! 


Winî bike ke, bibê ewlado wefadar 
Merdimanê kamilan ra bibe hayîdar 


20 


Her çiqas ke ti şîyê verê berê doste 
A ha mi het de, uca de yo tenya poste 


Beşna ke to sînaya, to rê dar û sêdar 
Poro ke to çîvnayo, la û mergo xedar 


Cezbo ke to remnayo, leyê ci de yo can 
Arizî yo, sirro ke ci rê benê qurban 


Bawerîya xo meya bi bisk û birûyan 
Talan kenê dilê to mîsalê hindûyan 


xarîcîtîye: Mîyanê muslumanan de mezhebo ke sey yew hereketê 
sîyasî seserra yewine ya Hîcrî de vejîya meydan, û o wext ra nat, bi şeklê 
cîya-cîya dewam keno. 

rafizîtîye: sey çekuye yena manaya “terkkerdox, cîyabîyayox, ca- 
уегдауох", la manaya sosyalî de, heme grûbanê xaricîyan ú umûmen mez- 
hebê sey îmamîye, îsna'eşerîye, batinîye û gulat-i şîa ra yeno vatiş 

hindû: Şarê Hindîstanî. Tîya de bisk û birûyê yare qest benê. Çimkî 
zemanê verî hindûyî bi talankarî û şelênayiş şinasîyayê, coka sewdaseran 
bisk û birûyê yare şibênayê hindûyan û vato sey hindûyan zerrîya sewda- 
seran talan kenê. (notê M. Emîn Bozarslanî) 

Caran mebe pabendeyê torê gilayan 
Caran mebe sersemê kemanê birûyan 


Gerçî ti Îbrahîm Xelîl ê, ey belakêş 
Gulîstanî to rê benê adir û atêş 


Mîsalê to ra bi se hezaran bilbilî 
Bikerê fîxan, kêmî mekerê wilwilî 


Mîsalê perperikan ver bi gul û vilan 
Ke her tim veşenê bi dax û derd û kulan 


Dilo ti kewtê verê hewa û hewesî 
To nîyet ardo bi keyf û kay û reqesî 


Labelê ez hekîmê eşqê sadiqî ra 
Xeberdar a qey to, çîyê muwafiqî ra 


Parêz o çîyo cazib o seba dilî ra 
Teqwa ya, çîyo weş o hetê ekilî ra 


Çîyo ke eks û muxalifê hewayî yo 
O bi xo derman o to rê, sey şîfayî yo 


Mi pers kerdo Hekîm Loqmanî ra bêguman 
Xisûsîyetê şerbetan û yê loquman 


atêş: adir, na çeku fariskî ya, fariskî ra dekewta tirkî 

Çîyo ke şîrin û şerbet o, dej û jan o 
Çîyo ke tal û cal o, daru û derman o” 


Hende ke tedir qisey kerd û vajirîya 
Dilê dilî ci rê veşa û kizirîya 


Kelegermê suweyda ra dûman bî peyda 
Girewt xo ver ca û mekanê eşq û sewda 


Xo da teber dilê ci ra dû û dûmanî 
Bîyî sîya sereyê ci de mezg û vînî 


Eynaya xeyalî bîbî tarî, lêl û boz 
Eynaya aqilî girewtbî gemar û toz 


Seke hewrêk qîyame ro vejîya bi ser 
Rîyê asmênî de kom bî û ame pêser 


Xorînîya cîgeranê ci ra ê hewrî 
Gonî verdayêne çiman ser sey laserî 


Laserê cîgeran zêde ra, gurr ra ame 
Seke çemê Arasî ser ra, Kur ra ame 


Welhasilî kelam, derd û kulê dilî ra 
Laserêko gurr bîyêne berz, ey milî ra 


Çemê Ereban û Ferat û Amuderya 
To vatêne rabîyê heme hîrê pîya 


suweyda: merkez qelbî, heme damarê qelbî a noqta de resenê pê 
Kur: Çemê Kur/Kura. Mintiqaya Serhedî de çemêk 

Gerçî hesiranê çimanê Memê jarî 
Kerdbî kewe verê çemî de sipîndarî 


45  Çolistan seraser heme bîbî bax-bostan 
Qerax seraser heme bîbî gul-gulîstan 


Ê jarê bêdilî uca de mekan girewt 
Ê bilbilî uca xo rê aşîyan girewt 


Dilê ê bilbilî bi hewa bî, bi hewes 
Coka beden ci rê bîbî zindan û qefes 


Çi ke estê perr û baskê ci, şikîyaybî 
Heme xêz û xetë rîyê ci rişîyaybî 


Beşna Memî ya sey daranê senawberan 
Qulûz bîbî mîsalê daranê 'er'eran 


sg Rîyê ci yo ke verî ra tern û ciwan bî 
Bîbî zerd-zimêleq, sey rîyê merdeyan bî 


Eynaya rîyî bîbî yê zeng û zengarî 
Neqişê sey Erjengî bîbî ting û tarî 


Eşqî kerdbî nêweş, tede nêverdabî hal 
Xo dest ra vetbî sewda, verdabî bêmecal 


aşîyan: halîn 
Erjeng: Eserê Manî (216-276) pêxemberî yo meşhûr ke bi resimanê 
weşikan xemilnayo. 

Alişkan de nêmendbî, ne gonî ne rengêk 
Nêginayêne ver ro, ne qisa ne vengêk 


Destpêk ra çemî ver de nêweş û bêhal kewt 
Tam çewres rojî sey cesedî bêmecal kewt 


Aqil û fikir û şiûrê însanan ra 
Hîs û hereket û qewetê heywanan ra 


Qetîyen nêmendbî ci ra nîşanêk rêçêk 
Memê pepûkî ra hendê hurdîyê xîçêk 

Gat de Ak 


ŞÎYAYIŞÊ MÎR ZEYDÎNÎ BI SEYD Û NÊÇÎRAN 
AZADÎYA MEMÎ Û ZÎNE BI ŞIKÎYAYIŞÊ ZINCÎRAN 


— әз — 


Seydwanê seydê гіпаекїуа һедїѕеуап 
Hal û hewal Ы по qayde та гё kerd eyan 


Vat: Rojêka weşe, bi mewsîm û bi eyam 
Dewrê felekî yo teng, hinî bîbî temam 


Viraştoxê alemî bi karê qudretî 
Rîyê erdê sîyayî kerdbî sey cenetî 


Sey xemilkaran dinyaya kokima kane 
Kerdbî sey veyvekêka newîya ciwane 


Cêvî-cerdeyî, kef û kaşî, ko û deştî 
Der û dorme bîbî leteyêkê behiştî 


Baxê cenetî ra bîyî heme baxçeyî 
Awa Kewserî ra bîyî heme çimeyî 


Koyan mîsalê Tûrê pêxember Mûsayî 
Şewq dayêne bi nûrê Homa tealayî 


behişt: cenet 

Layî, robarî mar bîyî, ejderha bîyî 
Çîyê keweyî sirdar bîyî, Esa bîyî 


Her dare bi hîr û bereketê wisarî 
Şewle dana bi nûr û cemalê Wayirî 


Her gule manena kelawa koyê Tûrî 
Mîsalê adirê kildarê bêqisûrî 


. 


10 


Her teyra serê sewdiri bi xo Kelîmêk 
Her tuti ú qumriye misalë nedimëk 


Her xurmeyëre nîda kerdêne têdima 
Sey a Dare vatêne “Ez Homa ya Homa” 


Hargûşî, xezalî, ahuyî, heş û vergî 
Zerencî, qanzî, bettî, qulingê mildergî 


Kerî bi kerî bîyî koyan û deştan de x" 
Ref bi ref bîyî cayanê sey behistan de 


Yanî goreyê îcabê wext û zemanî 


15 
Firset kewtbî dest seba şayî û seyranî 


Esa: Esaya Mûsa pêxemberî 

Wayir: Reb, Heq, Homa 

Kelîm: Unwanê Mûsa pêxemberî yo. Yanî “qiseyker”, keso ke qisey 
keno. Seba ke Mûsa pêxemberî koyê Sîna de Homayî dir qiseykerdo, no 
unwan dîyayo ey. (notê M. Emîn Bozarslanî) 

nedîm: embazê suhbetî, keso ke tey xoşebere bena 

Dare: Dara ke Koyê Sîna de verê çimanê Mûsa pêxemberî de adir 
girewto. 

Wextê ci amebî, bikerê seyr û seyran 
Wurzê şorê nêçîrê xezalan û teyran 


Ê mîreyê ke dayêne felekî ferman 
Vat: “Serê şewdirî ra heme şarê Botan 


Bibestê sîlehan û gurzan û şimşêran 
Her kes ma reyra bo, seba seyd û nêçîran 


Kamo ke hazir nêbo qey seyd û nêçîran 
О do bimiro pê qeyd û bend û zincîran 


2g Heme cizîrijan heta destê şewdirî 
Înan baş dî tedarikê seyd û nêçîrî 


Fecrî ke ramojna înan rî û elamet 
Ronîya heme bajar de qîr û qîyamet 


Egîdan helîyî, baz-başokî akerdî 
Çêran pilingî, tajîyî xo reyde berdî 


Merdim û çarpayî, kutik û cinawirî 
Bajar ra vejîyayî camêrdê cizîrî 


Damî, şêr û pilingî, însan û heywanî 
Domanê hurdîyî, arêwan û rezwanî 


2s Welhasilî kelam, qebîlaya însanan 
Terikna keye û keyber, bajarê botan 


Heme bajarîyan verê xo da seydgeyan 
Zereyê kesî nêveşa pê bêguneyan 

Kokê ci ard, heywanê koyî pêro kiştî 
Eştî pêser, mîsalê celeyî kiriştî 


Wehş û heşî, xezalî, qaz û sîqulingî 
Kiştî tayê, yê tayênan zî bestî lingî 


Canşenikan, genc û rihalan û lezgînan 
Esparan û qehremanan û pehlewanan 


Cinawirê rîyê erdî dayî şûran ver 
Teyrê asmênê keweyî dayî tîran ver 


Ê delalanê semtanê sey şahlewendan 
Ê suwarîyanê wayiranê kemendan 


Çoganê destî, bi çanqilan û gopalan 
Eştêne bi vileyê askan û xezalan 


Suwarîyanê sey şêran girewtî çekî 
Gonî de verdayî zaf pilingê belekî 


Zaf zêde ra xezalî seyd û nêçîr kerdî 
Zaf zêde ra pilingî qeyd û zincîr kerdî 


Nêeşkayêne xo reyde biyarê înan 
Peyda nêbîyêne ci rê ne ca ne mekan 


Êyê kişteyî xo rê berdî fiqareyan 
Êyê tepîşteyî xo rê berdî mîreyan 

DESTANA BAXÊ CENETÎ YÊ MÎREYAN Û SERDARAN 
KE BÎYO CAYÊ YEWBÎNAN DÎYAYIŞÊ 
HER DI DILDARAN 
Û BÎYO ÇIMEYÊ ROŞNÎYE SEBA HER DI GULÎZARAN 


КЕР рН 


Вахё Mîr 2еуаїпї estbî, baxëko меѕік 
Baxê Îremî га сіп bî ferqê сі bêşik 


Sey koşkanê cenetî darê girdê kûrî 
Sey horîyanê cenetî teyr û tuyûrî 


Seba şutişê destan û lingan û çiman 
Awa Kewserî qet texsîr nêkeno Ridwan 


Resenê bi meqamê Sîdre selwîyêrî 
Sey ferîşteyan ê sulunê dor û verî 


Sey Memî bî dilê daranê senewberan 
Eşq ra bîbî parçe parçe beşna 'er'eran 


Narinc û turincê xo sey Zîna rebene 
Bîbî zip-zerd bi derdê eşq û sînayene 


Sayî, beyî, xurmayî, mirûyê bostanî 
Lewî, çimî, çeneyî, henarê pistanî 

Şimşadî, çinarî; yew bîyî qametê xo 
Sîya xo weşik, zêde ra bî hîmetê xo 


Sey şûşeyê zerrnênê fek ra dekerdeyî 
Rihan û menfşeyê tezeyê neweyî 


Merg û çîmenî, velg û vaşî, gul û vilî 
Çemê cenetî, hênîyê sey Selsebîlî 


Mîsalê xulasayê kitaban, o baxçe 
Sey qisimanê pîlan û qijan, her parçe 


Seke bi edeb, edîbêkê munecîmî 
Seraser heme baxçe, mîsalê teqwîmî 


Helênaya cîwa; xêz kerdo pê cedwelî 
Awe mird werda, sey gonî sûr kenê gulî 


Rihanan û sunbulan girewto der û dor 
Bi rengê înan xemilîyayo cêr û cor 


Her yewe hukm beyan kerdêne cîya-cîya 
Kerdêne eşkera bexto sipî û sîya 


Selsebîl: hênîyê cenetî 

XELISÎYAYIŞÊ ZÎNE ZINCÎRANÊ AXYARAN RA 
TENYAYÎ Û QALÊ AYE BI PEL Û DARAN RA 


— p 


A ahuya seydgeyë tip ú tenatiye 
A banuya qonaxê nasi û dostîye 


Sertaca askanê deşta derdan û kulan 
Leya sermesta baxçeyê vilan û gulan 


Girêdayîya qeydanê sewdaya hare 
Seyd û nêçîra Memî, Zîna birîndare 


Nîya da ke bajar de taxî, heme banî 
Bîyê vik û veng, heme kuçe û kolanî 


Tenya û xalî yê, heme bax û bostanî 
Bêmerdim û bêperî yê, hewş û eywanî 


Zanayêne ke zeman her tim bêeman o 
Vat: “Dê hadê zerrîya mi, ecêb zeman o 


Eyam weş o, dê ma xo rê bişorê seyran 
Seyr bikerê dor û ver, helîyan û teyran 

Peyda nêbeno min û to rê keso hemderd 
Çimkî zafê merdiman bêxem ê, û bêderd 


Ma teyrêk eşnawito, teyrê baxçeyan o 
Sîya yo bextê ci, mîsalê qijeyan o 


Labelê zar û perîşan o, bêmecal o 
Sermestê rîyê sûrgulan o, zaf bêhal ö 


Bi rojan nêbirneno feryad û fîxanî 
Şewa tarîye de weno gonîya canî 


Her tim feryad û fîxan o yê ey, wilwil o 
O hemvengê min o, nameyê ci bilbil o 


Hal û hewal ra fam keno, hemderdo rast o 
Dermanêkê derdê mi verê ey de esto 


Zerrîya mi, dê ma bişorê pinanî ra 
Hîna ke nêbîyê ma can û cuyanî ra 


Belkî bi nesîhetan belkî zî bi pendan 
Keno azad ma, akeno qeydan û bendan” 


Nê qiseyî zerrîya xo rê vatî aye 
Herikîyaye zereyê baxî sey vaye 


Kes bi aye nêbî hayîdar û xeberdar 
Ne dadike, ne xalayike, ne xizmetkar 

Meqsedê ci ne mey û şerab ne şayîye 
Arzûyê ci biney xelwet û tenyayîye 


A perîye ameybî uca ke o mehal 
Xeman ver mirdîya xo bikero nalenal 


Her alale sîneyî ser o bîye daxêk 
Her tolebisk bi veşnayene bî çiraxêk 


Darî can û bedenî rê bîyî sey barî 
Gulhenarî zerrî rê sey adirê harî 


Tenya ke mende, yew kerra girewte erd ra 
Destê ci de bîye sey zengilî a kerra 


Ge-ge dayêne sîneyê sey mermerî ro 
Adir ginayêne dilê dar û berî ro 


Wexto ke ewnîyayêne awa çeman ra 
Awa gonine şîyêne her di çiman ra 


Baxçe bî cayê eşq û sewdaya bilbilî 
Bi gulawanê çiman awe dayî gulî 


Beşna ke sey senewberan a, bi rastîye 
Rîyo ke sey tîja rojî yo, bi roştîye 


Sey koneyî dayêne piro, kuwtêne erd 
Sey kermeyî dusnayêne pêra, toz û gerd 

Herre “ax” kerdêne, kemerî nalayêne 
Daran “wax” kerdêne, pel û gil kalayêne 


“Ya hû" vatêne tim û tim, derdê dilî ver 
Eynaya felekî kerdêne sîya û qer 


Milçewt kerdî bi rengê xo, heme sûrgulî 
Bêveng kerdî bi vengê xo, heme bilbilî 


Bilbilî nêşayêne tede bibê hemveng 
Sûrgulî nêşayêne tede bibê hemreng 


Zereyê baxçeyî de xeylê wext geyraye 
Derdê zerrî gulanê zerdan ra vat aye: 


“Ey şimayê ke sey aşiqan vurîyayê 
Sey Zîne bîyê zipîzerd, permilîyayê 


Pelê şima se nîyê, hezar bi hezar ê, 
Çira şima zerd û zeîf û wina jar ê? 


Ecêba şima zî sey mi mendê bê Memî, 
Ecêba coka sey mi bîyê xerqê xemî? 


Bilbilî bi gulanê sûran benê meşxûl 
Şima zî sey Zîne mendê tenya û melûl 


Ya hû: Ey o, manaya ferhengî de “ey o” ya la sey çeku bîya yew çe- 
kuya derwêşan û sofîyan. Wexto ke ê zikir kenê û kewenê tewhîd, veng 
danê Heqî û vanê “Ya hû”, yanî “Ey o; ey Heq. (notê M. Emîn Bozarslanî) 

Coka wina nêweş, zêde ra kederdar ê 
Coka wina hezîn, sîne ra birîndar ê 


Semedê mi ra delîkêko baş ê şima 
Çin o mabeyn de ferq, eynî yo hewalê ma 


Yew waya mi estbîye, eynî sey sûrgulêk 
Resaye miradê xo, dî xo rê bilbilêk 


Aye verdayo mi rê bilbil û şalûlêk 
Mehrûm û perîşanêk, pepûk û melûlêk 


Ez zî menda perîşan û bîya ehlê derd 
Bi hesreta ê bilbilî, bîya zipîzerd 


Alişkê min ê sim-sûrê erxewanî 
Bîyê zipîzerd, sey pûşê wextê hamnanî 


Bi arzuyê zerrî reyêk ey bivînî ez 
Ax û wax nêkena, Xizir bo ke hinî ez” 

XIZIRO KE BEXTÎ KENO WEŞ Û TENGE DE RESENO 
HÎS DEKENO ZEREYÊ MEMÎ KE ŞORO YARE BIVÎNO 


- has — 


Her çîyo ke qewimîyëno, çi xeyr çi ser 
Bê hîskerdene nêbeno û nêşono ser 


Eke biresê yewbînan waştî û yarî 
Bê hîskerdiş peyda nêbenê wext û warî 


O hîskerdiş pêro îşaret û nîşan o 
Belkî zî bi destê Xizirê Kalî beno 


Vana o wext to rê zerrîya bêtebate 
Dê game na game, saete na saete 


O deryayo xorîn, koyo vewrino giran 
Oyo ke sewda dest ra bîyo per-perîşan 


Yanî Memo nêweşo reben û bêmecal 
Oyo ke helîyayo, tede nêmendo hal 


Roja ke bajar teriknabî şarî pêro 


Sewdaya xeyalê Zîne ameye piro 

Мето ke kewto derdê eşqê giranî ver 
Bê nêweşîye kewto halê yemanî ver 


Yew xelxeleyî girewt xo ver, dilo xemgîn 
Nêbîyêne keye de teselî û teskîn 


Xo nêgirewt Memî, vejîya teber ber ro 
O hîsê Xizirî bî, ame gina ver ro 


Derey Xizir çi bî? Şewqê zerrîya bele 
Derey, o şewq çi bî? Eşqê zerrîya bele 


A zerrîya bele Memî rê bîye rayber 
Kaş kerd xo dima o pepûk, girewt berd aver 


A Zîna şewanê girananê tarîyan 
Zîna feryad û fîxanan, aya zarîyan 


Xizirî rê duayî kerdêne her hême 
Wa bivejîyo biyero waştî, a game 


Nişka ra dî waştîyo derdwer ho ameyo 
Nêweşe dî, Îsa pêxember ho ameyo 


Zîna pepûke bi şayî û keyfweşîye 

Kewtî têmîyan dest û lingî, xo ra şîye 

Nêweşe dî, Îsa pêxember ho ameyo: Çimkî bawerîya Îsa pêxem- 
berî gore, Îsa pêxemberî nêweşî kerdê weş û merdeyî kerdê gane. Eh- 


medê Xanî tîya de Mem şibênayo Îsa pêxemberî. (notê M. Emîn 
Bozraslanî) 

Sey gulêk mîyanê merge de bêhiş kewte 
Eşqê bilbilî ra dil bî lete bi lete 


Vejîya ame Mem, temaşeyê gulan kerd 
Temaşeyê rihanan û yê sunbulan kerd 


Ey vat: “Erê gulê, ey gula nazenîne 
Çi wext ra to girewto rengê rîyê Zîne? 


Ey sunbulê, boya to zaf delal a, zaf weş 
Rihanî to duşt de şeqizîyaye, rîreş 


Şima esla emsalê porê yare nîyê 
Bêhavil û bêhûde yê, û fuzûlî yê 


Bilbilo, gerçî ti ehlê hal û halzan ê 
Perwaneyê sûregulanê sey findan ê 


Zîna mi sûrgula to ra başêr û geşêr 
Bextê mi bextê to ra xirabêr û reşêr 


Bilbil ez a, aqubetê to başîye ser 
Qey nameyê xo vejenê bextreşîye ser? 


Gule tenya nîya, estê bi se hezaran 
Gulîstanî akenê tim wextê wisaran 


Ê waştîyê ke mîsalê înan gelêk bê 
Wazenê horî bê yan wazenê melek bê 


205 
www.iqra.ahlamontada.com 


Ê nêbenê ser û sebebê kul û derdan 
Çayê ke pê ci girewte yo rîyê erdan 


La eger ke yew bo yare, bênimûne bo 
Peyê perdeyan de sey Enqa û Zîne bo 


Aşiq do bi çi qayde bikero îdare, 
Merg û sebir ra teber çi yo ci rê çare?” 


Wina vat hewalî ra Memê bêxeberî 
A game dîqetê xo da bi hetê verî 


30 


Zîna ke dî sed perîyî ci rê xizmetkar 
Horîya ke vistbî dilê ey adiro har 


Sey gul û gulsosinan ginaye erdî ser 
Bêhiş kewte tesîrê daruyê sewda ver 


A Zîna durra sedefan de nimitîye 
Memê perîşanî ke duştê xo de dîye 


Xewirîya ca de, gina verê lingan ro 
Seke resayê selwîyêre, awe û ro 


Ame wisar, pindikê gulan aşkawîya 
A reste bilbilê xo bîyî çut û pîya 


35 


Enqa: Teyrêka mîtolojîk a, tenya sanikan û tayê şiîranê klasîkan de 
qalê ci beno. (notê M. Emîn Bozraslani) 

45 


Aye vat: “Ecêba no hewn o, yan xeyal o, 
Ecêba hewno rastkên o, yan betal o? 


Hezar xeyalan dima, peynîya peynîyan 
Boya perçeman, boya gerden û gilayan 


Zîne ke resnaye verê pirnika Memî 
Keso merde kerd gane, aye bi temamî 


Ame xo ke Mem, ho verê destê Zîne de 
Destê xo yo yew zereyê destê Zîne de 


Mendî her di xeylî wext têver de kerr û lal 
Ne himayiş ne girnayiş, ne qisa û qal 


Ewilî bi destan kerd îşaret û nîşan 
Dima fekê ci abî, tedir geyra ziwan 


Çende qal û qiseyî yewbînan rê vatî 
Hende zerrî û cîgerê yewbînan sotî 


Çende şeker û şerbet rişna yewbînan ser 
Hende lewê şîrinî dayî yewbînan ver 


Çende têver de qedehî werdî şimitî 
Hende newe ra lewî maçî kerdî litî 


Çimî, lewî, sîne, vile, gerden û doşî 
Çare, gepî, çene, vinî, peleyê goşî 

50 


55 


Zerrî га wazenê yewbînan, nîyaz kenê 
Ge-gane maçî kenê, ge-ganê gaz kenê 


Kefsatanê tanîya bedenê yewbînan 
Boye kerdêne pîya gerdenê yewbînan 


A Zîna ke bi rîyê xo sey şemayan a 
Bi şewq û şemal wa mîsalê lambayan a 


Sey perperikanê şewe, Memî bi zahir 
Can û bedeno şîrin eştêne bi adir 


Ge-ge bîyêne geş adirê sînayene 
Hinî çi endîşe nêmend semedê Zîne 


Her di bi ê halî mendî eyan û beyan 
Ne perde û purde ne zî xêlî û orxan 


Zereyê baxî de înan dîye serayêk 
Mîsalê eynaya Cemî, cîhannumayêk 


Wuristi xo ser verê xo da sanesinan 
Xo da bi hetê erdî, her di nazenînan 


Sere ra hîcr û hîcran kerdêne hîkayet 
Newe ra hes û hesret kerdêne rîwayet 


Ge sey hewran ameyêne piro bermayiş 
Ge sey pindan ameyêne piro huyayiş 
kefsat: keso ke zaf zêde ra bîyo teyşan 
208 
www.iqra.ahlamontada.com 


Înan pêsero kerdêne qeza û sunet 
Ferzo ke maçîkerdiş bo; çi yo ke minet! 


Her çiqas ke nêmendbî hinî zor û zehmet 
Ancîna kêm nêkerdêne tedbîr qet û qet 


Gerçî yewbînan ra hêvîdar, hêvîdarêr 
Ancîna zî zêde nêşîyêne devacêr 


Eşqê dilan zaf û zêde bî, qor bi qor bî 
Wusletê înan bi usûl bî, bi sînor bî 


A sewdaya ke sînorê kemalî ra ya 


60 . j Я 
А ама Ке ѕегс̧ітеуё zelalî га уа 


Helbet zanena usûl û едер û агї 
Helbet qebûl nêkena pîsî û gemarî 


Têhet de waştî û waştîye, bax bostan o 
Ma êdî merdim Xizirî ra çi wazeno! 


Bi taybetî ke eşq û sewda bibê serdest 
Bi eşq her di hetî zî bibê mest û sermest 


Dahîna çi çî bivajî, nêzanena ez 
Daha ne söyleyeceğini dilim bilmez 


Daha ne söyleyeceğini dilim bilmez: Na misra bi tirkî ya, vana: 
“Hîna çi bivajo, ziwanê mi nêzaneno” 

40 


SEYD RA AGEYRAYIŞÊ MÎRE Û MÎRZAYAN 
BI MEYÊ WUSLETÎ SERXWEŞÎYA MEM Û ZÎNAN 
WEXTÊ ŞANÎ DE AMEYIŞÊ MÎREYÎ RA 
BÊXEBERÎYA ÎNAN 


saa 


Ey saqi dë bitepise mi, ez bi dest a 
Nësimito mey ú serab, la ez sermest a 


Wexto ke şimit mey û şerab Mem û Zîne 
Ameyî bi ziwan dirbete û birîne 


Gerçî ma sewdaserî heme meyperest ê 


Au 


Labelê ma bi meyê “elest“î sermest ё 


О mey cîya yo, û sey meyê sûrî nîyo 
O mey bi cemalê Wayirê alemî yo 


O mey eşq û sewdaya Yarê Pakzatî yo 
О mey meyê gûşeyê baxê sifetî yo 


ez bi dest a: Ez ha kewena, ez ha kewtisi ser o ya, ez nêeşkena xo 
bigêrî, hema hema kewena. (notê М. Emîn Bozraslani) 

elest: No hetê ayetêk ra îşaret o. Tede vajîyeno, gama verêne ke Ho- 
mayî mexlûqî xuliqnayê, înan ra persayo vato: “Eleste bî Rebbîkum!" Yanî 
“Qey ez Homayê şima nîya!” Mexlûqanê bawermendan vato: “Belê, ti Homayê 
ma yê.” Înanê ke bawer nêkerdo, vato “Nê, ti Homayê ma nîyê.” Bi no hawa 
çekuya “elest”î bîya nîşanê gama verêna verêne. (notê M. Emîn Bozraslani) 

Saqî bide ey ra qedehêk, Heqî kenê 
Meyo ke vizêr ra ma mîyan ra çarnenê 


Her fir û qurta ke ez tehm bikerî ci ra 
Keyfê ci weş o, heta peynîye qey mi ra 


Karê “çend” û “senîn”î nîyo, keyfo saf o 
Esrarêko bêxeyal o, û bêtarîf o 


Serxweşîya vizêrine def bikerî ez 
Hewnê şîrinî ra çiman abikerî ez 


Sey Memî nêbî bêhayî û bêxeber ez 
Wexto ke vejîya ame mîre, lez û bez 


Emro mîsalê roje bibo şan û êvar 
Hîna zî halê xo ra ez nêbî xeberdar 


Zîna hewesê dilê pepûkê bêkesî 
Bigêrî hema binê eba û lîbasî 


Mîre vejîya ame bi ordî û esker 
Bi dawul û zurna, bi hayleme û mehter 


Defî, nefirî, zengilî, tembûr û sazî 
Esparî, peyayî, borîcanê gaz-gazî 


Yaro Pakzat: Heq, Homa, Ellah 
mehter: Na çekuye “mîhter”ê fariskî ra bedilnîyaya. Çend manayê 
xo estê, yew manaya xo "tipëkë muzîkî” yo, tîya de meqsed no yo. (notê 

20 


Her di xezalê pabendeyê eşq û sewda 
Bîyê kerr û lal, nîno înan veng û seda 


Qet nêhesîyayî ke o çi zing û ting o 
Qet goşdarî nêkerd ke o çi qayde veng o 


Mîreyî vat ke: "Abikerë ê xezalan 
Ling girêdaye veramedê ê şepalan 


Verabidê zereyê baxçeyî sey teyran 
Wa her roje seba ma bibo seyr û seyran” 


Înanê ke tepîştê xezal û hargûşî 
Ci rê kerdê ca û halîn; verardî, doşî 


Ardî heme veradayî zereyê rezî 
Senî ke şiwaneyî kenê gêwe pesî 


Mîreyî verê xo çarna ro emirberan: 
“Xeberdar bikerê hevalan û hogiran 


Ma baxçe de hebêk bikerê îstîrehet 
Nêmendo çokanê ma de qewet û taqet 


Ê ameyî verê berê qonaxê pîlî 
Ewnîyayî ke her ca bîyo xir û xalî 


Labelê berê teberî û yê zereyî 
Pêro akerde yê, sey qureyê texteyî 

> Desinde dekewt zerrîya ci şik û guman 
Zana ke no çîyêk rê îşaret û nîşan 
Mîreyo zanaye, arif û seregiran 
Xo da ra binê çengan, Tacdîn û Bekiran 


Ard a qesra ke tede bîyî Mem û Zîne 
Goş na ser ke yeno vengo berz û pistîne 


Mîre şi ser ke Memê rebenê rebenan 
Paştî daya balişnayanê bendzernênan 


Anta bi xo ser ê perîşanî ebayêk 
Lêlê şanî yo, ne mûme ne zî çilayêk 


30 Mîreyî vat: “Кат о nê wext û zemanî de 
Bê destûr se keno nê ca û mekanî de?” 
Senî ke Zîne eşnawit vengo şinasî 
Tavilî xo eşt binê kincan û lîbasî 


Cayê xo ra rast nêbî Mem, nê qalî vatî: 
“Nêçîrê to zerrî û cîgera mi sotî 


qureyê texteyî: Qureyê texteyê miradan. Tewirêkê falî yo, yew tex- 
teyê taybetî ser o ameyo eştiş, wexto ke çend perrê texteyî akerde bîyê, 
no nîşanê başîye qebûl bîyo û bawer bîyo ke miradê wayirê falî yeno ca. 
(notê M. Emîn Bozraslani 

balişnaya bendzerrnêne: balişnayê ke bendê ci zerrnên o, pê 
bendê zerrnhelî ameyo destis. 

Mîreyê mi, ti zanenê ez nêweş bîya 
Hetanî vizêr zî bêhal û bêhiş bîya 


Mi eşnawit ke şar û xelqî bi mîreyî 
Verê xo dayo bi seydge û nêçîrgeyî 


Sebrê mi nêame bi mitêl û nivînan 
Wurişta xo ser ez bi nê kul û birînan 


Neçar menda ez, kerd terkê keye û banî 
Haydarê xo nîya ameya nê mekanî” 


Mîreyî vat: “Çin o nêweşan rê şert û qeyd 
La to nê baxçeyî de çi kerd nêçîr û seyd?” 


Memî vat: “Ez to rê vajî, ti bike bawer 
Xiziro Kal mi rê bî ardimkar û yawer 


Mi dîye mîyanê baxçeyî de xezalêk 
Labelê xezale nêbîye a, şepalêk 


Ahuyêka sipîye bîye, çimê xo reş 
Bisk û birûyê aye sîya, boya xo weş 


40 


Por û bisk û perçeman ra miskê Tatarî 
Tim û daîm varayêne bi hezar barî 


yawer: ardimkar, destyar 
miskê Tatarî: Misko ke xezalanê Tatarîstanî ra virazîyeno. No misk 
zaf maqul bîyo û bi boya xo ya weşe şinasîyayo. (notê M. Emîn Bozraslani) 

Çolistanê Xutenî seraser bibo misk 
Nêkeno porê ci ra yew muye û yew bisk 


Her çiqas ke sipî bîye, çimbelek bîye 
La bi nezerê mi horî û melek bîye 


Senî ke ti ameyî tîya; pinhan bîye 
Ema ameyişê to ra ver eyan bîye” 


Qiseyanê Memî ra fam kerd ke Tacdînî 


û Zîne ameya het bi dizdî û pinhanî 


Tacdînî vat: “Goş medê ci, Mem budela yo 
Xo ver ra qisey keno, ey aqil pernayo” 


Qala Tacdînî ser o êdî nêşîyî ser 
Bîyî arê giregirî, ameyî pêser 


Ronîyayî findî, mey û şerab wazîya 
Meclis û dîwanêko şehane ronîya 

41 


WURIŞTIŞÊ TACDÎNÎ DÎWANÊ Ê DEMÎ RA 
VEŞNAYIŞÊ BAN Û KEYEYÎ RAYIRÊ MEMÎ RA 


— t 


Tacdin ewniya ke meclis zëde ra wes o 
Keyf ú kelebut o, werdis ü simitis o 


Tenya Mem tengezar o, zêde ra melûl o 
Hetê ey ser kaş bî, vat: “Bira no çi hal o?” 


Bi remz û tarîf persa, fek anêkerd ema 
Memî cewab da ci, bi îşaret û îma 


Destê xo peyser kaş kerd huçikê eba ra 
Çîyêko ecayîb nîşan da û mojna ra 


Tacdînî dî di gilayê miskê tatarî 
Sey şahmarê seremûrayin û tacdarî 


Pilosîyayê têro pistanê Memî de 
Mem zî mendo mîyanê heybet û xemî de 


Zana ke zêde ra xirab o hal û hewal 
Wurişt şi keye Tacdîn, tavilî û derhal 
şahmar: şahê maran 

Wexto ke bi xezeb kutkutna ber û keyber 
Sitî hema şik berd çîyêkê ecêbî ser 


Aye vat: “No çi halê to yo, ey Tehemtan 
Çi yo no ecele, ça yo neyar û dişmen?” 


Vat: “Biwurize Sitî, wext mi ser o teng o 
Ewro yê ma û nê keyeyî şer û ceng o 


10 


Tutê xo xelas bike, terk bike keyeyî 
Keye yê min o, bigê verê xo gedeyî 


Sermayeyê cuye, sermayeyê weşîye 
Yanî Memo û Zîne bi dilgiranîye 


Mendê alange de pîya, halê xo yeman 
Qesdê mi o yo ke ez bixelisnî înan 


El-alem tefêneno adirî bi awe 
La ez do bitefênî bi adirî awe” 


Sey zerdeştîyan keye da bi adirî ver 
Qet vengê xo nêkerd, dest da fekê zerrî ser 


15 


Wexto ke kile girewt xo ver keye û ban 
A game gina piro hayleme û fîxan 


Tehemtan: Mêrxas, qehreman, egîd. Tehemtan, unwanêkê Rus- 
lemê Zalî bîyo. (notê M. Emîn Bozraslani) 

25 


Heme qewm û qebîlayî, êl û eşîrî 
Erzîyayî seba weberdişê adirî 


Xebere ke girewte mîre û xulaman 
Xalî kerdî înan qonax, meclis û dîwan 


Ê ke erzîyayî qey gazî û hewarî 
Yara xo rê wina vat Memê gumanbarî: 


“To dî la, Tacdînî bi çi qayde eda kerd 
Mûsayî ma rê deryayê xeman ziwa kerd 


Ti şore herema seraye, dê hadê lez 
Xo resnena hewarê ey, nika hema ez” 


Zîne wurişte û şîye xelwetê xasî 
Yê Tacdînî nêmend ne cilî ne pelasî 


Cil û cor, çîyê erjayeyî, defînayî 
Mal û milk, durr û sîm û zerrnî, xizînayî 


Pêro semedê birayî dayî sotene 
Coka name bi hewlîye yeno vatene 


Mebe bengînê malî ey merdimo namweş 
Bengînîya ci to kena kesêko beleş 


Seba mal û milkî mebe bekçî û haris 
Çimkî to dest ra gêno mîraswer û waris 


namwes: keso ke nameyê xo weşîye ser vila biyo 

35 


Arêdayişê ci to rê barê zehmetî 
Terkkerdişê ci to rê adirê hesretî 


A roja ke ti şonê huzurê Homayî 
Destê to de çin benê mal û xizînayî 


A dinyaya ebedîya weşe, o cenet 
Ey mufliso ke wazeno bigêro axret 


Uca nêkeweno to dest rehet û asan 
Do bivajê tîya nîyo cayê muflisan 


Usûlê ci maneno usûlê cîhanî 
Belaş nêdanê kesî piranêkê nanî 


Eke wazenê can bibo rehet û asan 
Bincaran malê xo mede destê warisan 


Hîna nêdayo heqê kefenî warisan 
Malê to ser o yewbînan kenê perîşan 


Hîna ke weş ê, ti serf bike heme malî 
Bide rayirê emelê weş û delalî 


Serf bike mal û milk sey Tacdînê comerd 
Xo rê pê bigîre nameyeko ebed 


Yan zî pê bigê embazêkê başî xo rê 
Xizînayan ra başêr o, o embaz to rê 

4 


BI AGAHDARKERDIŞÊ DIRÎYAN Û DIŞMENAN 
PÊHESÎYAYIŞÊ MÎREYÎ BI EŞQ Û SEWDAYA 
MEM Û ZÎNAN 


ЕЕЕ 


Padîşahê wîlayetê zerrîdarîye 
Seresparê eyaletê sewdaserîye 


Wexto ke sitargeyê xo ra vejîyeno 
Textê zerrî de ca beno û ronişeno 


Qet qebûl nêkeno semedê xo perdeyan 
Alaya xo ke kerde eşkera û eyan 


O sey şahê estareyanê asmênan o 
Asmênê çarine ra şewq û şewle dano 


s Peyê hende qatanê rîyê asmênî га 
Peyê hende mekananê rîyê erdî ra 


Peyê hende unsûran ra, hende hewran ra 
Peyê hende dêsan ra, hende dîwaran ra 


asmênê çarine: Verî însanan bawer kerdêne ke roj tebeqeyê çarine 
yê asmênî de yo, coka Ehmedê Xanî zî vato “asmênê çarine". (notê M. 
Emîn Bozraslani) 

Helbet her roje roşnîya xo kena dîyar 
Helbet ma ser o alemî keno şewledar 


O şah û sultano ke "eşq” ci rê name yo 
Roj ci rê nîsbetêko temam, nimûne yo 


О zî qet nimite nêmaneno çi caran 
Peyê perdeyan ra beno eyan û beyan 


Sirr û efsûnê zerrîya Memî û Zîne 
Sazê ke cenenê hewayê sînayene 


Hîna ke bêveng bîyî, nêameybî ziwan 
Nêdaybî wayiranê xo zerar û zîyan 


Mizrabê ziwanê şar û xelqê fekbazî 
Bêperde ke çiringnayî dawul û sazî 


Mem û Zîne ke ne suc o, ne zî guneyî 
Xeberdar kerdî pîl-qijî, gede-gudeyî 


Bi fekê xo cenayî zengilî, zinge-zing 
Tingirnayî têlê kîpakîpî, tinge-ting 


Her di aşiqî; kesê rebenê hezînî 
Şar teyşan, Kerbela de mîsalê Huseynî 


Meclis û cematî tim ameyêne pêser 
Qisey kerdêne sewdaya Mem û Zîne ser 

25 


Seke ci rê bes nîyo barê serê milan 


Fesadan zî vengê xo kerd berz sey zengilan 


Yanî xebera eşqê her di sewdaseran 
Fesad û fuzûlan, hesûd û hîlekaran 


Kerde qal û qîlê cematan û meclisan 
Resnaye kesanê gevezeyanê pîsan 


O Bekiro çimnebar û îblîs û zexel 
Fitnekar û maro sîya, o zerrîçepel 


О mirdar zî hal û hewal ra bî xeberdar 
Wurişt cayê xo ra o pîntîno xerezdar 


Desinde da piro şî xelwetê mîreyî 
Mîreyî rê kerd behsê hal û meseleyî 


Hêrs bî mîre, ame piro halê cînetî 
Bî xerqê deryayanê fikir û heyretî 


Awirê xo dayî serê Bekirê pîsî 
Persa vat: “Na xebera xîlafê namûsî 


Ma do rastîya ci senî eyan bikerê, 
Ma do eslê ci çi tewir beyan bikerê?” 

Vat: “Ferman bike mîreyê mi, Memî bîya 
Xelwet de ronişêne şima her di pîya 


Mem aşiqo sadiq o, bizane baş û qenc 
Memî reyde kaybike ti kişik û setrenc 


Ti ci ra şert biwaze mîreyê mi 'dilwaz' 
O wext bewlî beno sirr û heqîqet û raz 


Gama ke zor biberê, ey mexlûb bikerê 
'Rast vaje, ti kame sînenê?' vaje ci rê 


Mem ciwanêko dîlawer o, zerrîsaf o 
Bîlhesa vera to de rast û bêxîlaf o 


30 


O sewdaya zerrîya xo nêkeno înkar 
O sirrê xo semedê to ra keno îqrar 


Ey linge ca kerda seba na sînayene 
O do bivajo 'Zerrîya mi kewta Zîne' 


Dima zî ti bi aqil û fam û feraset 
Semedê Memî ra ronanê yew sîyaset” 


kişik: setrenc; yew texteyo ke ser o 64 qareyê bi rengê sîya û sipî 
estê, mîyanê di kesan de ke her kes zî 16 kerrayê xo estê de yeno kay- 
kerdiş | 

dilwaz: Verî kayê setrencî de usûlêk estbîyo, nê usûlî gore, kay- 
kerdoxêk şertê xo destpêk de eşkera nêkerdo û şertê xo “dilwaz” ronayo, 
wexto ke zorê reqîbê xo berdo, herna şertê xo eşkera kerdo. Reqîb zî mec- 
bûr bîyo ke ê şertî biyaro ca. (notê M. Emîn Bozraslani) 

40 


Sultan û hukimdarî cisnê şahmarî yê 
Kesê zehîrdarî, merdimê mordarî yê 


Moro ke danê piro bizanê ke jehr o 
Şefqeto ke nawnenê, bizanê ke qehr o 


Kesê biaqilî zanenê fendê maran 
Kesê xafilî zanenê înan sey yaran 


Ti leyê înan de çi rêzdar çi nazdar bê 
Ti verê ci de, çi qeşmer çi yarîker bê 


Vîçêk vurîyayiş bivînê to de eger 
Hinî temamen çarnenê to ra rî û ver 


Bîlhesa estbê dormeyê ci de îblîsî 
Merdimê çimnebarî û pexîl û pîsî 


Bêguman ke ê kesî şeytanê şeytanan 
Ya Reb ti înan meke nizdîyê sultanan 

СРУ 
43 
KAYKERDIŞÊ SETRENCÎ ВІ ŞERTÊ DILWAZÎ ` 
RONAYIŞÊ DAMA HÎLEKARÎYE SEBA KIFŞÊ RAZÎ 
o 


Serfermandarê alayanê estareyan 
Yê akewteyan û yê awanşîyayeyan 


Şahê textê asmênê çarine, o serdar 
Wexto ke hetê rojhelatî ra bî dîyar 


Aşma setrencbaze û estareyo esker 
Êyê ke dîyayê bi xalîya keske ser 


Şah mat kerdî bi peyakê nûr û zîyayî 
To vatêne heme nûrê xo de nimnayî 


О mîreyo ke bi xîret zerrîfikar bî 
O aslano ke bi hemî birîndar bî 


Hetanî destê sibayî hewn nêkewt çiman 
Nêbî sakîn û xayîs sey awan û çeman 


Rojî ke rojhelat ra ramojna şewq û nûr 
Tarî û zulmet ke alemî ser ra vist dûr 
peyak: (setrenc de) pîyon 
225 
www.iqra.ahlamontada.com 


10 


Mîre vejîya teber, ame şaneşîne 
Ame nizdîyê seraya a nazenîne 


Ronişt û wina ferman da bi xizmetkaran: 
“Şima xebere bidê embazan û yaran 


Bi sereyê xo Mem bîyero; biwesênê 
Wa Tacdîn û birayî nîyerê; mehesnê 


Ewro bi Метоуї ez do xezeb bikerî 
Sûcêkê ey esto, ez do edeb bikerî 


Bêxeber û bêhayî mebê, eman-yeman 
Wa tim mi ser o bo, goşê şima hemînan” 


Xebere rusnaye, Memî dawet kerd înan 
Kerdbî hazir gulawe û şerbetê gulan 


Xeylê qend û şerab, xeylê şerbet û şeker 
Xeylê awa gulan, xeylê zî misk û enber 


Ard û mîyanê meclisî ra çarna înan 
Keyf û kelebutêko bêbaw rona înan 


Xeberî, qal û qiseyî ke qedîyayî 
Dame û tewle û setrencî ronîyayî 


Mîr Zeydînî Memî ra vat bi xerez û kerb: 
“Ewro ma to reyde kenê şer û ceng û herb 

25 


Dê ronişe verba mi de, bibe musabiq 
Bêşik seba to ez a reqîbo muwafiq 


Şertê mi to reyde ey Memoyo serfiraz 
Ti ke çi wazenê, semedê mi zî dilwaz” 


Lajanê mîreyî ra estbî yewo ciwan 
Xortêko şîrino nazik, yewo nuktedan 


Yûsuf duştê rindekîya ci de mehcûb bî 
Rustem duştê egîdîya ci de mexlûb bî 


Hemsuhbet û hemdemê Метї bî o ciwan 
Hemşayî û hemxemê Memî bî o ciwan 


Serdarê lajekan bî, nameyê ey Gurgîn 
Hema wurişt xo ca ra, xeberdar kerd Tacdîn 


Wexto ke o şêr hal û hewal ra bî waqif 
Wuriştî xo ser ey reyde Çeko û Arif 


Şêran qerifnayî zincîr û reseneyî 
Heme hîrê pîya şîyî leyê mîreyî 


Нет Tacdîn hem birayî pîya weş ameyî 
Qey Memî ra her di kapî duşeş ameyî 


kap: (tewle de) zar 


duşeş: (tewle de) her di zî şeş ameyişê zaran 

Pîya ke ameyî fîl û rex û kerkedan 
Mîre û malimê ci hê mat û perîşan 


Zana ke Mem setrencbazêko cîro cîhat 


A” 


“Ma desto teze kay bikerê” mîreyî vat 


Memoyî hîrê destî mîre berd pêsero 
Bekoyê pîsî çimî çarnayî dorme ro 


Dî ke Zîne verê pencera de asena 
Mîsalê rojî ya aşme de nîya dana 


30 


Ê fesadê mirdarî hîleyêk peyda kerd 
Çarna û çepirna, behaneyêk eda kerd 


Ey vat: “Dore bi dore benê dest û kayî 
Têver de hewilîyanê mekan û cayî 


Memo do mexlûb bibo na donime helbet 
Meqsedê to beno hasil, asan û rehet” 


Mîre wurişt şi cayê Memê jarê jaran 
Mem wurişt ame vera Zîna yara yaran 


rex: (setrenc de) qela 

kerkedan: Setrenc de di fîlî estê. Verî, seba yewerî "fîl" seba ê bînî 
vato “kerkedan”. Na beyte de “fîl û rex û kerkedan” ra Tacdîn, Çeko ú Arif 
qest benê. (notê M. Emîn Bozraslanî) 

dest: (kay de) dore, rey. Sey kayê yewin, kayê diyin... 

40 


Wexto ke çimî rîyê Zîne ro ginayî 
Memî fîl û ferzîn têdima belaş dayî 


Dil perra û şî bi pencera û şibakan 
Estora xo daye bi herinda peyakan 


Mîreyî zorê Memî berd şeş rey dest bi dest 
Mem rîyê yara hemverî ra bîbî sermest 


Mîreyî vat: “Memo, ma şert ronabî dilwaz” 
Memî vat: “Çi yo yê mîreyî waştiş û waz?” 


Mîreyî vat: “Meqsed ne pere yo ne zî mal 
Ma wazenê eşkera bibo hal û hewal 


Meqsed û meram bi setrenc û kay û bazî 
Yewna teba nîyo, bê xeyncê kişfê razî 


Şertê ma o şert o ke ti îqrar bikerê 
Dinya de kam a yara to, dîyar bikerê 


A kesa ke zerrîya to pê helîyaya 
Eger ke horî ya, eger ke ferîşta ya 


Ez layiqê to bivînî a kese eke 
Malê xo dana, ana to rê a rindeke” 


ferzîn: (setrenc de) wezîr 
waz: waştiş, arzû / bazî: kay 


229 
www.iqra.ahlamontada.com 


45 


Eke kewt xerezdaran dest mecal û firset 
Derba xo danê piro bêguman û helbet 


Bekirî vat: “Mi dîya, yê Memî waştîye 
Keynaya ereban, yewa lewdeqnayîye 


Sey qîrî ya, yewera bexuda sîyaye 
A keyna nîya ke mîre biwazo aye” 


Na derbe Memî rê zêde giran ameye 
Adir kerd zerrî ver, zêde yeman ameye 


Behrê zerrî pêl da, keldayiş ame piro 
Desinde têwdîya, xuşayiş gina piro 


Memî vat: “Qetîyen sey vatişê ey nîya 
Mîreyê mi, waştîya mi yewa perî ya 


Şahbanû ya а, şaneşîne ci rê mekan 
Enqa ya a, cayê berzî ci rê aşîyan 


Nesilo pako temîz ra ya, mîranî ya 
Ne awe ra ya ne herre ra, nûranî ya 


Ser û serwera horîyan a, nazenîn a 
Melek a, ema hetê nameyî ra Zîn a” 


Senî pê hesya qala xîlafe heybetî 
Hema ame mîreyî ro halê xîretî 

60 


Verê xo çarna bi qefleyê xizmetkaran: 
“Şima paweyê çî mendê gelî nankoran! 


Qey nêtepîşenê nê rezîlî bi zîlet 
Ke ez ey geber bikerî, wa bibo îbret!” 


Di sey xulamî dorme de ameyî pêser 
Herinda xo de bî rast Memo, dest de xencer 


Tacdîn û Çeko zî birayê bînî reyra 
Pîya wuriştî xo ser, seba Memoyî ra 


Xulaman rê vat: “Gelî egîdan, mekerê 
Şima pêro ne serxweş ê, ne zî meywer ê 


Şima baş zanenê ke ma senî yeman ê 
Ma wayirê hunerê pîlî, pehlewan ê 


Panc sey tenê şima hêrîş bikê bi kerban 
Ma ancî nêdanê şima dora çi derban 


Merg û ecelê şima bi destê ma nîyo 
Ema şima zaf reyî hunerê ma dîyo 


Hetanî şima Memî bikerê girîftar 
Şima ra di sey kesî do bibê birîndar 


zilet: rezîlîye, bêşerefîye / girîftar: tepiste, girewte 

Hetanî ke şima nêgirewto canê ma 
Do wina Memî ra bimanê çimê şima 


La çîyo ke mîreyê ma bikero ferman 
Ma nêbenê manîyê çi qerar û hukman 


Destî girêdaye, ma bendeyê mîreyî 
Ha dest û payî, ha zincîr û reseneyî” 


65 


Mîre wurist, dest û payan ra girê da Mem 
Mergê xo waşt Tacdînî, a game û o dem 


Se bikero Tacdîn, ey rê nîyo şerm û ar 
Celadê Memî bi xo mîre û hukimdar 


Memo hema girewt rusna verê serhengî 
Vat: “Dê ney biberê bierzê bircê tengî” 


Înan Mem girewt berd, da bi verê dizdarî 
Eşt peyê beran, zindanê ci birco tarî 


Vila bîyî cemat û meclis û dîwanî 
Seba Memî ra bîyî kesê perîşanî 


70 


Mîsalê deluyan kerdêne ax û feryad 
Seba Memî ra kerdêne hewar û îmdad 


serheng: fermandarê eskeran. Tîya de mesûlê zindanî qest beno. 
(notê M. Emîn Bozraslanî) 
dizdar: muhafizê dize/qela. Na çeku tirkî de bîya “dîzdar”. 

XELWETÊ ZINDANÎ DE SIFETANÊ МЕВА$АМ RA XELI- 
SÎYAYIŞÊ MEMÎ 
ÇÎYANÊ RÛHANÎYAN REYRA HEMHALBÎYAYIŞÊ 
Ê YETÎMÎ 
— 
Ta ezel ra çin o bext mîhrê felekî 
Qet nêqedîyeno kîn û kîbrê felekî 


Dest bierzo kam kesî, rast bikero erd ra 
Bêguman ê kesî gêno kuweno erd ra 


Berzîye semedê xo ra eyan wazeno 
Nizmîye semedê ma ra pinhan wazeno 


Her roja Heqî, Rojê bimbarekî beno 
Eşkeft û mixareya herre de nimneno 


Bîlhesa estbo keso sewdasero aşiq 
Ci rê hem xayîn û teres hem zî munafiq 


Verî, zerrîya ma aşiq û zerrîdaran 
Ma dest ra gêno bi cilwe û nazê yaran 


mîhr: şefqet, merhemet, dostanîye 

Dima zî keno bêumîd, keno melûl ma 
Sey Memî erzeno zere, keno zelîl ma 


Bê mirad keno hepis, dano tepiştene 
Keno zereyê gorne, peyêna peyêne 


O bextreşo ke ci rê vajîyayêne Mem 
Bê dost û bê yar bî, bê heval û bê hemdem 


Eşto bi çalêk, bi nalayiş û jarîye 
Çalêka mîsalê gorna tenga tarîye 


10 


Lîmin û lîşin, mîsalê fekê ejderî 
Sawdar û xewfdar, qasê Nekîr û Munkerî 


Ronişt zereyê çale de Mem abidane 
Hepis û zindan ci rê bîyê çîlexane 


Bîya mîsalê çala Nexşebî a çale 
Aşme zî bîya aşma newîya hîlale 


gorne: gor, mezele, qebre 

çala Nexşebî: Nizdîyê Buxara de bajarê Nexşebî de yew çale bîya. 
Na çale bi serewerdartişê Muqenneyî meşhur a. Muqenne 785 de vera hu- 
kimdarê Ebasîyan Mehdî de sere darto we. Pa keyeyê xo na çale de 
mendo. Fam kerdo ke ser nêkeweno, mulxitê keyeyê xo veşnayê. Wextê 
xoverdayişî de derheqê ey де efsaneyêk ameya vatiş ke her şewe zereyê 
çale ra aşmêk vejeno û keno berz, a aşme roşn dana dormeyê xo. Tayê ho- 
zananê rojhelatî şiîranê xo de qalê çala Nexşeb û aşma ci ya efsanewîye 
kerdo. Ehmedê Xanî zî tîya de zindan şibênayo a çale û Mem zî şibênayo 
a aşme. (notê M. Emîn Bozraslani) 

O sofî ke resa bi kuncikê xelwetî 
Şeyxîye resaye bi meqamê wehdetî 


Ge-gane mîsalê sewdaseran bi dilwaz 
Ge-ge sey welîyanê abidan bi awaz 


Ameyêne piro, keleyê bermayene 
Bi no qayde û hawa veng dayêne Zîne: 


“Ey tiya ke tanîya bedenî ya, can a 
Ewro Misirê zerrî de şah û sultan a 


Her roje dilê jarî de reyna û reyna 
To pirênê sebirê mi çîr kerd û dirna 


Se beno, mîsalê Zuleyxa ti ge-gane 
Biperse halê Memî ey yara şîrine 


Leyla ti ya, ez zî seba to bîya Mecnûn 
Hesiranê goninan qey to kena gulgûn 


Ferhad ez a, ti zî semedê mi Şîrin a 
Ez eşqê to dest ra hesiran gurgurnena 


Gerçî dinya mi ser o bîya heps û zindan 
Ewro tenya ez bi xo ya, keso musluman 


Çimkî fekê resûlê Heq tealayî ra 
Vajîyayo no vate û bîyo eşkera: 

'Dinyaya ke cenet a semedê kafiran 
Meskenê belayan a semedê mu'mînan' 


Her çiqas. ke zaf zêde ra tarûmar a ez 
Ema bi tarûmarîya xwu keyfdar a ez 


bb 
ЭТ 


Sed serrî Memî bikerê heps û zindanan 
Pêrestiş ra umîdê xo birneno caran! 


Sond wanena bi Quran û sûreya Nûrî 
Sond wanena bi rîyê to yê bêqisûrî 


Des reyî bi heqê por û perçemanê to 
Çewres reyî bi heqê beşn û qamanê to 


Sond bo bi rîyê to yê sey tîja zelale 
Sond bo bi êyê mîsalê aşma delale 


б Bi ê birûyan ke Memî гё qiblege yê 
` Bi ê gilayan ke Memî rë secdege yë 

Hezar rey sond û qesem, bi her di nûnan 
Her di çiman reyde, wina yo soz û peyman: 


Heta ke bieşko nefes bigêro no can 
Yarê, ti nê canî de nimita û pinhan 


sûreya Nûrî: Sûreya 24. ya Quranî, tede qalê munasebetê cinîyan 
û camêrdan beno. (notê M. Emin Bozraslani) 

nûn: Alfabeya ereban de nameyê herfa п (о) yo. Na herfe bîya sem- 
bolê birûyanê rindekan. (notê M. Emîn Bozraslani) 

Çende bi cîyakewtene bêqerar a ez 
Hende bi to hêvîdar û umîdwar a ez 


Gerçî mîreyî bi mi kerd qehir û xezeb 
La qehir û xezebê ci nîyo bêsebeb 


x Çimkî ey goş da qiseyanê Bekirî ser 
~ Erd û asmên Memê jari ser o ага pêser 
Çimkî ti padîşah, ez keso parsek bîya 
Ez hunkifê to ney, keso punasek bîya 


Ti sey rojî sey aşme rindek û weşik a 
Ti narîna narînan, delal û nazik a 


Ez rezîl û ruswa ya, keso bêrûmet a 
Ez jar û perîşan a, keso bêtaqet a 


Ez perwane ya, mi canê xo eşto adir 
Ez veşaya hem bi batin hem zî bi zahir 


Ti tîja rojî, û dil sey nîluferan o 
Ti tîja aşme, ten duştê to de keten o 


40 


Eke ten bipûyo yan bihelisîyo 
Eke dil behrê xeman de bifetisîyo 


keten: Vaşêk o, vilikê xo zaf wesik ê, nê vaşî ra çit-çitare virazi- 
yeno. No vaş duştê tîja aşme de helisîyeno. 

Mi heq kerdo; edalet o, û zulim nîyo 
Çimkî no xasîyetê adirê eşqî yo 


Na çale zêde ra xorîn a, zêde ra kûr 
Labelê edalet ra, nîya cîya û dûr 


Sofî ya ez, yê mabed û manastiran a 
Talibê cemalê Zîna yara yaran a” 


Peynîye de ame werê meqamê “mûtûů“ 


Bi goreyê îcabê “qeble en temûtû 


Nefsê ci bî zelal, bî nefso temîzo pak 
Qelbê ci bî roşnî, bî qelbo roşno roşnak 


Eynaya ruhî bî sey cîla, beriqîya 
Nefs û dil û can bîyî temîz, pêro pîya 


Îbadetkarê zereyê çala xorîne 
Hîna ke temam nêbîbî serra yewine 


Beno ke nêbîyo mehpusê çewres rojan 
Şikê zerrîya ci bî bawerî û îman 


mûtû: bi erebkî “bimire” 

qeble en temûtû: bi erebkî, “verî ke şima bimirê” 

Tîya de yew hedîs qest beno ke pêxemberî vato “Bimirê, verî ke 
şima bimirê.” Yanî “Hîna ke şima bi ecelê xo nêmerdê û na dinya ra nêşîyê, 
xûyanê xo yê xiraban çin bikerê û bi no tewir nefsê xo bimirênê, bikewê 
hukmê merdeyan.” Ehmedê Xanî vano Mem zindan de resayo nê meqamî, 
xûyanê xiraban га bîyo pak, nefsê xo mirênayo. (notê M. Emin Bozraslani) 

Dîyar bîyî zerrîya ci de şewq û nûrî 
Kifş bîyî verê çiman de esrar û sirrî 


Eynaya zerrî şewle da û beriqîya 
Sûretê ci hetê mana ra bedilîya 


O heykelê waz û waştişê qestikênî 
Bî mekan û meskenê eşqê rastikênî 


Can û camidî, dinya û alem seraser 
Bîyî eyna û eynik ameyî çiman ver 


Dar û berî, velg û vaşî, dêv û însanî 
Madenî, kemer-kuçî, nebat û heywanî 


Her çîyo ke bi dilê xo ewnîya pira 
Her çîyo ke bi xeyalê xo eysa ci ra 


Her çî çiman ver de bî Zîne, her çî Zînêk 
Aseno her yewî ra îman û yeqînêk 


Kesê resedxaneyan o, to vatêne qey 
Çala xorîne zî durbîn a, semedê ey 


can û camid: candarî û bêcanî, gane û objeyî 

BÊUMÎDÎYA ZÎNE BI MEHPUSÎYA MEMÎ 
EMBAZÎYA AYE BI XEM Û DERD Û ELEMÎ 


ss 


Zîna ke bi derdê hîcranî xemgîn bîye 
Bê sebr û sebat, bê qerar û temkîn bîye 


Hîna ke Mem nêbîyo yê çala xorîne 
Pêresayene ra umîdwar bîye Zîne 


Wexto ke Memo zar erzîya peyê beran 
Umîdê pêrestene nêmend tede caran 


Seyrangeyî, şaneşîne, çardax û eywan 
Ci rê bibî diz û dizikî, heps û zindan 


Werdek û şimitek, heme werd û xidayî 
Ci rê bibî mîsalê ziqimê sîyayî 


Çanê ci rê çin bî ne rakewtiş ne rehet 
Bedenê ci de çin bî ne qewet ne teqet 


Bibî jara zeîfeka şehtîyayîye 


Helîyaybî bîbî mîsalê têla muye 

A muye bîbî zerd û çeqer sey zefranî 
A muye girewtbî rengê sûretê Xanî 


Şan ra hetanî şewdir, şewdir ra heta şan 
Tim û tim vatêne “Ya Homayo ezîmşan” 


Semedê felekî ra vatêne aye tim: 
“Ey gonîwero bêbexto xayîno zalim! 


Yê Zîne qest û xerez te reyde qet çin o 
Yê to Zîne reyde no çi xerez, çi kîn o! 


Çerxê to nêçerixîya demêk seba mi 
To zaf û zîyade vîna, Memêk seba mi 


Nûr û cemal rîyê Zîne de to kerd peyda 
Pê ci veşna Memo jar, kerd bilbil û şeyda 


Rîyê Memî de şewqêk, to nawit û musna 
Pê ci qelbê Zîne, to kizirna û veşna 


Dê bivaje, çi kewt to dest, ey feleko kal! 
To nîşanê mi da, yewero semto delal 


Verî, çira to musna mi, bi mi eyan kerd? 


Dima çira to girewt berd, bi mi pinhan kerd? 


To ma sotî bi kil û adirê hesretî 
To ma kiştî bi xem û kederê wusletî 

Mesûd û bextewar o, heme xelq û alem 
To dayo Zîne û Memî keder û elem 


Dê mi rê bivaje, ti derd û qehirê xo 
Bivarne dilê xo ra, jehr û zehîrê xo 


To Yûsuf mi ra girewt, eşt heps û zindanan 
To ard mi ser de, no halo per û perîşan 


Zîne bîya Yaqûb, yê aye ax û nalan 
Sebirê zerrî to kerdo wêran û talan 


Halê Zîna pepûke halê Zuleyxa yo 
Ne Yûsuf o, ne mirad, ne mekan, ne ca yo” 


Ge-ge zî ardêne verê çiman Memo jar: 
“Ey Yûsufo bêsuco hepsîyo girîftar! 


Mevaje ke zereasan, rehet a Zîne 
Mevaje ke weş û war, bisihet a Zîne 


Sond wanena ez, bi sond û qesem willayî 
Çi şewe çi roj, heme rojanê Homayî 


Ci rê çin o hewn, çin o werd û werdiş bin ra 
Hesirê gonînî kêm nêbenê çiman ra 


Kar û gureyê her di çiman hişyarîye 
Kerdena zerrî-cîgeran gonîwerîye 

Ey qiblegeyê zerrî, ey Kabeyê canî 
Sond bo bi Quran û Homayê ezîmşanî 


Tim û tim destê hîcran û dûrîya to ra 
Tim û tim derdê hesret û bêrîya to ra 


Hezar ax, di hezarî nalayiş û fîxan 


Dil û can ra benê berz, her dem û her zeman 


Bişewe û biroj, halê Zîne wina yo 
Ey bextsîyayê mi, halê to çi teba yo? 


Hepsîyê mi, kam o to rê heval û hogir? 
Wastiyë mi, kam o to rê deyax û sebir?” 


Ey dil, ti qelbê mi ra bivejîye teber 
Ey can, ti dilî rê bibe hemrah û rayber 


Dê hadê, bişorê Memî bivînê şima 
Ey ra xeberêk bîyarê, û biresnê ma 


Ey dil, to ke selam da ci, dî Memoyo jar 
Rew bîye, halê ey ser, mi bike xeberdar 


Ecêba çi yo hewalê ê girîftarî? 
Ecêba çi yo xîyalê ê dilfikarî? 


Ecêba bi ma aşt o, yan heredan û zîz? 
Ecêba baxê ey de wisar o, yan payîz? 

Ecêba wesreng û nazik o,:sey sûrgulan 
Yan zar û perişan o, mîsalê bilbilan? 


Eywan ma rê bîyo mekanê ezîyetî 
Zindan zî ma rê bîyo baxçeyê cenetî 


Kaşka pê mi xezeb bikerdêne mîreyî 
Mîsalê Memî bi zincîr û reseneyî 


Ez zî bikerdêne tepişte û zindanî 
Çimê mi biginayêne ê perîşanî 


Reyêk bidîyêne mi Метоуо girîftar 
Derman bikerdêne mi o keso birîndar 


Wa emr kilmek bibîyêne, nêbîyêne derg 
Wa misteheq bibîyêne, seba mi ra merg 

XEMGÎNÎYA TACDÎNÎ BI HALÊ BIRAYÊ XO MEMÎ 
BIRAYAN REYDE ŞEWR Û MIŞEWRE 
SEBA XELASA DILXEMÎ 


— 


Amadekerdoxë kitabê Mem û Zîne 
Cîldkerdoxê destana eşq û sînayene 


Arê dayî beş û qisimî, nayî têver 
Heme bi nîzam û întîzam, dayî pêser 


Ey vat ke: Zîne û Memo, bîbî pîl nazdar 
Derdî ke ameyî piro, bîyî merezdar 


Ê derdî bîyî behr û deryayê adirî 
Adirê xeman o, veşneno dor û verî 


Çi kesê ke bi eşq û sewda bîyê sermest 
Adir de veşayî, bîyî mehkûm û bindest 


Bîyî nêweş heme zî bi derdan û xeman 
Ame înan ro halêko girano yeman 


Bîlhesa embazê verênî, nas û dostî 
Hemderd û hemsuhbetê ci, Tacdîn û Sitî 

Newe ra derd û xemî ameyî ra ser de 
Hinî qet qisey nêbîyêne înan ver de 


Her çiqas ke Mem û Zîne ra cîya bîyî 
Ancîna zî bi derdê ci mubtela bîyî 


Sitî qey Zîne ra kerdêne ax û hewar 
Tacdîn bi kederê Memî bîbî tarûmar 


10 


Mîyanê birayan de telî û dasî bî 
Nîyet û meqsedê ci çîyo winasî bî: 


Wa bido piro bişoro verê mîreyî 
Mîreyî ra biwazo Memê fiqareyî 


Semedê ey, wa rica û minet bikero 
Semedê bexşê ci, cehd û xîret bikero 


Yan mîre seba ey, birayî verabido 
Yan zî o do no rayîr de can û mal bido 


Arifî ver çarna Tacdînê sey Rustemî: 
“Darê zorî nêbo, veranêdanê Memî 


Bîla pêrodayiş û bîla cengo giran 
Mevaje ke no mesele hel beno caran 


telî û dasî bî: hêrsin û bêhuzûr bî, tirş û tiloq bî, sey telî û dasîyî şî- 
yêne înanê dor û verî de 

Mesele hal nêbeno, bi meclis û dîwan 
Ma do dest biberê xo, bivejîyê meydan 


Hewle a ya ke ma şodir ra espar bibê 
Girê bidê çekan, her hîrê çekdar bibê 


Çarane û çewşenan bidê verê xo ma 
Zendane û mîxferan bidê serê xo ma 


Wa bihejîyê gurzî, bierzîyê rimî 
Ma begî ra biwazê birayê xo Memî 


Yan ma bi darê zorî, Memî veradanê 
Yan ma bi egîdîye sereyê xo danê 


Eke mîreyî bi no hawa verada Mem 
Kul û dirbeta zerrîya ma bena melhem 


Eke peyser nêeşte game û kerd înad 
Ma zî duştê ci de ronanê ceng û cîhad 


Ma gama verêne Bekirî geber kenê 
Ê mirdarî verê berî ra teber kenê 


Verê her berî de ma ca kenê yew şêrî 
Wa her kes amade bo seba ceng û şerî 


çarane: kincê cengî yê asinînî 
çewşen: zirxo ke pul û zincîran ra virazîyayo 


zendane: zendik, zendika ke cerg de dîyeno zendan ra 


huyewes: keso ke huyayişê xo weş o 

Bekirê fesadî nêdo ma mîre eke 
Duştê ma de destê xo derg bikero çeke 


Ma arêyê ecelî zaf yeman çarnenê 
Sey hebanê xeleyî sereyan tehnenê 


Wa Botan de bironîyo govend û dîlan 
Kesê huyeweşî biyerê seyr û seyran 


Gama ke ma dest berd şûr û sungî û herban 
Wa delalî bivînê dirbetan û derban 


Wa tim û tim bivajê ma rê perîzayî: 
'Destê şima weş bê, ey ciwanê mîrzayî” 


Wa tayê bibermê, tayê sena bikerê 
Wa tayê bihuyê, tayê dua bikerê 


Dildar û dilberî seyr bikerê bircan ra 
Durrdaneyî bivejîyê teber durcan ra 


Xatûnî pencera ra temaşe bikerê 
Pirênê gulgulinî pirtile bikerê 


Ma do tim bieşnawê vengê nazenînan 
Ê do ma rê bivajê, hezar aferînan” 


Goş da qisayanê birayî ser Tacdînî 
Tek-tek xo sere de ca kerdî ê xemgînî 


herb: sungî, rima kilmeke / durc: qutîya mucewheran 
gulgulin: bi gulan neqişnaye 

HETKARÎ Û TEDARIKÊ TACDÎN Û BIRAYAN 
BI FERMANÊ XÎRETÎ 
ESPARÎYA ÎNAN BI ESTORANÊ HEMÎYETÎ 


= has ——— 


Serê sibayî ra şehsuwarê felekî 
Estoro qir da cayê estorê belekî 


Estoro qero qemer tewle de girê da 
Estoro qiro gewr zî newe ra verada 


Gurzê xo yo mîsalê adirî kerd eyan 
Şimşêrê xo yo zerrnkilkerde zî vet meydan 


Ters û xofê ci ame piro, bî zerd cîhan 
Recif û qutifîyayîş kewt para koyan 


Birayan û Tacdînî der û cîranan ra 
Waşt xatir û helalîye zerrî û can ra 


şahsuwarê felekî: roj qest beno 

estoro qir: roşnîya roje qest bena 

estoro belek: xizgewrê serê şodirî qest beno 
estoro qero qemer: tarîyê şewe qest beno 
estoro qiro gewr: roşnîya roje qest bena 
şimşêro zerrnkilkerde: tîja rojî qest bena 

Bi hîrrayîş vetî teber estorê holî 
Sûrê erebê sey Rexşê Rustemê Zalî 


Lezabez estorê çapikî bizmar kerdî 
Bi hêrîş û galim dişmenî hişyar kerdî 


Bi siman meydan pîkol kerdêne estoran 
To vatêne dişmenan rê kenenê goran 


Tacdînî merdimanê xo ra yew extîyar 
Taf de rusna mîreyî ver, kerd wezîfedar 


Vat: “Ci rê bivaje, gelî beg û axayan 
Ferasetdarî nêtefênenê çilayan 


10 


Mîreyê ma usûl zaneno, aqilmend o 
La ewro çiman de nûr û zîya nêmendo 


Ma çar birayî bîyî, ey de sadiq bîyî 
Ma heme çar bi xizmetê ci aşiq bîyî 


La no çi însaf o ke serrêk ra zêde yo 
Метоуо fiqare çalêk de tepişte yo! 


Dişmenê ma şad ê, dostî kesê xemgînî 
Ferz o hinî merg, seba Çeko û Tacdînî 


Rexşê Rustemê Zalî: Estorê Rustemê Zalî bîyo. Ci rê “Rexşo 
Belek” zî vajîyeno (notê M.Emîn Bozarslanî) 

Rast a, Mem zêde ra sucdar û gunekar o 
Labelê aşiq o; eşq şah û hukimdar o 


Hukm meke ti, bi hukimdaran û mîreyan 
Zulm meke ti, pê sêkuran û fiqareyan 


Ma umîd kenê, serbest veradîyeno Mem 
Derdê zerrîya ê bêkesî beno melhem 


Ma çar birayî yê, her yew zî dês û dîwar 
Estûna weşîya mîreyî yê, ma her çar 


Sereyê ma her çaran, mîsalê gogan o 
Îradeyê ey zî ma ser ra sey çogan o 


Yan çîyêko havildar ma rê birone ti 
Yan zî Bekê fesadî ma rê birusne ti 


Ke ma semedê ey ra bivajê çend çîyan 
Derdê zerrîya xo ci rê bikerê beyan 


Rûmet nêmedo, pê ma huyeno xas û xam 
Ma do bar bikerê, û verê xo bidê Şam” 

48 


TEDBÎRÊ BEKIRÎ SEBA DEFKERDIŞÊ ŞIK Û ÎNADÎ 
ZÛR Û ZURBETÊ EY BI TERSÊ FITNE Û FESADÎ 


— 2 


Qisaya xo ke kerde temam ë qasidi 
Hal ú hewal ra bi xeberdar Beko mudi 


Di ke seba ey ra hal yeman û xirab o 
Vat: “Efûyê Memî munasîb û sewab o 


Begê mi, qey mi nêvat, gama verêne ra 
Tacdîn û birayan caran medejne xo ra! 


Yan mi bikişe yan zî bide înan Zîne 
Wina nêbo, to reyde kenê dişmenîne 


Hewle a ya ke ti qet meke qal û israr 
Tacdîn to ra nêterseno, nêkeno fikar 


Ti bivaje: 'Mi Mem û Zîne bexişnayê 
Seba xatirê Tacdînî ra, zewicnayê' 


Qetîyen eşkera meke hêrs û înadî 
Wele bierze serê adirê fesadî 

Dima tabivisne, eke peyda bî firset 
Bincaran mede ci, ne eman ne zî muhlet 


Begê mi, dişmeno ke nêeşkenê pê ci 
Derman şerbeto jehrin o, ey ra bide ci 


Hukimdaran rê tim lazim benê di fîncan' 
Yewere qey xiraban, yewere qey qencan 


Yewere nêweşan sihetdar û weş kena 
Yewere weşan bêmecal û nêweş kena 


Yewere dişmenan gankêş û xedar kena 
Yewere merdeyan saxlem û candar kena 


Wa bewlî nêbo yê to, hêrs û kerb û qehir 
Ganî ma do bikerê, îdare û sebir 


Kar esto ke nêbeno bi keder û kerban 
Qetîyen zî nêşono ser, bi zor û derban 


Westayan rê lazim o, hem rayîr hem usûl 
Hesab û kitab, sebr û sebat, û tehemul 


Rojî çeşît bi çeşît ê, geyreno dewran 
Homa teala rojêk peyda keno îmkan 


Yanî şew û rojî estê, şan û şewdirî 
Tayê zeng û zelal ê, tayê ting û tarî 

Lazim o ma zî, goreyê rojan û şewan 
Ge-gane bibê pinhan, ge-gane zî eyan 


Ma tayênan zahir, tayênan xef bikerê 


Tayênan berz, tayênan telef bikerê 


Şimşêr winî seqa kerd ke Bekê kafirî 


Şîret û nesîhetî, qisayê yalanî 
Semedê ci ra kerdî destik û kalanî 


Zûr û zûrbet varna her ca xeripna Bekî 
Şimşêr pê zûran zêde ra xemilna Bekî 


Girewt kerd binê berzînî o şimşêr nimit 
Bi o qayde nimit ke kesî pê nêzanit 


Mîreyo ke qehir û kerban zerrî sotbî 
Heme qisayê ke Bekirî ci rê vatbî 


Bawer kerd, girewt xo ver qasido extîyar: 
“Ey kalo, xelet mefikirîye ti, zînhar 


Ez ke bierzî kîşte-kenar heme ferzan 
Ez Tacdînî dest ra senî vejena erjan! 


şûrê Misirî: Tewirêkê şûranê zaf tûjan bîyo; bîyo nîşanê şûranê 
başan. Seba ke Misir de virazîyayo, ci rê “şûrê Misirî” vajîyayo (notê M. 
Emîn Bozarslanî i 

Yalan: Zûre. Na çekuye bi tirkkî ya, Ehmedê Xanîyî “yalan” vato 

Bi Tacdînî yo, seltenat û heybetê mi 
Bi Tacdînî yo, ezamet û şuhretê mi 


No nîşan û îhtîşam, no mewqî û meqam 
Bîla xatirê ey, mi rê xenîm û heram 


О Rustem û Gêw o, pehlewan o hêca yo 
Ez xizina û defîna, o ejderha yo 


Bivaje: 'Mi bi zerrîya xo Zîne û Mem 
Day' xatirê Tacdînî ver, bê dej û elem 


To verê xo mi ra çarnayo bîlasebeb 
Ma to çi çî waşto ke mi nêkerdo eceb" 


Tacdîn û Çeko, her di roşnîya çiman ê 


A» 


Goreyê dilê ci bo, eke çi wazenê 


Verê mîreyî ra bî rewan qasido kal 
Hurdî-hurdî qisey kerd ci rê hal û hewal 


Şêranê ke nîyet ardbî ceng, bîy' mulayîm 
Vat: “Dem û dewleta mîreyî, bibê daîm” 


Gêw: Embazêkê Rustemî yo dilawer bîyo (notê M. Emîn Bozarslanî) 

NESÎHETÊ XEREZKARÊ MEREZDARÊ DILKULÎ 
SEBA MÎREYÊ ZERRÎPAKÊ SAXÊ SAFDILÎ 


— s — 


Şan de ke asmênî manqala xo ronaye 
Meşaleya xo wedarite û nimnaye 


Yanî çilaya zerrnêne ke berde xo ra 
Newe ra kincê renginî ke dayî xo ra 


Mîreyo ke her tim keyfweş û zerrîşa bî 


Seke şîn ronabî û sîya girê dabî 


А с^ 


Bekirê fesadê rîsîyayê mel'ûnî 
Çim ke gina halê mîreyî yê mehzûnî 


Vat: “Ey çilaya dewlete, ti qet xem meke 
Emr û heyat bido ma, bext û firset eke 


Zereyê xo ra derd û keder û elemî 
Biveje bierze teber, Zîne û Memî 


Rîyê înan ra ronîyeno eks û înad 
Rîyê ci ra peyda beno fitne û fesad 

Eger ke mîre bido mi îzin û destûr 
Ez Memî kişena bi hîle û bi tedbîr 


Bi şerbetê jehrinî, Tacdîn û birayan 
Ti şenê hema berteref bikerê înan 


Çîyo ke karê ma keno rehet û asan 
Zînhar agahdar meke kesanê şinasan 


Mîreyê mi, dê ti bişo bivîne Zîne 
Vaje: 'Mem veşnayo, adirê sînayene 


Ti awa heyatî ya, Mem keso teyşan o 
Ti ruho edebî ya, Mem zî ha can dano 


Dê ti Memoyî zindan ra biveje bîya 
Hinî yê to yo, mi dayo to o bextsîya' 


Begê mi, ez zanena, Mem zêde ra jar o 
Perwane yo, meqsedê ci adiro har o 


Gama ke çimê Memoyî bigino Zîne 
Nêmaneno tede taqetê cuyayene 


Senî ke Zîne şîye kewte verê çiman 
Ti bawer bike ke tede nêmaneno can 


Bi no qayde can dano Mem, mireno şono 
Lej û keşmekeş zî wedarîyeno şono” 

Mîreyî estê ke ezîz û biaqil ê 
La cê nêkenê rast û çewt, sax û safdil ê 


Safîye, nezanî û zerrîpakîye ver 
Goş nêdanê bin û bingeyê qisayan ser 


Goşê xo zerrî ya, zerrî zî bi goş nîya 
Bîbikê ci sipî la çimî bi xo sîya 


Xerezdarî bivajê, çi qisa û qalan 
Sey rastîye pê ci, benê îqna û înan 


Caran nêvanê ke “Na qenc a yan xirab a” 
Caran nêvanê ke “Na şaş a yan sewab a” 


Nêvanê ke her çî, bi rayîr û bi usul 
Hema yenê xezeb, qet nêkenê tehemul 


Exlebî bi aqilê xo wa benê mexrûr 
Ekserî fikir û mentiq ra kewenê dûr 


Zerrîsîyayan, fêlxiraban û pexîlan 
Sextekaran, rîsîyayan û bêesilan 


Anê û xo rê kenê qilawuz û rayber 
Merdimê bêcinsî benê wezîr û serwer 


Teslîmê destê înan kenê kar û barî 
Ê zî dewlete kenê wayîra qisûrî 

La mîreyê wayîrê fam û ferasetî 
Sultanê wayîrê şefqet û sîyasetî 


Qetîyen yew merdimî nêkenê sermîyan 
Hetanî ke rindarind nêkerê îmtîhan 


sû Yew merdimî çewres donimî ceribnenê 
Aye ra dima nêzdîyê xo de ca kenê 
Hem şahîye hem zî wezîrîya cîhanî 
Manenê bi begme-kizîrîya zemanî 


Mîsalê yew kayî yê, ê her di zî pîya 
Boş û betal ê, pêser ra nêbenê cîya 


Hetanî mevajê "çiman ser” û “elheq” ti 
Do bi çi qayde bibê wezîro mutleq ti! 


begme-kizîrî: kayêkê kurdan o, bi kapan kay beno (notê M. Emîn 
Bozarslanî) 

elheq: Yeno manaya tesdîqkerdişî. Yanî, “ya, wina уо" (notê М. 
Emîn Bozarslanî) 

DESTÛRDAYIŞÊ МЇКЕҮЇ SEBA DÎYIŞÊ MEMÊ JARÎ 
BÊHIŞÎYA ZÎNE BI ZEWQ Û HEWESÊ DÎYIŞÊ YARÎ 


— t 


Kamilë aqildarë wayirë tedbiri 
Wina neqil kerdî hedîse û xeberî 


Ey vat: Mîre bi şêwr û mişêwre û raye 
Wexto ke da piro şî heremê seraye 


Veng da ra Zîna bêçara, arde leyê xo 
Yew bi yew ci rê vatî, qal û qisayê xo 


Vat: “Neheqîya ma bi Memî zîyade ya 
Bêrehmîya ke ma pê kenê bêhûde ya 


Mi pê ê rebenî hem cewr kerd hem zî sîtem 
Sebebê cewrî ti, sebebê sîtemî Mem 


Eşqê to sereyê ey ra aqil pernabî 
Bîbî gêj û şeyda û cindar, mubtela bî 


Hekîmêk mi rê kerdbî behsê yew çareyî 
Vatbî, bi zincîran benê weş dîwaneyî 


raye: fikir, nezer, qenaet 

Coka mi xezeb pê kerd, tepişt û eşt zere 
Zere de ha kerda temam, Memî yew serre 


Mi wina kerd ke eşqê şima bibo kemal 
Bi pêresayene wa nêbo çîyo betal 


Ema ez hinî bawer a, bi zerrî û can 
Yê şima eşqo pîl o, sewdaya sewdayan 


Şima her di resayê mertebeyê pîlî 
Şima layiqê yewbînan, kesê meqbûlî 


Bêguman ke Mem sewdasero rastikên o 
Qelbê ma sewdaserîya ey tesdîq keno 


Mamûr o, bi emrê padîşah û mîreyî 
Mazûr o, bi uzrê merdimê bêguneyî 


Kam ke ci rê peyda bikero zor û zehmet 
Bêguman do bivîno ezab û ezîyet 


Rindekîya to dest ra Mem bîyo girîftar 
Eşq û sewdaya to dest ra bîyo birîndar 


Tîra ke ginaya zerrî, to naya pira 
Dermanê bêhişîye, to sawita tira 


O surmeyo ke esto, to kerdo çiman ra 
Heta ti nêdîbî, dil nêveşabî bin ra 


Porê to bîyo qeyd û bendê dest û lingan 
Dano zerrîya ey de, sey eqreb û hingan 


Tewq kerd Memî ra to, kerd tewqdar bedenê ci 


Dame ronaye, kerd esîr dil û canê ci 

Senî ke to akerdî, çimê sey ahûyan 
Verdayî ê fiqareyî ser sey cadûyan 


Dê hadê ti bişo, qisey bike Memî de 
Abike qeyd û bendan, seba xo raverde 


Ey xunçaya nêaşkawîyaya sûrgulan 
Bişikne qefesan, azad bike bilbilan 


Mem teyşan o, ti çimeyê çemê Feratî 
Mem nêweş o, ti hênîyê awa heyatî 


Zîne awa heyatî ya, Mem ho teyşan o 
Zîne ruho ebedî ya, Mem ho can dano” 


A nazenîna ke aşiq û bengîn bîye 
Şerm ci rê perde bî, şermek û şermîn bîye 


Senî ke birayî o perde kaş kerd ver ra 
Gonî eşt teber hema, fek û pirnikan ra 


Zîna ke di sey' kulî estê cîgeran ra 
Kewte halê merdene, keyf û kelecan ra 


Ê behrî, behrê pêlanê sewdaserîye 
Tim seveknaybî perdeyê hayedarîye 


Senî ke o perde wedarîya mîyan ra 
Rijîya bendê şerman mabeynê behran ra 


O umanê xeman coşîya zîyade ra 
Winî coşîya ke qapaxê serî perra 


Qapax ke perra şî, ci ra pêlanê gonî 
Xo eşt teber, mîsalê Ferat û Ceyhûnî 

To vatêne qey birrê mazêran hejîya 
To vatêne qey şûşe ra şerab rişîya 


Mîreyo xerezdar huya bi halê Zîne 
Waşt ke binimno keleyanê bermayene 


Dûyê kebabê muhabet û merhemetî 
Peyda kerdî çiman de hesirê şefqetî 


Kele ame serçimeyë merhemeti ro 
Berme ame ê mireyë zerrîpêtî ro 


Ronişt kurekur berma bira waye reyde 
Her di pîya mendî heta şewdir uca de 


A bîye xerqê gonîya zerrî sey gulan 
O zî ci rê berma û nala sey bilbilan 


Êyê seraye dorme de ameyî pêser 
Hemîne xo eşt bi linganê mîreyî ver 


Vat: “Ey Xusrewo heqşinaso rast û adil 
Bîlasebeb çira bîyê kiştox û qatil? 


Zîne gulêra baxçeyê ismeti bîye 
Zîne selwîyêra baxê îfetî bîye 


Durrdane ya Zîne, zerrn û sedef û gewher 
Layiq nîya ke wina gonî biverdê ser 


îsmet: rast û durist, bêgune, hetê exlaq û namûsî ra pak 

Zîne nazikbeden a, nazenîn û masûm 
Çin o sucê ci ke heyat ra bibo mehrûm 


Çi ser û semed ra to gonî verdaya ser, 
Qey can û beden yewbînan ra kerdê cêser?” 


Mîreyî vat: “Qisey mekerê cahil cahil 
A bêhiş a, ez nêbîya kiştox û qatil 


Senî kişena ez, Zîne yê mergî nîya 


45 
A, cenetê heremî de dara Tuba ya” 


Ehlê heremî dorme de ameyî pêser 
Hesirê çiman varnayî selwîyêre ser 


Heme keyeyan de ronîya şîn û şîwan 
Feryad û fîxan şî resa rîyê asmênan 


A game xafil ra kewt bi zere yew camêrd 
Ey vat: “Canê xo teslîm kerd, Memo bêkes merd” 


Xebera merdene ke şîye goşê Zîne 
Goya merdbî; ameye can a nazenîne 


50 Wurişte dîqetê xo da dor û verî ser 
Dî ke mîre bermeno, hesirî lay-laser 


Ehlê heremî; kesê xasî, kesê xamî 
Şîn û şîwan ameyo piro, bi temamî 


Tuba: Dara cenetî. Bawer beno ke virqosî ya, yanî kokê xo cor de, 
şax-şafil cêr de, sîya xo dana heme cenetî ser 

60 


Zîne vat: “Ey ser-sebebê seadetê mi 
Zînhar bêkeyf mebe ti, roja dawetê mi 


Ey şah, to dayo ruh û canê Zîne ruxset 
Memoyî zî merdene xo rê kerda firset 


Can şî û resa canî, bîyî yew can pîya 
Ruh şî û resa ruhî, mîyan de helîya 


Hetanî nêbîbî bi fekê to wa îqrar 
О ruh mendbî hepisê-tenî de girîftar 


O zî mîsalê Memê melûlê mehpûsî 
Semedê pawitişê name û namûsî 


Coka, heta ewro cayêk ro nêşîbî o 
Paweyê destûr û musadeyê to bî o 


Ruhê mi, to ke semedê dilî riza da 
Şahê тї, to ke milkê tenî de sela da 


Bedenê mino jaro perîşan bî giran 
Ruhê mino bêhêzo bêteqet bî rewan 


Ca de vejîya teber ruhê mi beden ra 
Ruhê Memî ra zî şewleyêk bî eşkera 


Pîya terikna no xan û qonaxo fanî 
Pîya verê xo da cîhanê cawîdanî 


Çi tebayo ke qebûl nêkeno mekanan 
O teba wa verê xo bido lamekanan 

Caran yewna çî nêyero aqilê şima 
Melekê nêzdîyê Homayî şahidê ma 


Gama ke can beden ra, vejîya bî rewan 
Ey dîye canana xo, bi tewrê canî can 


Her di ke resayî yewbînan welhasilî 
A roşnîya û a meş'aleya cemalî 


Gamêk vindertî têver de, û bîyî asan 
Dima emel û îtîbar, ard bi yewbînan 


A, a dilopa umananê sifetpakan 
O, o zerreyê deryayanê xeternakan 


Ge-gane resayî kenareyê fenayî 
Ge-gane zî resayî serhedê beqayî 


Rîyê erdî ser ra aye ra dima pîya 
Resayî bi rojo ke vila keno zîya 


Caran nêameyî pêser, nêbîyî cêser 
Caran nêbedilîyayî, yewna çîyî ser 


Wexto ke kewtî rayîr, verê xo da Heqî 
Bi cenabê Heqî, bîyî çîyêko baqî 


Qet êceb nîyê, nê xeberî semedê mi 
Şima nêzanê, sey hunerî semedê mi 


fena: fanîbîyayiş, çinbîyayiş 
beqa: baqîbîyayiş, ebedîbîyayiş 

Şeyxo ke ci rê murîd û suxte ya Zîne 
O ruh û can o, este û poste ya Zîne 


Tabî nameyê ey verê şima de Mem bî 
Labelê şah û sultanêko muhterem bî 


Bî layiqê şan û şerefê padîşahî 
Bî meqbûlê тесііѕ û dîwanê llahi 


n 


Dola bimbareka fîraze qelbê ey o 
Ruhê ey bi nûrê Heqî tavisnaye yo 


Ey ez girewta, xo de berda Tûrê Sîna 
Çimê mi akerdî, mi her çî dî û vîna 


Ez veta peyê perdeyan ra, kerda dîyar 
Berda resnaya bi rojî, kerda şewledar 


A gama ke bi can bîye rayîrwan Zîne 
Canrotoxî ra xo rê deyn kerd no can Zîne 


so Her çend ke gama verêne “îqlîî” vat ey 
Labelê aye ra dima, “îrcîî” vat ey 


dola bimbareka fîraze: Dola/Cêvîya Sîna qest bena. Koyê Tûrî ke 
Mûsayî serê ci de Homayî dir qisey kerdo, uca de yo. Zîne qelbê Memî şi- 
bênayo na dole (notê M. Emîn Bozarslanî) 

nûrê Heqî: O nûro ke serê Koyê Tûrî de ginayo dare ro û verê çi- 
manê Mûsa pêxemberî de dîyar bîyo. Zîne ruhê Memî şibênayo a dare 
(notê M. Emîn Bozarslanî) 

îqlîî: Yanî Homayî ruhê ma ra vat "Beden ra qut bibe, beden ra qut 
bibe” (notê M. Emin Bozarslanî) 

îrcîî: No hetê ayetêkê Qur'anî ra îşaret o ke Homayî tede qalê hew- 
lan kerdo û dayo zanayene ke wextê wefatê înan, Homa ruhê înan rê vano 
“Razî û razîkerde abigeyrê verê Homayê xo.” (notê M. Emîn Bozarslanî) 

A ha ameya ke şima bikero razî 
Bi rizaya şima bişoro verê qazî 


Ke Zîne cîya bibo şima ra bi xatir 
Ke şima aye rayîr bikerê bi axir 


Abigeyro verê şima ra pê reqasî 
Hinî bibo zerrîweşa cenetê xasî” 

СРУ 
51 


TEWSÎYE Û ТЕ”АКІКЁ ZÎNE SEBA SEFERÊ AXRETÎ 
AMADEKERDIŞÊ ÇÎ Û CIHÊZÎ SEBA VEYVEKÎYA CENETÎ 


— a 


Zine ke ramojna hende sirr ú keramet 
Hende menzil ü mertebe, hende meqamet 


Dima roniste wesiyetë xo kerd aye 
Birayi rë vati në qisayë xo waye: 


“Ey padîşahê ruhan, padîşahê qelban 
Waye birayî rê, bibo feda û qurban 


Wa to rê bibê qurban, her roje di sey Zîn' 
Ez hêvî kena, ti nêbenê keso xemgîn 


A roje ke mi zerrîya xo daye Memî 
Ardî pêser mi seba xo ra heme xemî 


Welatê xeman de ser kewta, bîya serbest 
Xemî teslîmê mi bîyî, û bîyî bindest 


Mem seba mi ra, merhemet zî seba to ra 
Xem seba mi ra, seltenat zî seba to ra 

Şahê mi, ti mi de meke qewxe û xerez 
Qeneatkar a, bi para xo razî ya ez 


Sey Xusrewî ronîşe, baqî bo textê to 
Tace bide xo ser, wa tim weş bo bextê to 


Birone ti, meclisê keyf û serxweşîye 
Bîya werê ti, şênî û zerrîweşîye 


Serxweş bike, xortan û gencan û rihalan 
Zerrîweş bike newe ra pîran û kalan 


Vêşî bike ti sebebanê keyf û kayî 
Hîra bike rayîranê zewq û sefayî 


Şimitekan û werdekan amade bike 
Carîyan û xulaman zî azade bike 


Pirr bike tepsîyan bi şeker û pereyan 
Wa bibê nesîbê feqîr û fiqareyan 


Çîyê weşî û keyfweşîye bike pêser 
Çîyê mestî û sermestîye bide têver 


Wa meclisi pê înan bibê mest û sermest 
Şênîye biyero ronayene dest bi dest 


Wa gonîşîrinî pêro arê bidîyê 
Bi reqis û govende pêro bihejîyê 

Tewir bi tewir buxûrî, enberî, ûdî 
Miskê boyeweşî, awa gulan zebadî 


Nê cinsê nîmetan gelek û gumra bibê 
Bêhed û bêhesab vêşî û derya bibê 


Wedarîyayo siyo heywaniyetë ma 
Bîyo kamil û temam rûhanîyetê ma 


Кемепё binê erdî les û bedenê та 
Ema resenê yewbînan ruh û canê ma 


O nîkaho ke dawetîyê ci melek bê 
Ganî buxûrdanê ci zêde û gelek bê 


Çimkî ez û Mem ma hinî sey melekan ê 
Meyldarê eteran û çîyanê pakan ê 


Veyveyo ke melekî tede dawetî yê 
Zama û veyveke zî helbet cenetî yê 


A roja ke to Sitî daye bi Tacdînî 
Senî ke to bajar de ronaybî ayînî 


Xeberdar bike heme dikanan û sûkan 
Wa bixemilnê eynî mîsalê veyvekan 


Bivaje, wa heme şarê Botan espar bo 
Bivaje, wa heme ordî zî seferber bo 

35 


Wa seregerm bibê, mîsalê roja îdî 
Têver de bierzîyê tifing û cirîdî 


Roja ke rayîr kerdbî Sitîya perîye 
Senî ke seba ci ronabî keyfweşîye 


Ey sultan, ez to ra kena minet û rica 
Ti wesîyetê mi bikerê, bîyarê ca 


Ewro şayî û keyfweşîye seba mi ra 
Wa zîyade bo, wa di qatî bo, ey bira 


Tedarik bike ti, peyda bike cîhazan 


Amade bike ti, hem sazbandan hem sazan 


Sey texterewanê Sitîya gulcemale 
Sey ca û meqamê a perîya delale 


Tabûtêka zerrn ra neqişnaye, rengîne 
Sindoqêka weşika delala zerrnîne 


Wa rîpêşê serî qehweyî û şalên bo 
Wa qapaxê serî cilayin û zerrnên bo 


Ma her diyan, zama û veyveke qet û qet 
Verê çiman de meke bêqedr û bêqîymet 


A gama ke ma şonê zereyê mezele 
Wa xelq û alem mevajo bi nalenale 

40 


45 


'Veyveyê Sitî çi rojêka weşe bîye 
Zîne verî ra zî kesa bextreşe bîye" 


Sitî leyê mi de bo, tabûta mi reyra 
Wa Tacdîn zî bi birayê xo Memî reyra 


Çi tewir ke Mem bibî şoşmanê Tacdînî 
Tacdîn zî bibo şoşmanê Memê rebenî 


Wa bibo zerrîweşîye xemê mi reyra 
Û wa bibo şoşman Tacdîn, Memê mi reyra 


Ey meyldarê xeyretî, ey sultano hêca 
Tiyê ke her meqsed û miradî anê ca 


Heta yew serre bena temam, bi selamet 
A serre ke kenê vila, çi nan û nîmet 


Çiqas ke xelat kenê kincan û lîbasan 
Çiqas ke silayî kenê aman û xasan 


Çiqas ke lete kenê ti paç û qumaşan 
Çiqas ke vila kenê ti heq û meaşan 


Her roje bi nîyetê lej û ceng û şerî 
Çiqas vila kenê pere û nan û werî 


Her reya ke textê xo ser o ronişenê 
Her roja ke eskeranê xo dawet kenê 

50 


55 


Çiqas ke kenê pirr xizînayanê vengan 
Çiqas ke kenê şad kesanê zerrîtengan 


Çiqas ke kenê maldar kesanê feqîran 
Çiqas ke kenê azad kesanê esîran 


Çiqas ke meclisê xo de xeberî danê 
Çiqas ke hepsî û mehkuman veradanê 


Çiqas ke semedê xo ra serf û xerc kenê 
Çiqas ke xizînayan zêde ra dekenê 


O qehro ke dişmenanê xo pê def kenê 
O cewro ke zaliman pê berteref kenê 


Edaleto ke qandê Homayî ronanê 
Mazlûmanê ke zaliman ra xelisnenê 


Kilamanê ke meydanê cengî de vanê 
Gonîya ke canê dişmenan ra rişnenê 


Hetanî werd û lepa kutikê nêçîrî 
Hetanî vaş û êmê herê binê barî 


Sultanê mi, no yo to rê wesîyetê mi 
Serf bike ti înan heme bi nîyetê mi 


Zînhar seyr meke heqîqet û mecazî ro 
Binuse hemeyan defterê cihêzî ro 

60 


6S 


Wa ez verê zamayî de bibî payedar 
A game û a saete nêbî şermezar 


Gerçî mi qalê xo zêde kerdî derg-dila 
Bi qaldergîye hişê to kerd qila-vila 


Ez qurbanê to bî meqsedê ma zaf dûr o 
Wa to ra dûrî bo, gorê ma zî zaf kûr o 


Aye ra ez qisey kena wina bi dîqet 
Biyaro zerrîya to ro rehm û merhemet 


Semedê min û Memî ra meke şerm û ar 
Gama ke canê xo dano Memo birîndar 


Zîne do cenazaya Memoyî reyra bo 
Hetanî cayê mezelan zî ey reyra bo 


Wexto ke ez mirena bira, destûr bide 
Wa mezela mi bivirazê kîşta ey de 


Memê perîşanî ra cîya mekerê mi 
Bê perde Memî reyra defin bikerê mi” 


Zîne ke wesîyetê xo kerd û qedêna 
Nêameyî piro keder û xemî reyna 


Mîreyî vat: “Dê ti bişo bivîne Memî 
Eger ke merdo candar bike ê masûmî 

Ti bawer bike bi rastîye û bi îman 
Semedê to û Memî ra ez bîya poşman 


Eger weş bimanê şima, eger bimirê 
Çin o hinî cîyabîyiş, to û Memî rê” 

AAC еу 
52 


POŞMANÎYA MÎR ZEYDÎNÎ SEBA EŞQÊ MEM Û ZÎNAN 
MERHEMETÊ EY SEBA HALÊ NAZENÎNAN 
MERDENA MEMÎ BI VATIŞÊ DERD Û BIRÎNAN 


— r 


Zîne ke eşnawitî qisayê birayî 
Ê qalê poşmanîye, qisayê wefayî 


Xo xemilna sere ra heta binê payan 
Bîye behrê rindekîye, xerqê gewheran 


Dadike, Sitî û sed xizmetkarî pîya 
Aşme, roj û estareyê seyarî pîya 


Pêro pîya vejîyayî teber bircan ra 
Durrdaneyî vejîyayî teber durcan ra 


Sed carîyeyan, Sitî û dadikeyînan 
Girewte Zîne bi merasîm û ayînan 


Zîne zana ke nêbeno miradê dilî 
Eke tenya nêvîno ê şeyxê kamilî 


A zerraya mîsalê zuhreyê reqasî 
Bîye melhema razanê xelwetê xasî 


şeyxo kamil: Mem qest beno 

Wexto ke şîyî restî ê xelwetxaneyî 
Wexto ke abîyî berê hepisxaneyî 


Ê pêro bi meşala û bi fener' şîyî 
Dadik û Sitî, çend gamî ci ra ver şîyî 


Sey sedefêk xo dayo ra verê dîwarî 
Memê xerqê deryayê eşqê gonîwerî 


Cano durrdaneyo bêbahayo pak û weş 
Veto ê hinî destê xo ra mift û beleş 


Tefênîyaya fanosa zerrî û canî 
Bêaw mendo gulîstanê leş û bedenî 


Pers kerd hepsîyan û zindanîyan ra înan 
Halê Memê feqîrê rebenê rebenan 


Zindanîyê ke zanenê ê girîftarî 
Înan ci rê vat: “Xo dabî hetê dîwarî 


Virsikêko ecêb kewt bi Memê jarî ser 
Şewqêko ecêb ci ra vejîya bi teber 


Yew mîsalê rojî, yew mîsalê aşman bî 
Yew mîsalê zerrnî, yew mîsalê sîman bî 


O roj û a aşme ke resayî yewbînan 
Helîyayî têzere de, kewtî têmîyan 

Gama ke her di bîyî yew, kewtî têmîyan 
Bi şewq û şemal, bîyî mîsalê ayînan 


Bîyî sey ayînan, bîyî roj û roşnîye 
Zindan ma ser o kerd gulîstan û şênîye 


Mem bi no qayde, bî bêhayî û bêxeber 
Dilo evîndar zî bî heder û derbeder” 
Hey nezano ke anêbîyê çimê dilî 

Qet mevaje ke ruh senî beno tecelî 


Mevaje ke yan tenasux o yan zî hulûl 
Mevaje bi no hawa çîyêk nîyo meqbûl 


Caran mevaje, na mesela û sanik a 
Caran mevaje, qala betala şenik a 


Hewno ke vînenê, o zî bi no meqam o 
Çîyê dîyîşî yo, labelê natemam o 


Bi hemsuhbetîya Memoyê muhteremî 
Agahdar bibî heme heval û hemdemî 


tenasux: Yew beden ra derbasê yewna bedenî bîyayişê ruhî. Go- 
reyê bawerîyêk, wexto ke yew beden mireno, ruhê ey derbasê yewna be- 
denî beno û ê bedenî de ciwîyeno. Zanyaranê îslamî na bawerîye red 
kerda û vato “Merdişê bedenî dima, ruh alemo manewî de hetanî wextê qî- 
yametî paweno; ancî keweno bedenê xo yê verênî. (notê M. Emîn Bo- 
zarslanî) 

hulûl: Yew bawerî ya, ke goreyê ci Homa keweno donê tayê kesan 
û tayê çîyan, bi sûretê ci aseno 

Murşîdê xasî rindarind înan ro seyr kerd 
Bi qelbê xo qelbê înan ser o tesîr kerd 


Hemxelwetîya Memê jarê girîfdarî 
Perdeyê xo antbî serê yar û axyarî 


Sitî û dadike ver bi Memoyî şîyî 
Ey reyde qisey kerd, xeylê mijulîyayî 


Vat: “Memo, dê biwurize Zîne ameya 
Ruhê to ya bêşik, a rebene ameya” 


O lewziwayo teyşanê dîyîşê yare 
Nêame xo ser, bi na qisa û xebere 


Xeylê ante û kaşkerde damara zerrî 
Rişnaye ser awa gulan, misk û enberî 


Bedenê ci de nêvet înan hîsê canêk 
Tenya ey sere ra bîyêne berz dûmanêk 


Xo ra şîbî Mem, eynî mîsalê çilayan 
Dûmanê sereyî resayêne bi serban 


Zîne ameye verê Memî de tîk bîye 
A aşme her ca ro vila kerde roşnîye 


murşîdo xas: Mem qest beno 

Perde ke verê cemalî ra kaş bî kenar 
Roj aşma pirre de bî eşkera û dîyar 


w 
ст 


Wina vat Zîne, аіѕауа хо kerde beyan: 
“Wurize, ey cesedo ke mi dayo ci can” 


Şewqê qal û qisaya fekê a şepale 
Verê xo da dûmanê serê a şemale 


Şewqî ra adir girewt dûmanê sereyî 
Wexto ke çîk erzîya qefesê zereyî 


Memo ke xelwetxane de kewtbî îbadet 
Wurist xo ca ra, seba tewafi ard nîyet 


"û A game bi rastî û duristîye Memî 
Destmajê xo kerd newe bi awa Zemzemî 
Nimajge û meqam de edilîya biney 
Çareyê xo resna bi Hecerul-Eswed ey 


Seba tewafkerdene ver çarna bi Beytî 
Perwaneyî perrê xo resnayî bi zeytî 


tewaf: Dormeyê Kabeyî ro şîyayiş û ameyiş. Na beyte û çend bey- 
tanê cêrênan de Ehmed Xanî Zîne şibênaya Kabeyî, Mem zî şibênayo he- 
cîyan ke Kabe tewaf kenê (notê M. Emîn Bozarslanî) 

meqam: meqamê Îbrahîm pêxemberî oyo ke duştê Kabeyî de yo 
(notê M. Emîn Bozarslanî) 

A gama ke adir de veyşayêne perrî 
Înan têver de vatî, nê qal û xeberî 


Perwaney' şemale rê vat: “Ti ya weş delîl” 
Şemale zî ci ra vat ke: “Ti yê weş xelîl” 


Perwaneyî ci rê vat: “Ti ya гауїгпита” 
Şemale zî ci rê vat ke: “Ti yê canfeza” 
Perwaneyî vat: “Ti ya deyaxê zereyî” 
Şemale zî vat: “Ti yê adirê sîneyî” 


Perwaneyî ci rê vat: “Ti kena weş kulan” 
Şemale zî ci rê vat: “Ti kenê weş dilan” 


Perwaneyî ci rê vat ke: "Ti ya padîşah” 
Şemale zî ci rê vat ke: “Ti yê qiblegah” 
Perwaneyî vat: “Ti ya horîya Homayî” 
Semale zî vat: “Ti yê roşnîya Homayî” 


Lewteyşanan têver de, rehet û bêzehmet 


50 
Dilsoteyan qalê xo dirix nêkerdî qet 


Perwaney': perwaneyî, perwane. Mem qest beno 

Şemale: Zîne qest bena 

rayîrnuma: rayîrnawitox, rayîrmusnayox. Keso ke rayîr naw- 
neno/musneno 

canfeza: ganîkerdox, heyatdayox. Keso ke gan/heyat dano kesêkê bînî 

60 


Qisayê xo vatî yewbînan rê a game 
Erz kerde pîya sewdaya xo ya temame 


Dadike, Sitî û ê xizmetkarî pêro 
Hepsîyî, mehpûsî, ê girîftarî pêro 


Pê qal û qisayan zîz û seregerm bîyî 
Pê boye û bîne sermest û sersem bîyî 


Înan Memê hepsîyî rê vat: “Ey evîndar 
Ma ameyî dîyarê to, mebe bom û har 


Zîne bîye ser û semedê harîya to 
Mîre zî bî ser û semedê zarîya to 


Mîre seba to, bî wayîrê merhemetî 
Zîne zî ameya, bi meqsedê suhbetî 


Ha to rê awa heyatî, ke bîyê teyşan 
Ha to rê Luqman, ke bîyê nêweşo giran 


Eger Mecnûn ê, ameya verê to Leyla 
Eger Wamiq ê, ameya seba to Ezra 


Eger bilbil ê, gule qey to bîya hazir 
Eger nîlufer ê, roj qey to bîyo nazir 


Şema ha veşena, eger perwane yê ti 
Îsa ho ameyo, eger ke merde yê ti 

Bi no hawa mebe, merdimo dîwane ti 
Nas û şinasî yê, mebe keso pêşe ti 


Horîya ke bedenê to rê nefes bîye 
A Zîna ke her daîm to rê hewes bîye 


Senî ke wazenê, eynî winî ameya 
Ewro esta meşte çin a, dinya fanî ya 


Ti emrê xo erjan meroşe, meke ziyan 
Wa bîlasebeb nêvejîyo to dest ra can 


Kes nêşimo şerabê ecelgirewtoxî 
Nêvîneno caran yewerê canrotoxî 


Ancî pê aqilî xo nas û şinas bike 
Zincîranê cindarîye ra xelas bike 


Coka akerdî ma zincîr û reseneyî 
Biwurize ma bişorê verê mîreyî 


Wayirê keremî, zaf a comerdîya ci 
Sîya perranê teyra Homayî, sîya ci 


Seba to ra ardê pêser embaz û nasî 
Kerdê amade kinc û xalî û pelasî 


teyra Homayî: Teyra dewlete. Teyrêka mîtolojîk a; sanikan de vajî- 
yeno ke nişta sereyê kamî ser yan zî sîya perranê ci ameya sereyê kamî 
ser, o kes bîyo mîre, bîyo hukimdar; yanî bext û şansê ci abîyo. Tîya de 
meqsed abîyayişê bext û şansî yo (notê M. Emîn Bozarslanî) 

75 


Seba veyveyî ra ronîyayo textê to 
Talihê to ageyra, bîyo weş bextê to 


Ti ke Şîyî verê mîreyî restî uca 
Miradê zerrîya to desinde yeno ca 


Ti ke senî biwazê, çi bikerê niyaz 
O do bi o qayde, to bikero serfiraz” 


Memî ke eşnawitî, nê şîret û pendî 
Wina cewab da ci, ê kesê hunermendî: 


“Ez nêşona ver û huzûrê çi mîreyan 
Nêbena bende û koleyê bêçareyan 


Şahî û wezîrîya dinyaya fanîye 
Her çîyê ci vik-veng, karê hoqebazîye 


Pêro boş û betal ê, pêro bêbeqa yê 
Pêro bêaqubet ê, pêro zî fena yê 


Mîreyo ke ci rê merg estbo, mîre nîyo 
Ezlbîyiş ci rê estbo, keso bêçare yo 


Ma şîyî huzûrê ê mîreyê mîreyan 
Huzûrê ê şahê şahan û fiqareyan 


Şahê şahan û sultanan û mîreyan o 
Bexişkerdoxê tometan û guneyan o 


285 


www.iqra.ahlamontada.com 


80 


85 


Neynika nûr û cemalî, ey afernaya 
Tîra xo pê bisk û birûyan, ey musnaya 


Fanosa bedenî roşnak û kildar kerda 
Estbîyena xo tede, kifş û dîyar kerda 


O mîre hakim o, o mîre zulcelal o 
Tim textê xo ser o, o mîre bêzewal o 


A dinya de ma kerdî wayirê mareyî 
Ma kerdî ebedî, bi emrê bêşubheyî 


Baxê naz û pîlîye de neweber ê ma 
Hezar şukir ke bakîr û muteber ê ma 


Heşa ke ma, no war û qonaxo fanî de 
Bê ke ca bibê, cenetê cawîdanî de 


Ma zîna bikerê, ke karê heywanan o 
No mesken de, ke aqubetê ci wêran o 


Nêbeno ke ma bibê kesê rîsîyayî 
Rezîl û ruswa bişorê verê Homayî 


Heqî seba ma, horî û xilmanî têde 
Amade girewtê, baxçeyê cenetî de 


Zulcelal: Wayîrê celalî, Homa 

95 


Ê nika pawenê merdiş û wefatê ma 
Ê nika goynenê veyve û dawetê ma 


Labelê cenetê aşiqan uca nîyo 
Cenetê înan cayê dîyîşê Heqî yo 


Baxê cenetî ra, berz o uca dahanî 
Linge nêvisnenê ci horî û xilmanî 


No yo, çîyo ke Heqî ra hêvî kenê ma 
Ney ra qederî, yewna çî nêwazenê ma” 


Memî ke meqsed û miradê xo vat axir 
Verê ci de ber abî, bî hedre û hazir 


Teyro ke berê qefesî ci rê abîyo 
Winî perra û şî ti vanê qet çin bîyo 


Destê xo na dinyaya fanîye ra şutî 
Perrê zerrîya xo dayî piro û kutî 


Dinyaya gewre ser ra, ê teyr û şehbazî 
Ver bi qatê Heqî, kutî perr û perwazî 


dahanî: dahîna, daha, hîna 

53 


TAZÎYE Û MATEM Û ŞÎNÊ MEMÊ ŞEHÎDÎ 
MERGÊ BEKIRÊ FESADÎ BI DESTÊ TACDÎNÊ SEÎDÎ 


— ay 


Singiro ke hedise ra bibi xeberdar 
Seba ma hal ú mesele, wina kerd diyar 


Ey vat: “Can ke hepisê tenî ra bi cuda 
Feryad ú fixan heme bajar de bí peyda 


Bî welwele, bî qirrayis û zarezare 
Bî zelzele, hemeyan xo eşt, bi heware 


Botan, pîlan ra heta qijan û tutekan 
Cenîyan ra heta keynekan û veyvekan 


Muteberî, qedrberzî, kesê giregirî 
Cahil-ciwanî, neçarî, kesê feqîrî 


Bajar de nêmend, keso zerrîweşo keyfbaş 
Heme kewtî têmîyan, bîyî sas û pêşaş 


Pêro pîya erzîyayêne ver bi Memî 
Hemîne derd kirişnayêne ser bi xemî 
şîngir: şîngirewtox, keso ke şîn gire dayo 

15 


Tacdîn û Bekir rastê yewbînan ameyî 
Pîya eynî rayîrî ser o vejîyayî 


Tacdîn: “Ey sebebê fesadîya alemî! 
Şeytano koro ke kewto dilqê ademî! 


Ey ecdadê pexîl û qefçil û fesadan! 
Wey manîyê arzû û mirad û meqsedan! 


Ey perdedirê aşiqan, Meman û Zînan 
Wey daxkêşê serê dirbetan û birînan 


Ey îblîso pîso bêrehm û bêmerhemet 
Dê bes nîyo, to ma ser o kerdo qîyamet! 


To derheqê Memoyî de, fesad qisey kerd 
To o bêgune ma dest ra, vet û girewt berd 


Munafiq û maro sîya yê, neyar ê ti 
Hîna zî verê çiman de yê, dîyar ê ti 


Binê erdî Memî rê, serê erdî to rê 
Ti wina şad û bextewer, piro bigeyrê!” 


Tacdînî Bekir ca de ravist bi erdî ser 
Bedeno pîso mirdar canî ra kerd cêser 


perdedir: perde dirnayox 
daxkêş: keso ke dirbetan dax keno 

Tacdîn ke şî resa leyê Memê birayî 
Dî ke nûrê xo kerdo vîndî ê çirayî 


A game serê xo ra tace û tomarî 
Vetî eştî serê bedenê Memê jarî 


Aqil kerdbî vîndî bi hesretê birayî 
Kam ke bidîyêne, Tacdînê ejderhayî 


Waştêne hema canê ê kesî bigêro 
Sey Bekirî derg û pehnê erdî bikero 


20 


Kes nêeşkayêne bibo muqabilê ci 
Bêşik Tacdîn do bibîyêne qatilê ci 


Neçar mendî, xebere daye bi mîreyî 
Mîre ame û girê da pê reseneyî 


Wexto ke înan cenaza daye kiftan ser 
Şehîd cayê şehadetî ra vet bi teber 


Asa verê çimanê înan de elamet 
Rabî qelebalixî mîyan de qîyamet 


Dêvo ke înan girê dabî pê tedbîrî 
Qerifnayî xo ser ra qeydî û zincîrî 


25 


tomarî: kaxitê ke seba wezîran nusîyayê û hetê mîreyan û hukim- 
daran ra îmza û mor bîyê; beratê wezîran (notê M. Emîn Bozarslanî) 

35 


Kemend û zincîrî lete kerdî şikitî 
Ber û perdeyî parçe kerdî wedaritî 


Ejderha ke eşkefte ra vejîya teber 
Desinde vaşt bi cenazaya Memoyî ser 


Tabûte daye sereyê xo ser Tacdînî 
Fîxanê ci bî berz, resa rîyê asmênî 


Kam ke esto şehrê Cizîre de ademî 
Hemeyan daybî xo ra lîbasê matemî 


Çiqas ke estbîyî bajar de naskerdeyî 
Cenî û keynekî û veyvekê neweyî 


Hemeyan akerdbî sere, bisk û gilayî 
Hemeyan daybî xo ra çinayê sîyayî 


Bê leçekan û bê çîtikan mendbî pîya 
Hemeyan seba Memî girê daybî sîya 


Dadike, şîngirêdayeyan, mihrîbanan 
Pîya kerdbî nale-nal mîsalê goyînan 


Înan lornayêne Memî ser o bi aheng 
Zîne wurişte payan ser, çapik û çeleng 


A aşme pirre, bi vengê dawul û sazan 
Ver bi cenaza şîye bi kay û reqesan 

Verg û heşî, benîademî, morcelayî 
Teyr û tûrî, dar û berî, mûr û melayî 


Ê pêro semedê Memî ra nalayêne 
Her yewê ci bi hawayê xo kalayêne 


Komê sîyayî, yê şîndaran û şîngiran 
Gurrayêne tim, mîsalê hewranê pirran 


Alişkanê mîsalê gulan ro hemeyan 
Kerdêne war hesirê gonînî sey layan 


Merdimî vatêne qey wextê wisarî yo 


40 
Gulşenan de vareno, wextê yaxerî yo 


O şîn û matem, o sîyapiragirewtiş 
Pê çarşefan û pûşîyan xotêrapiştiş 


Botan de o wext û o dem ra bîyo edet 
O do dewam bikero hetanî qîyamet 


hewrê pirrî: hewrê bi şilîye/varanî dekerde, hewrê ke şilîye ci ra zaf 
varena 

An A ak 
4 


ARZÛ Û HÊVÎYA ZÎNE SEBA BEKIRÎ 
UZIR WAŞTIŞÊ AYE SEBA Ê KAFIRÎ 


— 


Wexto ke ê şîyî goristan; cayê goran 
Dî ke meyîtêk eşto mabeynê di daran 


Eşto rîyê erdî ser, mîsalê mirdaran 
Mîsalê bêkesan, mîsalê bêwayiran 


Persayî û vat: “No çi keso bêwayir o?” 
Înan ci rê vat: “Merdimo sucdar Bekir o 


Tacdînî o rîyê dinya ser ra fena kerd 
Alem bi fenayîya ey keyfweş û şa kerd” 


Sanikvajî seba mi wina kerd rîwayet: 
Zîne senî ke eşnawit hal û hîkayet 


Mîre û Tacdînî rê, nê qalê xo vatî: 
“Ey şah û wezîro wayîrê ferasetî 


Ez hêvî kena şima nêkê înadîye 
Seba Bekirê serçimeyê fesadîye 


di darî: darbest qest beno 
fena kerdene: kiştene, helak kerdene 

Çimkî Rebê aleman, Rebê îns û canan 
Rebê mexlûqatan, Rebê erd û asmênan 


Roja ke eşq dayo kesanê sewdaseran 
A roje kîn zî dayo kesanê kîndaran 


Wexto ke çinêbîyiş ra ma afernayê 
Têver de kerdê hewcedar, pêra besnayê 


Ma gulê sûrî yê, Bekir seba ma xar o 
Ma xizina yê, Bekir zî seba ma mar o 


Xizînayî muhafeze benê bi maran 
Gulê weşikî zî pawîyenê bi xaran 


Roja verêne ra Bekî bi ma cefa kerd 
Labelê peynîye de zî bi ma wefa kerd 


Eyan xebitîya qey muxalefetê ma 
Pinhan xebitîya qey muwafeqetê ma 


Ma rê nêbîyêne asteng û manî eger 
Eşqê ma do bibîyêne betal û heder 


Gerçî ey semedê xo ra çîyo xirab kerd 
Labelê derheqê ma de çîyo sewab kerd 


O bî sebebê rastî û heqîqetê ma 
Bî rayîrwanê rayîr û terîqetê ma 
xar: telî, na çekuye bi fariskî ya 
294 
www.iqra.ahlamontada.com 


O zî na rayîrwanîya ma de şehîd o 
Şima bawer bikerê ke o zî seîd o 


O mekanê şehîdano ke tede yo Mem 
Helbet a mezela ke tede yê ma her dem 


Zînhar Bekî ci ra mehrûm mekerê şima 
Çayê ke bi ê kutikî pawîyayê ma 


Wexto ke ma şîyî cayê berzê corênî 
O do xo bido verê suxberê cêrênî” 


Însaf, semedê xatirê Homayî, însaf 
Eynike ancax hende bena xalis û saf 


La caran mumkin o ke awke û tasike 
Xo mabeyn de qebûl nêkerê kîn û rike 


La pewteyanê eşq û sewda ra qederî 
La soteyanê eşq û sewda ra qederî 


Yewer bianco hende ezîyet û cefa 
Yewer nîşan bido safî û wefa 


25 


Ê merdîmî tim wayirê merhemetî yê 
Coka layiqê nîmetanê cenetî yê 


seîd: berzbîyayox, keso ke ver bi cor beno berz 

O do xo bido verê suxberê cêrênî: Tîya de ayetêka Quranî îşaret 
bena. Na ayete de behsê Eshabê Kehfî û kutikê înan Qitmirî beno û vajî- 
yeno ke “Kutikê înan zî suxberê cêrênî de her di zendê хо derg kerdbî.” 
Tîya de Zîne Bekir şibênayo ê kutikî (notê M. Emîn Bozarslanî) 

KEFENKERDIŞ Û DEFINKERDIŞÊ 
MEMÊ XEMGÎNÊ XEMGÎNAN 
HEMNEFES Û HEMQEFESBÎYAYIŞ 
BI ZÎNA NAZENÎNA NAZENÎNAN 


ауз 


Welhasilî, şehîdê eşqê допмегї 
Qurbanê tehdayî, kişteyê darê zorî 


О kişteyê suc û cirmê bêguneyîye 
Oyo sey beratê şahî û mîreyîye 


Bi nûrê pakê temîzî kefen kerd înan 
Qebra ting û tarîye de defin kerd înan 


Teslîmê xizîna kerd, Memoyo sey durrî 
Verê lingan de ca kerd, Bekiro sey marî 


Ronayî verê sereyî de elametî 
Yanî “No bi xo yo serwerê qîyametî 


Seresparê qebîlaya pakbazan no yo 
Pîl û serdarê heme serfirazan no yo” 


Zîne ameye, bi qama sey senewberan 
Sîya xo daye ser, mîsalê selwîyêran 

Bîla perde, mîsalê neyî nalayêne 
Têdima hesirê çiman gurgurnayêne 


To vatêne qey ameyo wextê wisarî 
Deryayan varnenê rîyê erdî ser hewrî 


ıo ^ şilîye ke varayêne serê gorî 
Her yew dilopa xo bîyêne des heb durrî 


Wexto ke derdê zerrî dest ra kerdêne “ah” 
Ê heme matemîyan zî neûzubîllah! 


Bîyêne şirîkê ci, bi meqam û aheng 
Kewtêne her new felekan ser awaz û veng 


Esker û esparan, kesanê giregiran 
Derwêş û dewijan, merdimanê feqîran 


Dildaran, nazenînan, rindan û şepalan 
Horîyan, perîyan, înanê sebrê dilan 


ıs Pêro û pîya kerdêne hewar her kesî 
Fîxanê ci resayêne çerxê etlesî 


Zîna ke çin o hinî hêz û quwetê ci 
Nalayiş zî birîya, nêmend qudretê ci 


çerxê etlesî: Goreyê astronomîyê Batlamyusî asmëno/feleko 
newin. No felek feleko peyên o û pîlê heme felekan o 

25 


Şîye verê sereyê Memî a xemgîne 
Ci rê nê qalê xo vatî a nazenîne: 


“Ey oyo ke xo rê kerdo milk beden û can 
Ez bax û baxçe ya, ti baxwan û baxçewan 


Baxo ke to resna, bêwayir û wêran o 
Bê rîyê to o bax, derey çiyî rê beno! 


No baxê gulan; perçemî, birûyî, biskî 
No husn û cemal; çene û çimî, alişkî 


Çimê sîyayî sey vaman, çimê şehlayî 
Henarî, beyî, sayî, şaxê berz balayî 


Weş o rengê înan, lezetdar ê bitehm ê 
To ra teber kesanê bînan rê heram ê 


Ez beşna sey xurmeyêran biraşanî 
Ez do heme meyweyanê ci biroşanî 


Sunbul û alalanê nûrdaranê geşan 
Nê rihanan û menefşeyanê boyweşan 


Yanî por û perçeman, nê bisk û birûyan 
Hewle a ya ke ez bikî talan û wêran 


bitehm: tehmdar, tehmweş 

35 


Parçe parçe bikerî kincanê sey gulan 
Biverdî sereyî ser de herran û welan 


Heme porê xo biruçiknî ta bi ta ez 
Heqê xo o yo ke bidejnî ca bi ca ez 


No bax û baxçe, nê meyweyî, lejg û gilî 
Pind û pelî, heme çîçegî, şax û vilî 


Nezirê ewnîyayîşê to bîyî tek-tek 
Weqfê her di çimanê to bîyî mubarek 


Ez do hemîne bikerî wêran û talan 
Wa çi rey nêbê para cahil û cuhûlan 


Lakîn xo bi xo fikirîyena ez her dem 
Belkî ti bi mi bikerê lome û sîtem 


No hal bi nezerê to nêbo çîyo meqbûl 
Ez tersena mi bigêrê sebeb û mesûl 


Wucûdo ke beden û can ra yeno meydan 
Q, milkê to yo, nîyo bêwayir û xopan 


Eger ke nuqsan bibo rîyê mi ra muyêk 
Beno ke ti bi mi bîyarê hêrs û sûyêk 


Wexto ke bi mi bikerê sîtem û ezab 
Ez zanena ke nêeşkena bidî cewab 

45 


Nêzdî yo, ez zî sey to aqil kena zîyan 
Wextê ci yo, ma hinî resenê yewbînan 


Hewle a ya, tedarikê xo bivînî ez 
Na dinyaya gewre ra destan bişuwî ez 


Baş o ke ez bi na semtîye, nê cemalî 
Nêdî bisk û birûyan ezab û zewalî 


Teslîm bikerî emanetê Heqê pîlî 
Ez xo biresnî to, bi nê husn û cemalî” 


Bi no tore îfade kerd Zîne heqîqet 
Nêmend bi dinya eleqeyê ci qet û qet 


Verarda xo mezele ser ra arde pêser 
Bedeno bêzar can ra bî cîya û cêser 


Destê xo can ra şutî a game bi zerrî 
Finda nûrdare xow ra şîye, bîye tarî 


Ruhê xo resna huzûrê Homayê corî 
Bedeno nazik zî kerd bi zereyê gorî 


Ê şîngirêdayeyanê dilbirîndaran 


Newe ra dest kerd bi bermayiş û hewaran 


Zerrî-can ra fîxan kerd înanê haziran 
Dest bi ax û feryad kerd înanê naziran 

55 


Feryad û fîxanê rîyê erdê sîyayî 
Şîyî resayî asmênê berzê balayî 


Zîne anegoreyê tore û ayînan 
Seba definkerdişî kerde hazir înan 


Mezelo ke Memo meleknezer tede yo 
Yanî o sedefo ke o cewher tede yo 


Da xo ro û ser o bermayî lay û laser 
Şilîya hesiranê çiman varnaye ser 


Mîsalê cewheran varnayî ser hesirî 
Reyna akerd înan qapaxê serê gorî 


Ê her di cewherî eynî ca de, durcêk de 
O roj, a aşme; pîya têver de, burcêk de 


Bê wasita her di zî pîya defin kerdî 
Her di têver de teslîmê yewbînan kerdî 


Yanî newe ra akerd qapaxê sendûqe 
Mîreyî vat ke: “Memo, ha to rê maşûqe!” 


Hîrê reyî cesed ra veng û seda ame 
Her hîrê reyî zî ci ra "merheba” ame 


Hemeyan ke no vengo heqîqî eşnawit 
Pê bawer kerd înan, qîymetê eşqî zanit 


301 
www.iqra.ahlamontada.com 


60 


65 


Helal bo сі гё, hezar pesnî seba їпап 
Nêbîyî meyldarê dinyaya gewre caran 


Qet xo nêlebitna bi herre û harşike 
No bî eserê sewdaya temîza pake 


Ê şîyî, sadiq û zerrîrehet û temîz 
Ê şîyî, bakîre û serfiraz û ezîz 


Bê ke mirad bigêrê pêra lewziwayî 
Bi ax û hesret şîyî huzûrê Homayî 


Zaf weş ciwîyayî bi eşq û sewda wellah 
Zaf weş bar kerd na dinya ra tebarekellah 


Kesê ke bi ciwanîye, mîsalê Zîne 
Bineqişnê heyatê xo bi sînayene 


Yan sere bidê qey eşqî, sey Memê jarî 
Weşîye bikerê qurbanê nê rayîrî 


Bêguman ke yeno werê miradê înan 
Bêguman ke beno hasil meqsedê înan 


Ya Reb, ti bi rincanîya eşqê sadiqî 
Ya Reb, ti bi kemalîya sidqê aşiqî 


Ya Reb, ti bi şîrinîya husn û cemalî 
Ya Reb, ti bi sînayîşê pîl û celalî 


302 
www.iqra.ahlamontada.com 


Ya Reb, bi derdê hîcran û cîyabîyişî 
Ya Reb, bi zewqê wuslat û pêresayişî 


Ya Rebî, ti bi zerrîweşîya hebîban 
Ya Rebî, bi zerrîsîyayîya reqîban 


Ya Rebî, ti bi nazdarîya nazenînan 
Ya Rebî, ti bi nîyazdarîya xemgînan 


Ya Reb, bi hesiranê çimanê bilbilan 
Ya Reb, bi şebnemanê pelanê sûrgulan 


Ya Reb, bi hesiranê sûran ê Mecnûnî 
Ya Rebî, ti bi rîyê Leyla yê gulgûnî 


Ya Reb, bi Memê jarî û a sînayene 
Ya Reb, bi hesretdarîya Zîna rebene 


Wexto ke ti cîya kenê beden ra canî 
Wa eşq û sewda ra bêpar nêmano Xanî 


Yanî sewda û bengînîya Mihemedî 
Ti zîyade nêvîne seba nê Ehmedî 


Ehmed ho pêxemberî ser çend qalan vano 


Bengînîya ci zî arzû keno, wazeno 


O tim û tim bengînîye vano vindeno 
Labelê bela yo çîyo ke pê geyreno 

Boş û betal ê, heme qai û vateyê ey 
Şaş û xelet o, heme kar û gureyê ey 


Çîyo ke vano zahiren delal û baş o 
Çîyo ke keno batinen xelet û şaş o 


Sey Memî wexto ke Xanî teslîm keno can 
Sey Bekirî, ti ey bide xatirê qencan 

aaa 


SALIXDAYIŞÊ ALEYDARÎ Û ÎXTÎLAFÊ XÛLQETÎ 
NEWE RA PEYDABÎYAYIŞÊ XÛY Û FITRETÎ 


— any 


Hîkmet o yo ke terk kerd no xan û na dinya 
Verê xo da bi koşk û seraya a dinya 


Labelê terk nêkerd, cins û cîbîletê xo 
Her yew aferîya, bi xûy û xûlqetê xo 


Mezela Memê jarî, yê Zîna rebene 
Bîye kewe, bi zîraetê heskerdene 


Weameyî di leyekî, teze û serkeş 
Sere wedarit pîya, serxweş û zerrîweş 


Yew dara senewbere, yew dara selwîye 
Her di teze û narîn, her di zî bi sîye 


Destî milê yewbînan ser o ardî pêser 
Beşna delale kerde derg û dayê têver 


Mezela Bekirî ser ra sere vet darêk 
Bîye zergûn û kewe; mendêne sincêrêk 


Aramî û rehetîye ra, bêpar bîye 
Sey wayirê xo Bekirî, xerezdar bîye 

Weameye tavil, xo resna her di daran 
Bîyê manîyê pêrestişê her di yaran 


Nêeşkaya bi înan îdare bikera 
Dişmenîye ci kerda, elem û eşkera 


A sincêre xo resna ê her di hebîban 
Kewte mabeynê înan mîsalê reqîban 


Welhasilî kelam, bi qirm û şax û gilan 
Xo lefêna bi piro, mîsalê fuzûlan 


Kesê ke bêesil ê, û çin o rîyê xo 
Caran nêteriknenê exlaq û xûyê xo 


Ti eke çewres serrî bironê henzele 
Bi hingimên awe bidê hele bi hele 


Weye bikerê aye pê rojî, pê tîje 
Awa gulan birişnê ser her dem her roje 


Bi kardî her roje reyayan abikerê 
Zêde û zîyade ra şeker debikerê 


Ver de bixebitîyê mîsalê hindîyan 
Caran seba to gêna herinda hindîyan! 


Mevaje ke derey, dana çi mehsûl û ber 
Semereyê ci çin o, tehlîye ra teber 


henzele: fekîyêka sey beşîlayan a, la beşîlayan ra zaf qickek a; bi teh- 
lîya xo nas bîya û bîya nîşanê çîyanê zaf tehlan (notê M. Emîn Bozarslanî) 
hindî: kesê Hindîstanî, keso ke bi eslê xo hind o / hindî: zebeşe 

со клу 22 
57 


MÎSALÊ SERENCAMÊ BENÎADEM Û MALÎ 
YÊ NE BI GOREYÊ ZAHIRÊ SÛRETÊ HALÎ 
BELKÎ BI GOREYÊ BATINÊ MANA 
YÊ GIRÊDAYEYÊ ÎRADEYÊ HOMAYÊ PÎLÎ 


ZM 


Keso ke agahdar bî, bi halê eyamî 
Bi no tewir mi rê kerd behsê serencamî 


Ey vat: Extîyarêko zerrîweşo aşiq 
Qalê ey sey serê şodirî rast û sadiq 


Wexto ke çimî bestêne, kerdêne efkar 
Ruhî zor berdêne beden, bîyêne zordar 


Sirrî çiman ver de bîyêne kifş û eyan 
Asmênê Heqî de bîyêne keso seydwan 


Eke bîyêne xayib alemê herre de 
Eke bîyêne xalib alemê zerrî de 


eyam: zeman, dewr, dewran 
serencam: peynîye, nihayet, netîce 
xayib: vîndîbîyaye 

xalib: serkewte, muzafer, serfiraz 

15 


Bi sirranê Lewhê Mehfûzî qelbo mehzûn 
Tim û daîm bîyêne xeberdar û memnûn 


Sirrî ke verê çiman de bîyêne dîyar 
Kesê wayirê meqaman kerdêne haydar 


Ê extîyarî yan bi hewn yan zî bi îlham 
Bi no qayde heqîqet kerd eyan û îlam 


Ey vat: Ez şîya dîyarê baxê Ridwanî 
Mi dîyî di hezarî horî û xilmanî 


Ê pêro û pîya yew qesre de xizmetkar 
A qesre zî seraser bi durran xemildar 


Yewero tacdaro sîlehdar, sey Bekirî 
Vinderto uca de, xo dayo verê berî 


Ey dest de estbîye çoganêka heyzeran 
Mi nêzana ke kam û çi kes bi, bincaran 


Mi ci rê vat: “Ey tiyê ke mertebadar ê 
Ti wayirê na qesre yê, yan nobedar ê?” 


Vat: “Ey şeyx, qey ti nêzanenê ez çi kes a? 


Ez berwanê mîreyî, Bekiro nekes a 


Pardarê Zîna rebene, Memê jarî ya 
Ez tîya de zî kesê verê suxberî ya 

20 


Na seraya ke bi heşt tebeqan eyan a 
Bi qatêk yê mi, bi hewt qatî yê înan a 


Ez tîya de emîn, merdimo destbidar a 
Ema nê milkî ser o keso hîsedar a 


Her çiqas ke ez nobedar û dergewan a 
Labelê bi mekan zî şirîkê înan a” 


Mi ci rê vat ke: “Ey merdimo weş-serencam 
Nê meseleyî bike eşkera û îlam 


Gerçî zêde yo lutf û îhsanê Homayî 
La çira dayê to nê mekan û nê cayî?” 


Vat: "Şeyx, ti hîna zî nêbîyê keso arif 
La halê dinya ser bîyê merdimo waqif 


Ez bi halo eyan neyarê înan bîya 
Ema bi halo pinhan yarê înan bîya 


Mi ê dinyaya fanîye ra antî peyser 
Bander kerdî, musnayî izdirab û keder 


Mi ê hes û hewesê dinya ra kerdî pak 
Bi dax û derdan mil ard war, kerdî kedernak 


weş-serencam: peynîya/netîceyê ci weşîye ser 
înan: Mem û Zîne qest benê 


309 
www.iqra.ahlamontada.com 


Mi zîyade ra ard ser de elem û keder 
Ê zî bîyî kesê qedrberzî, şîyî aver 


25 


Aye ra, mi tim duştê înan de qisey kerd 
Nê qisayan peynîye de sereyê mi werd 


Na dinya û a dinya têver de hewî yê 
Her di wesnîyî zî têduşt de zaf qewî yê 


Hetanî destê xo nêşuwê yewere ra 
Tehm nêgênê ti, ne naye ne zî aye ra 


Mi yewere kerde teber semedê înan 
Ê serê erdî ra vetî serê asmênan 


Mi dayo bi înan heme no bax û baxçe 


30. 
Înan zî dayo ті сі га уем gil û gilçe” 


Mi goş da qal û qisayanê Bekirî ser 
Vat: “Ey bextreşo aqubetê ci xeyrî ser 


Tacdînî ti kîştê, bê cirm û bê cinayet 
Heq tealayî çi kerd, seba ey înayet?” 


Vat: "Cenabê Heqî bexişna, Tacdîn ef kerd 
O kerd keso cenetî, adir ra muaf kerd 


Rebê ezîmşanê wayirê merhemetî 
Bexişna o, ci rê akerd berê cenetî 

35 


40 


Alem bîbî bêzar, xirabîya mi dest ra 
Hinî neçar mendbî, fesadîya mi dest ra 


Ey ez kişta, semedê nîzamê alemî 
Semedê huzûr û întîzamê alemî 


Ey zahiren kerde şaşî û xeletîye 
Batinen ronaye başî û rehetîye 


Kar û gure esto ke zahiren xirab o 
Kar û gure esto ke sûreten sewab o 


Yewer edalet o, bi sûretê cefayî 
Oyo bîn zî qehr o, bi kîsvetê wefayî 


Ema Perdekêşê nîşananê hîkmetî 
Bê sirr nêverdayê xizînayê qismetî 


Pare nêkerdê ê, bi kesanê nexasan 
Bîlhesa girewtê dayê dostan û nasan 


Homayî ê qey her kesî nêkerdê dîyar 
Dayê tayênan, tayê ci ra mendê bêpar 


Hezar şukir ke Tacdîn û ezo lanetî 
Sayeyê Memî û Zîne ra bitaybetî 


Perdekêş: Homa qest beno. 

45 


50 


Bêpar nêmendî ma, rexmê hendê guneyan 
Homayî rehmetê xo, seba ma kerd eyan” 


Ey dost, yan bi zerrî-can bibe yarê qencan 
Yan zî bi kîn-kîbir bibe neyarê qencan 


Ê qenc ê, bêguman ke qencîye zanenê 
Qencîye ra teber yewna çî nêzanenê 


Ti çiqas duştê înan de bibê cefakar 
Ê do ancî duştê to de bibê wefakar 


Zînhar mebe embazê xiraban û qelpan 
Ne dost ne zî dişmenê kutikan û kelpan 


Bibê dostê ci; ê do to bikerê mirdar 
Bibê dişmen; ê do to bikerê birîndar 


No hîmet, xasê merdimanê aşiqan o 
No paye, rayirê kesanê sadiqan o 


Kesê ke sey Bekirî sucdar û qelaş ê 
Bi heme kar û barê xo neheq û şaş ê 


Yan zî kesê ke sey Tacdînî zulimkar ê 
Qatil û cigerdar, kesê ke dilawer ê 


Ef benê ê, bi kerametê sewdaseran 
Muaf benê ê, bi hîmetê sewdaseran 

55 


60 


Beno qewet ci rê, ardimkarîya înan 
Beno layiq ci rê, teqîbkarîya înan 


Bi rastîye no îşaretêko letîf o 
Baş û hol îzan bike, çîyêko zerîf o 


Ti baş îzan bike meseleyî muderîs! 
Ti hol texmîn bike mesaheyî muhendîs! 


Dişmenî ke bi eşq bibê kesê pardarî 
Ema mehrûm bimanê ci ra dost û yarî! 


Eger ke wina bo, eleqeyê reqîban 
Do bi çi derece bo, payeyê hebîban? 


Heskerdoxî ke bibê kesê heskerdeyî 
Homawaştoxî ke bibê kesê waşteyî 


Heqîqetî tenya û tenya Heq zaneno 
Heqî ra teber çew qet teba nêzaneno 


mesahe: rîpeyme, rîverîye (hêga, baxçe, erazî ûsn.) 

58 


ÎSBATÊ XASÎYET Û KEMALÊ CEWHERÊ EŞQÎ KE EŞQ 
KÎMYAYA PÎLE Û KUKURDO SÛR О SEBA WAYIRÎ 
ZÎRA KENO MELEK BI NEFSÊ ÎNSANÎ 
HEYWAN Û ŞEYTAN Û CINAWIRÎ 


— абз —— 


Ey gosdarë sanikan ú qalanë zúran 
Xiretkarë qiyas ú tefsir ú tabiran 


Xani bi qedehanë esqi bi diwane 
Meyo solin ci rë bi sirin ú sehane 


Winî zêde şimito ke ë nehişyarî 
Nêzaneno ke vatê çi qal û xeberî 


Keyf û zewq o karê Xanîyî; mestane yo 
Goreyê urf-edetan nîyo; dîwane yo 


Şerabwer o Xanî, hem mexmûr hem serxweş o 
Her çîyî keno têmîyan ra, şerabroş o 


Qalê Xanîyî mîsalê va û hewayî 
Şima goş bidê ser; manenê vengê neyî 


kukurd: Madeyêko kîmyewî yo, verî zaf qîymetin bîyo, însanan 
bawer kerdo ke çîyan vurneno, çîyanê xirabanê qelpan zî keno baş û weş 
(notê M. Emîn Bozarslanî) 

meyo solin: Naye ra qesdê Xanî kurdkî ya. Seba ke o wext edîban 
qîymet nêdayêne kurdkî û eserê xo bi fariskî û erebkî nuştêne, û seba ke 
Ehmedê Xanî zî eserê xo bi kurdkî nuşto, coka halê xo wina îfade keno. 

О ney helal nîyo ema heram zî nîyo 
Bê perde yo labelê bê meqam zî nîyo 


Tazî û erebî û farisî û kurdî 
Bi hezl û bazî tertîb kerdî û pêardî 


Tayê bi efsaneyanê terefê Botan 
Tayê bi behaneyan tayê zî bi fortan 


a n a 


10 Bi mihemedkî, bi silîvî û bi botî 
Tayê zerrn û sîmî, tayê lal û yaqûtî 


Mûrayê mawî, mircanî, sedef û la'lî 
Tayê çîyê lêlî, tayê çîyê zelalî 


Xemilnayî sey hurdî-letan û qijekan 
Ardî bi çarşîyan û bazaran û sûkan 


Tayê ci sanik ê, tayê ci zî mîsal ê 
Tayê ci heram ê, tayê ci zî helal ê 


hezl: Şiîre de seba pêameyişê wezn û qafîyeyan cîya-cîya çeku- 
yan ra îstîfade kerdiş (notê Kadri Yıldırımî) 

bazî: kay, eser de “kayê çekuyan” (notê Kadri Yıldırımî) 

mihemedkî, silîvî û botî: Seba ke o wext mîreyê welatê Serhedî 


mîr Mihemed bî, coka “mihemedkî” ra qesdê Ehmedê Xanî sey fek kur- 
manckîya mintiqaya Serhedî yan zî Bazîdî ya, "silîvî" ra qesdê Ehmedê 
Xanî kurmanckîya mintiqaya Silîvan û “botî” ra zî qesdê Ehmedê Xanî kur- 
manckîya mintiqaya Botanî ya. Yanî Ehmedê Xanî kurmanckîya nê her 
hîrê mintiqayan kerda têmîyan û pê eserê xo Mem û Zîne nuşta. 

mûrayê mawî: Murayê girdê keweyî ke cam ra virazîyayê, hîna zaf 
dekenê vile û çareyê golîgan. 

15 


20 


Sanikî hîse ra pardar û biqismet ê 
Eke bizanê, mîsalî zî bişîret ê 


Lakîn qesdê ey bi hende qiseykerdişî 
Meqsedê ey bi hende berdiş û ardişî 


Zahirkerdişê cemalê eşqî yo helbet 
Sabitkerdişê kemalê eşqî yo helbet 


Eşq yew eyne yo, eyneyo Homa-nûma yo 
Mîsalê rojî yo, binûr û bizîya yo 


Duştê eşqê rastikênî de mebe xafil 
Baş bizane rayirê rastî, mebe cahil 


Eşq gewherê gewheran o, cinsê kîmya yo 
Bizane qedr û qîymet, eşq giranbaha yo 


Kesê ke sifir û paxir ê, bêcîla yê 
Qelbê ke sexte û yatme yê, bêqela yê 


Eşq bi xo gewher o, înan keno mucewher 
Eşq bi xo cîla yo, beriqneno seraser 


Kam ke verê xo bido eşqî, bibo meyldar 
Bincaran nêmaneno bênesîb û bêpar 


Hûma-numa: Çîyo ke Homayî ramojneno, yanî nawneno. 

25 


30 


Eynaya eksî yo, çin o eşqî rê mîsal 
Xizînaya sirran o, çin o ci rê zewal 


Çin o caran keso ke eşq ra bêeser o 
Eke estbo zî keso zewq ra bêxeber o 


Ganî her kes anegoreyê qudretê xo 
Qey eşqî serf bikero hêz û qudretê xo 


La ekserê alemî cahil û nezan o 
Nefsê xo ra bêxeber o, bi xo nêzano 


Zaf ê këmaqil û safî, kesê ehmeqî 
Hemeyê înan zahid û sofî û feqî 


Cahil û newende yê, merdimê sefîl ê 
Bêpîr û bêrayber ê, kesê bêdelîl ê 


Nezanîye rê benê muşterî, eşq gênê 
Sermayeyî qey çîyanê vengan xerc kenê 


Tayê xerc kenê semedê cuya na dinya 
Tayê zî herînenê seraya a dinya 


Di hetî zî zerar kenê, benê zîyandar 
Lezet û zewqê eşqî ra manenê bêpar 


eynaya eksî: eynaya ke sûretê çîyan apey nîşan dana, dana ekskerdişî 

BEYANÊ MERTEBE Û DERECEYANÊ 
RAYWANÎ Û WUSÛLÊ ÎLELLAHÎ 
MERASIMÊ FENAYÊ FÎLLAH Û BEQAYÊ BÎLLAHÎ 


— ë 


Saqi, hela bivaje mi rë, no çi hal o 
No çi ecëba hewn o, ecëba xeyal o? 


Bi tabiran mevaje ke çiyo betal o 
Bi teswiran mevaje ke çiyo xeyal o 


Destpêkê xo sey heyatî yo, cuyayiş o 
Ema netîceyê xo merg o, candayiş o 


Bi xo wucûd o, la bêcan û bêbeden o 
Zaf weş aferîyayo, çi heyf ke çin beno 


Felekî, unsûrî, ber û eserê înan 
Xiltî, xisûsîyetî, anaxtarê înan 


Zaf weş yenê werê, benê pêser û pîya 

Lez abirîyenê, benê cêser û cîya 

unsûrî, ber û eserê înan: Bi “unsûrî” çar unsûrê bingeyênî -herre, 
awe, hewa, adir- qest benê. Ber û eserê nînan zî “ziwa (herre)”, “hît (awe)”, 


“serd (hewa)” û “germ (adir)” (notê M. Emîn Bozarslanî) 
xiltî: zerdawe, sewda, belxem û gonî rê vajîyeno (notê Kadri Yıldırımî) 

Pêro zî serrişteyê cewherê beqayî 
Pêro zî sermayeyê îletê fenayî 


Tayê giran ê, tayê zî şenik û xefîf 
Tayê nimite, tayê zî nazik û letîf 


Gerçî her çar semedê ma kok û damar ê 
Her çar zî duştê yewbînan de aleyhdar ê 


Adir bibo hewn a, hewa beno bê mana 
Awe bipeyso, herre çîyêk rê nêbena 


Felekî sey arêyan, arêyî manenê 
Tim çerixiyenê, tim û daîm geyrenê 


Zadê ê arêyî, merdimê serê erdan 
Binê erdî, verê kerra de çala ardan 


О zad hebe bi hebe leqeno têdima 
Fekê ciwalî ra rişîyeno daîma 


Çi ke rişîyeno beno lete û hurdî 
Yeno tehnayiş pêro, beno toz û ardî 


Elawenê başebaş; gêno halê mîrî 
Gude bi gude beno qabilê adirî 


Hebê zadî zêde ra ancenê ezîyet 
La terk nêkenê pîsîya xo rehet rehet 

Welhasilî kelam, ne merde yê ne cande 
“La yemûtu, yehya” vajîyeno Quran de 


Labelê înanê temîzanê hêcayan 
Înanê hewlanê başanê mustesnayan 


Citêr abirneno, xisûsen weçîneno 
Erzeno pîzeyê herre, reyna rameno 


20 Hetanî nêpuyîyê, nêbê çin û helak 
Nêresenê caran, nêbenê temîz û pak 


Wexto ke girewt sere, rindarind derestî 
Kirişnenê cuwen, seba nan û nîmetî 


Arêyê fekan, û çeqçeqoyê ziwanan 
Awa zereyê fekan, kemera didanan 


Zîyade ra tehnenê, zêde ra çarnenê 
Bajarê bedenî de, zêde ra geyrnenê 


Kuwenê, tehnenê; qet nêdanê ci eman 
Kenê hurdî û hurdîlek, mîsalê ardan 


Welhasîlî, badê hende zor û zehmetî 
Gênê xo ser karî, cîya-cîya qewetî 


25 


la yemûtu, yehya: no qal Quran de vîyareno, Heqî tede behsê ce- 
henemîyan kerdo û seba kesê cehenemi vato ‘O tede ne mireno ne zî cu- 
yeno' (notê M. Emîn Bozarslanî) 

35 


Qeweto antox zereyî het ser anceno 
Qeweto tepiştox givişneno dejneno 


Qeweto hemilker hezm keno, hemilneno 
Qeweto tehndayox heps keno, edilneno 


Tendura madeyî rindek rindek pewjena 
Çîyê xirabê zêdeyî ci ra vejena 


Devacor benê çîyê şenikê xefîfî 
Devacêr benê çîyê giranê kesîfî 


Dima zî çîyê tewr letîfî cîya benê 
Abirîyenê û pêser ra vila benê 


Oyo ke eyar keno germîya bedenî 
Oyo ke cîya keno pak û qilêrinî 


Heme beden û wesilan ro vila kenê 
Heme hetan û cîhetan pê înşa kenê 


Hem qedehê zerrî hem dêzika cîgeran 
Bi meyê nesafî debenê giran giran 


Welhasilî, ereqê şerabê heyatî 
Çilkeno sey şerbetê şekerê nebatî 


Badê caameyişê nê kar û gureyan 
Na fine dore yena pîze û vêreyan 

40 


Cum beno, xo verdano deryayë awini 
Zemanêk ra tepîya gêno rengê gonî 


Demêk paweno, seba werê ameyene 
Bi nîzam û întîzam qey peyda bîyene 


Wexto ke ame werê, mîsalê mircanî 
Bena eynaya eks-kerdox a tîja canî 


О can çi teba yo? Nan û awa nebatî 
O nan û a awe zî çimeyê heyatî 


Hetanî pîze de tebite û sekan o 
Werdê xo gonî ya, yewna çî nêwazeno 


Wexto ke hêgayê pinhanî ra o sewze 
Xo mojneno û keno eyan, tern û teze 


Ê sewzeyê neweyî, dem bi dem, bi gonî 
Awe danê, badê ameyişê cîhanî 


Tenga ci de nêreso şilîya hetkare 
O do bibo sey xurmayêrêka bêbere 


Gilê ci benê kewela, bi pel û beran 
Eke bi feyz bivaro ser, variş û varan 


ber: berî, ber, mehsûl, fekî 

Wexto ke o sewze bi sey leyanê geşan 
Beno mest û sermest, bi meyweyanê weşan 


Ê meyweyî tawo ke resenê kemalî 
Benê eyna û eynika şewqê cemalî 


Eger ke layiqê îzetê Emîrî bê 
Eger ke hêcayê huzûrê Qadirî bê 


Mukafat û xelat ê; xo reyde çarnenê 
Bê wasita vejenê bi dîyar, berz gênê 


Senî vetî dîyar, uca de benê mehbûb 
Nameyê xo zî o mekan de beno meczûb 


Ê xurmayêrî, gilê ci zaf û xeylê yê 
Labelê peyda nêbenê, tay û tikê yê 


O qayde ke mendî, ver bi va û hewayî 
Do bişorê mehsereyê dej û cefayî 


Lazim o ke bander bibê, û debiresê 
Bibê qabîlîyetdar, terbîye bimusê 
Bi tîja rojê şerîetî bipewjîyê 

Bi tîja aşma teqwayî zî bisocîyê 


mehbûb: sînaye, ezîz 


meczûb: cezbegirewte 

Wexto ke rindarind derestî, pewjîyayî 
Gilê dare ra ameyî war, rişîyayî 


Hetanî nêteriknayo qatê îzetî 
Hetanî ke nêbîyê yê herra zîletî 


Caran nêbenê rayîrwanê terîqetî 
Caran nêşono mehsereyê heqîqetî 


O tewir û o qayde dest bi dest geyrenê 
Ver bi ê meqamî game bi game şonê 


Ê do zêde ra biancê dej û ezîyet 
Ê do aye ra pey bibê şeker û şerbet 


O şerbet eger ke şîp û şîrin bo; xam o 
Ema eger ke tirş û tehl bo; natemam o 


Şono verê destê extîyarê meywerî 
Kupa pîle de nîyeno serê adirî 


Gama ke uca de rindarind kele kewt ser 
Wexto ke kupa pîle ra vejîya teber 


Zêdeyîya sifetan ra nezelîyeno 
Mesafeyê tecelîyatan kilmek keno 


Welhasilî kelam, bi germîya cemalî 
Welahsilî kelam, bi şewketê celalî 

Cewher ke temamen bî perişan û heder 
Mîsalê erezî bî pasîf û tebatker 


Heraretê cîya-cîya tecelîyetan 
Tanîya adir û cîya-cîya qewetan 


65 


Herre û harşike tehn danê bin, kenê war 
Bux û buxarî danê ser, vejenî dîyar 


Eke bî pak û zelal, badê berzkerdişî 
Dore yena bi meqamê tenyamendişî 


Wexto ke cewher abirîya erezî ra 
Ey dekenê bi zereyê pota newe ra 


A pota her çiqas ke teng û tengela ya 
La qey meqamê fenayî deşta hîra ya 


Eke gêno rengê surahî û şûşeyî 
Eke sûrek o yan zî meyldarê penbeyî 


70 


Hîna nêgirewto halê meyê temamî 
Û hîna nêbîyo layiqê ê meqamî 


Bimano tede halê verênî ra eser 
Hetê Heqî ra teba nêyeno çiman ver 


pota: Qabo ke maden tede helênîyeno. Na çeku fariskî ra yena, ci 
rê "bûte” vanê. (notê M. Emîn Bozarslanî) 

Çin bo meşrebayê wefayê padîşahî 
Nêşono bi meclis û sifreyê îlahî 


Heta nêbo fanî, bi fenayê mutleqî 
Bincaran nêvîneno o, beqayê Heqî 


75 Fanîyîye seba сї га beqa ya helbet 
Baqîyîye seba ci ra fena ya helbet 


Labelê ne bi îttîsal û ne bi îlhaq 
Bêguman ne bi înfîsal, û ne bi îtlaq 


Hinî miradê xo yeno ca, beno hasil 
Vîneno cayê xo, beno murîdo wasil 


Ya Reb, se beno, bivîne halê ma koran 
Biance verê çiman ra perde û torran 


Çimanê ma eciz û neçaran abike 
Beynate ra perde û perrûyan rabike 


go Wa behrê yeqînî pêl bido, bibo pêldar 
Ma zî seyr bikerê, û bibê temaşekar 


Nê zanayiş û gumanî, îlm û teqlîdî 
Cayê xo bihewilnê, bi eynê tewhîdî 


Nêmanê mabeyn de wesîle û sebebî 
Ma bi çimanê xo bivînê Musebîbî 


îttîsal, îlhaq, înfîsal, îtlaq: nê termê tesewufî yê. Îttîsal, mewcûdî- 
yetî hetê maddî ra Homayî reyra benê yew; îlhaq, mewcûdîyetî peyêna 
peyêne Homayî reyra benê yew û benê leteyêkê Homayî; înfîsal, mewcû- 
dîyetî hetê fîzîkî ra Homayî ra cîya bîyê û peyda bîyê; îtlaq, qûl Homayî 
reyde wayirê eleqeyî nîyo, serbest û cîya yo (notê Kadri Yıldırımî) 

Bi zatê Wacibî esto îtîqadê ma 
Ma ver de bîyo perde îmkanîyetê ma 


Ancîna destê ma ra, ti ma xelas bike 
Ya Reb, ti ma semedê xo ra, xonas bike 


No şîyiş, kilmkerdişê rayîrê menzilî 
Xasîyetê murîdê rayîrê îqbalî 


85 


Bi сї qayde ma rê beno qismet û nesîb? 
Eke ezel ra teqdîr nêkero Musebîb 


Çimkî ne çîyê xirabî ne zî meqbûlî 
Nîyê bi goreyê fezîlet û fuzûlî 


Îbadetkarî bi yew rîya benê helak 
Asêyî bi yew dua benê temîz û pak 


Alem xeyalo zil o, kesî de nîyeno 
Homa rayîr ra vejeno, rayîr mojneno 


îmkanîyet: estbîyayiş, mewcûdîyet 

xonas: keso ke xo zaneno, keso ke xo nas keno 

xeyalo zîl: Verî, kayêko sey sînema bîyo. Parçeyanê çermeyê de- 
veyan ra yan zî kaxitanê reqanê sey kartonan ra şeklê merdiman virazî- 
yayê, perdeyêkê roşnkerdeyî ser o nîşan dîyayê û terefê kaywanan ra bi 
layan leqnîyayê; la kaywan temaşekaran ra nêaseno. Kaywan goreyê he- 
reketanê şeklan û goreyê babete bi fekê şeklan qisey keno. Coka nê kayî 
rê bi erebkî “xeyaluz-zill” yanî “sîya xeyalî” vajîyayo. (notê M. Emîn Bo- 
zarslanî) 

O keno mumkin, manzaraya xeyaleti 
O yo keno pira, perdeyë delaleti 


Labelë dayo ma cuzë ixtiyariye 
Nefsë ma bi fëlbazi ú hilekariye 


Berdo ma dest ra, ma biyë kesë neçari 
Ma mendê bi hêvîya Heqê mededkari 


Labelê baş o semedê ma hemeyan ra 
Labelê bes o semedê ma asêyan ra 


Ewela ma Homayî bi heq nas bikerê 
Her çiqas ke ma qisûrin û gunekar ê 


Dima zî bi zerrî û can ci ra bitersê 
Dînê xo kesanê aliman ra bipersê 


Senî ke vanê, ganî ma eynen wina bê 
Hetanî ke rîyê dinya ser ra fena bê 


Paştîya xo bidê Homayê lutifkarî 
Belkî ma nêdano destê adirê harî 


cuzê îxtîyarîye: No termêko îslamî yo. Manaya xo wina ya: Homayî 


her çî afernayo, la leteyêk îrade dayo merdiman, weçînayişê rindî û xira- 
bîye de ê serbest verdayê. Rindî û xirabîya ke merdim keno, afernayoxê 
xo Heq o, la merdim bi îradeyê xo ci ra hetêk weçîneno û keno (notê M. 
Emîn Bozarslanî) 

SEBA KITAB Û NAMEYÎ QALA PEYÊNE 
BI HAWAYÊ QELEME REYDE QISEYKERDENE 


GERÇÎ AMANC QEDÊNAYIŞÊ QALAN 
LA XETÎB О MEQSEDÊ QALAN 


wam узэ-——— 


Ey esparo eslen bi qismë peyadeyan 
Wey aşiqê pel û rîpelanê sadeyan 


Ey şaîro ke sere ver de ameyo war 
Wey hurmetnezano şerpezeyo efsûnkar 


Ey şaş û ewareyê newala dalalî 
Wey naşî û nezanê dawaya kemalî 


Ey qelema sertiraşkerdaya reşrenge 
Bes, to kaxita sey qumaşî ya weşrenge 


Bi nameyê bisk û birûyan gemirnaye 
Bi “bê” û “dal”an ziyade га nemirnaye 


qismê peyadeyan: Qisimê peyayan ra; keso ke eslen peya yo. 
Xanî na rêze de seba xo vano “Ey keso esparo ke eslen peya yo” 

“bê” û “dal”: Di herfê alfabeyê erebkî yê, wexto ke ameyî têhet 
beno "Беа" ke na çeku bi fariskî ya, yena manaya “xirab”, “nebaş” 

Çiqas ke nuşteyê to xubar û hurdî yo 
Û çiqas ke weşikîye ra zî dûr nîyo 


Gama ke sey meşqî zêde û zîyade bo 
Mîsalê nesx û sulsî gird û qerase bo 


Xeripneno rîpelê rindî û cemalî 
Çin o tede eserê roşnî û kemalî 


Lazim o dilberê sadeyê sey perîyan 
Xetî pira nêbê mîsalê gerdenîyan 


Rind ê rîyê sey aşme ra xetê sadeyî 
Nîyê ser û çiman ra mîsalê reşmeyî 


Ey qelemê, to zêde ra kerd derg û dirêj 
Sawit pelan ra zêde ra qilêr û qirêj 


Wazena cewher bo qisa, wazena durr bo 
La bêqîymet a, wexto ke zêde û pirr bo 


Ma ti nêvînena, biqîymet o cewahir 
Çimkî peyda nêbeno, şenik o, û nadir 


xubar: Na çeku bi erebkî ya, manaya xo “toz” o, la sey termêk bîya 
nameyê tewirêkê nuşteyê alfabeya erebkî yê hurdîyê weşikî (notê M. Emîn 
Bozarslanî) 

meşq: Nuşteyo ke şagirdî pê nuştiş musenê. Malim serê ripelî de 
sey nimûneyî rêzêَk nuseno, şagirdî zî eynî rêze hetanî cêr nusenê û ban- 
derê nuştişî benê (notê M. Emîn Bozarslanî) 

nexs û suls: Di çeşîtê nuştişî yê ke herfê xo zaf gird ê (notê M. 
Emîn Bozarslanî) 

Çîyo ke vîr ra şono, çîyo şaş û xelet 
Suc û gune, çîyo ke qebûl nêbeno qet 


To nusna yew bi yew, bê fikir û bê usûl 
Kam kes do pê bikero, sebir û tehemul! 


Pê na kerdena to çi kes qayil nêbeno 


д» 


“Helal bo to rê” nêvano, qebûl nêkeno 


Ey bêedeba bêterbîyeya bêare 
Ey ziwanderga sîtemkara sîyakare 


Çende ke mi serê to taşt, terd û terişna 
Hende zî to çîyo xelet kerd û nivîsna 


Çende ke serê to kerd tûj seba nuşteyan 
Hende zî ti bîya meyildara guneyan 


To fehşî û şaşîye kerde sey Xanîyî 
Nîgarkêşîye kerde mîsalê Manîyî 


Hinî bes hende kelebut, hende yarîye 
Tobe bike na xeletî û xirabîye 


Dê bikewe serê raya tobekerdene 
Hîna ke nêameya to dora merdene 


Dore ameye qelema reqîbe dima 
Qisayê têvernayişî kewtî para ma 

A dilawera serfiraza şêrgelîye 
Ewilî girê da, kemerê çimsûrîye 


Nişte Dundila serê giştan, bîye suwar 
Desinde hemverê ma de bîye cengawer 


Desinde ant ziwanê xo ra Zilfîqarêk 
Duştê ma de bîye dişmen, sey şehsuwarêk 


Hêrs bîye û sûyê xo ard, pê ê gazinan 
Bi nê qisayan fekê ci de geyra ziwan 


Vat: “Ehmed, ti ke keso xebîs nîyê eger 
Mi çîyêk nênuşto, qalanê to ra teber 


Qalê to eger ke baş ê, eger ke xirab 
Fê'lê to eger ke şaş ê, eger ke sewab 


30 Ey xirab-emelo, helbet ti hewl zanenê 
Vatox û kerdox ti yê, wayirê înan ê 


Memleketê neyan de, zil û ney bîya ez 
Şerabweran ra dûr, şerab û mey bîya ez 


To ke ez cira kerda, neyîstan ra arda 
Yê mi ne veng û vaj bî, ne zî sewt û seda 


Dundile: Estora Hz. Elî ya. Ehmedê Xanî na rêze de serê giştan 
şibênayê Dundila Hz. Elî. Qeleme ke girewta xo dest, no yeno a mana ke 
wenişta Dundila serê giştan, dest bi ceng kerdo. 

Zilfîqar: Şimşêrê Hz. Elî. Ehmedê Xanî cengawarîya qeleme şibênayo 
cengawerîya Hz. Elî. / xirab-emel: emel-xirab, keso ke emelê xo xirab o 


332 
www.iqra.ahlamontada.com 


To ez vista dûrî, hem dost hem zî yaran ra 
To ez kerda cîya, hem ca hem zî waran ra 


Hem girê hem movikê mi, seraser pêro 
Bi “kun” to qul kerdî, qulîkî nayî piro 


Dima to ez girewta arda baxê eşqî 
To no zereyê mi qul kerd bi daxê eşqî 


35 


A gama ke to puf kerd, bedenê mi ra can 
Ame bi zerrîya mi ro, feryad û fîxan 


Nefesê to zereyê mi veşnayo soto 
To ke çi teba puf kerdo, mi zî o vato 


Ez lal û bêziwan a, cinsê xilmaşan a 
Bêcan û bênefes a, cinsê qamîşan a 


Meclisê keyf û şaşîye, pê mi to kerd weş 
Kitabê suc û guneyan, pê mi to kerd reş 


Her çiqas ke ez esta, mewcûd a zahiren 
Labelê mîsalê neyî ya, ti yê neycen 


40 


Ma ney xo bi xo ceneno vano çi caran! 
Ma qeleme xo bi xo kena war dilopan! 


bi “kun”: Bi fermanê “kun”î, yanî bi fermanê “bibe”. 
Heq wexto ke çîyêk aferneno, senî ke ci rê vano bibe û bi ê fermanî 
aferneno, to zî ez winî qul kerda (notê M. Emîn Bozarslanî) 

Suc erzeno vileyê qeleme nuştekar 
Labelê neycenî dest ra ney keno hewar 


Hem ney û qelemî, hem kitab û nîşanî 
Hem hedef û kewanî, hem tîr û tîrdanî 


Bîyê mehkûm bi teqdîrê Heq tealayî 
Hîna ke name nêbîyê suc û guneyî” 


Ya Reb, ti zanenê Xanîyê jarê jaran 
Halê ey, halê qelemanê girîftaran 


Qelbê ey, ey dest de yo bêşik û bêguman 
Îradeyê ey, ey dest de nîyo bincaran 


Game ke to kerd wayirê qeleme musna 
Çi teba ke da vernîye, ey zî o nusna 


Amir ti yê, o bi fermanê to mamûr o 
Merdimo mamûr zî tim û daîm mazûr o 


To dayo bi ey leteyêk îrade helbet 
Ey zî teslîmê to kerdo, kerdo emanet 


Xanî eger ke qelem o, eger ke ney o 
Bi xo çîyêk nîyo, aletê destê to yo 


Kar û zirarê xo bincaran nêzaneno 
Seba xo ra çîyêkê başî çi zaneno! 

To ke çi teqdîr kerdo, çi vato, çi dayo 
Xanî mîsalê neyî yo, bi o hawa yo 


Hem bi sipîyî hem bi sîyayî willahî 
Meram û meqsedê ey ti yê, ya Îlahî 


Labelê bi murekebê gunekarîye 
Nayo ripelan ro, rengê şewa tarîye 


To dayo bi ey ver, nimûneyê nuşteyan 
Hîris serrî yo, xelet nuseno o nezan 


55 


Gama ke xeyb ra abirîya ame cîhan 
Hezar û şeştî û yew bî, tarîx o zeman 


Emrê ci emser resayo çewres û çaran 
Yê Xanîyê ser û serdarê gunekaran 


Zêde ra ardo pêser mal, bi fê'lê şaşî 
Yew pûlê ci zî çin o, bi emelê weşî 


Ewilî, to dayo, bi eşq dest pêkerdene 
Axirî, bide, bi husn peynîye ardene 


PEYNÎ 


nimûneyê nuşteyan: Meşq. Nuşteyo ke malim serê ripelî ra nu- 
seno, şagirdî zî bin de rêze bi rêze eynî nuşteyî tekrar-tekrar nusenê û 
banderê nuştişî benê. 

